text
stringlengths 248
25.3k
| label
stringclasses 10
values |
|---|---|
Анжелика Тихонова корреспондент Новосибирскын ортчем «Навыки мудрых» IV йӧскалык чемпионатын Удмуртиысь пыриськисьёс ньыль медаль утӥзы. Со сяна, ӧнерлыко луэмзы понна куинь медальон басьтӥзы. Чемпионатлы йылпумъянъёс 8-тӥ коньывуонэ лэсьтӥзы, ивортӥз элькунысь дышетонъя но тодосъя министерстволэн пресс-службаез. Игорь Перевозчиков «Электромонтаж» ӧръя зарни медаль утӥз. Нош куинез пыриськисьёсмы бронза медальёс басьтӥзы: Алик Ишкулов — «Веб-дизайн и разработка» ӧръя, Ирина Гладкова – «Физическая культура, спорт и фитнес» ӧръя, Валентин Антропов – «Эксплуатация сельскохозяйственных машин» ӧръя Медальонъёсын Тамара Соколоваез («Поварское дело» ӧръя), Елена Веретенниковаез («Дошкольное воспитание» ӧръя) но Эльвира Халтуринаез («Организация экскурсионных услуг» ӧръя) пусйизы. Йӧскалык чемпионатлы йылпумъянъёсъя Россиысь улосвылъёслэн кубоксылэн зачётаз медальёслэн лыдзыя Москва но Новосибирск улосвылъёс устоосыз луизы, кыкетӥ интые Кемерово улосвыл потӥз, куинетӥ Челябинск улосвыл луиз Пусъём, 50 ареслэсь мӧйыослы ӧнер устолыкъя ӵошатсконъёсы 64 улосвылъёсысь 300-лэсь ятыр адями пыриськиз. Финалын Удмуртилэсь данзэ укмыс мурт утиз. Вожвылъяськонъёс сизьым удысысь 28 ӧръёсъя мынӥзы. Нырысьсэ устооссэ «Ветеринария», «Социальная работа» но «Кузовной ремонт» ӧръёсъя шараязы. Конкурсантъёсты Новосибирскын интыяськем Ӵошатсконъёсын кивалтон центрысь экспертъёс дунъязы. Пыриськисьёс заданиосты ас улосвылъёсысьтызы нимысьтыз радъям лабораториосын, мастерскойёсын быдэсъязы. Удмуртиын соос Ижкарын, Сарапулын но Уваын кылдытэмын вал. Тегъёс: Дышетон Удмуртия Россия вожвылъяськон арлыдоос | Дышетон но тодос |
Майя Бывальцева Йӧл поттон удыслы но йӧл поттӥсьёслы субсидиос сётон понна Удмуртиын ватсаса коньдон висъялозы. «Мынам Удмуртие» радиолэн эфираз со сярысь вераз улосвыллэн тӧроез Александр Бречалов. Ми йӧлэз вузан вузпӧр бордын ужаськомы, переработчикъёсын йӧлэз басьтон дунъёс пумысен ужаськомы Александр Бречалов, Удмуртилэн тӧроезСо сяна, ужбергатӥсьёслэн кичӧлтэмзыя «йӧллэн пайдалыкез сярысь» учкетэз (концепциез) дасяны малпало, со йӧлэз басьтон вузпӧрез паськытатыны луонлык сётоз. Ужкагаз 2–3 арлы чакламын луыны кулэ. Тодэ вайытом, азьвылгес верамын вал, скал гидъёсты пуктыны висъяськись коньдонлэн быдӟалаез таяз арын куиньмослы будоз шуыса. Тегъёс: Удмуртия гуртвозёс йӧл АлександрБречалов | Гурт возёс |
Наталья Тетерина 3-8 тулыспалэ «Пельняньлэн дунневыл нуналэз» улсын Ижкарын пӧраськон мастер-классъёс ортчозы. Ужрадъёс Удмуртилэн шоркарысьтыз пӧртэм кафеосын радъяськозы, ивортэмын фестивальлэн нимлыко сайтаз. Пӧраськон мастер-классъёслэн радлыксы: 3-тӥ тулыспалэ 11 часын – «Брангуртысь песянайёсын пельнянь-party» ӟечлэсьтон мастер-класс, кулинарияя «Облака» клуб («Эльгрин» бизнес-центр, 4-тӥ этаж, 482 офис). Тодмо фольклор коллективысь песянайёс возьматозы, кыӵе пельнянь соос пӧрало нуныкайёссылы. Пӧраськем бере вань пыриськисьёсты кутэм пельнянен утялтозы. Мастер-классэ пыриськонлэн дуныз 300 манет. Вань люкам коньдон Аня Кривенкоез эмъянлы кошкоз (мастер-классэ гожтӥськон йылпумъямын). Чаклам арлыд: 6+ 12 часын – кунян сӥльын грузин хинкали пӧранъя мастер-класс, «Хинкальная под Парусом» (Пушкин урам, 279а). Чаклам арлыд: 6+ 14 часын – пӧртэм буёло пельнянь кутонъя анимациен нылпиослы мастер-класс, «Теремок» кафе (Киров урам, 10). Чаклам арлыд: 6+ 14 часын – «Буёло пельнянь-шоу» ӟечлэсьтон мастер-класс, кулинарияя «Облака» клуб («Эльгрин» бизнес-центр, 4-тӥ этаж, 482 офис). Пыриськисьёс 5 пӧртэм буёло пельнянь кутыны дышетскозы. Пӧраськем бере ваньмыз кутэм пельнянез веръяны быгатозы. Пыриськон дунын, вань люкам коньдон Аня Кривенкоез эмъянлы кошкоз (мастер-классэ гожтӥськон йылпумъямын). Чаклам арлыд: 6+ 17 часын– «Буёло пельнянь-шоу» мастер-класс, кулинарияя «Облака» клуб («Эльгрин» бизнес-центр, 4-тӥ этаж, 482 офис). Чаклам арлыд: 6+ 4-тӥ тулыспалэ 16 часын – азербайджан сиёнэз – кутабъёсты – пӧран, «Оливье» кафе, (Пушкин урам, 165). Чаклам арлыд: 0+ 5-тӥ тулыспалэ 11 часын – курзе но корзиночки лэсьтонъя мастер-класс, «Давид» кафе, (К. Маркс урам, 244) Чаклам арлыд: 16+ 15 часын – кыр пӧйшуръёслэн сӥльзылэсь пельнянь но бурят буузъёсты кутонъя мастер-класс, «Олень» кафе (К. Маркс урам, 242) Чаклам арлыд: 6+ 18 часын – «Буёло пельнянь-шоу» мастер-класс, кулинарияя «Облака» клуб («Эльгрин» бизнес-центр, 4-тӥ этаж, 482 офис). Чаклам арлыд: 6+ 19 часын – равиоли (итальян пельнянь), гёдза (япон пельнянь), вантон (китай пельнянь) лэсьтонъя мастер-класс, «Libre BAR» (7-я Подлесная урам, 80) Чаклам арлыд: 6+ 6-тӥ тулыспалэ 19 часын – хинкали пӧранъя мастер-класс, BOTANICA - organic café (К. Либкнехт урам, 69) Чаклам арлыд: 0+ 19 часын – равиоли пӧранъя мастер-класс, «Счастье есть» кулинария (Широкий пролка, 53) Чаклам арлыд: 0+ 7-тӥ тулыспалэ 19 часын – хинкали пӧранъя мастер-класс, BOTANICA - organic café (К. Либкнехт урам, 69) Чаклам арлыд: 0+ 19 часын – равиоли пӧранъя мастер-класс, «Счастье есть» кулинария (Широкий пролка, 53) Чаклам арлыд: 0+ 8-тӥ тулыспалэ 16 часын – манты пӧранъя мастер-класс, «Арш» кафе (Гагарин урам, 29) Чаклам арлыд: 6+ Тодэ вайытом, пӧраськон мастер-классъёс сяна, «Пельняньлэн дунневыл нуналэз» фестиваль улсын киужъёсъя мастерскойёс радъяськозы. Тегъёс: Лулчеберет Ижкар Удмуртия пельнянь сиён-юонъёс йӧслыкъёс Пельняньлэндунневылнуналэз | Лулчеберет но туризм |
Анжелика Тихонова корреспондент Дэри ёросын удмурт кылбурчилы Алла Кузнецовалы вордӥськем дырысеныз 80 ар тырмонлы сӥзем «Кузнецовские чтения: Ошмесо крезьгуре – вордӥськем шаере» онлайн-акция ортчыто. Со сярысь ивортодэтъя «Удмуртия» агентстволэн корреспондентэзлы Дэри ёрос лыдӟетъюртысь шаертодонъя ёзэтлэн кивалтӥсез Светлана Зверева вераз. Та ужрадмы милям удмурт лулчеберетлы сӥзем месячниклы, Удмуртилэн кунлыкезлы 100 ар тырмонлы, Алла Кузнецовалы 80 арес тырмонэзлы сӥзьыса ортче. Но нырысь ик Алла Алексеевналэсь творчествозэ вӧлмытон понна, пиналъёс мед тодозы ёросысьтымы сыӵе дано поэтмы вань шуыса. <…> Удмурт литератураез калык пӧлы вӧлмытыны, мед тросгес лыдӟиськозы удмурт сямен шуыса Светлана Зверева, Дэри ёрос лыдӟетъюртысь шаертодонъя ёзэтлэн кивалтӥсезАкция онлайн амалэн ортче. Пыриськисьёс Алла Кузнецовалэсь кылбуръёссэ лыдӟыны, солэн кылбурезъя гожтэм кырӟанэз быдэстыны, творчествоез сярысь малпанъёссэс вераны кулэ. Арлыдъя нокыӵе сюбегатонъёс ӧвӧл. Алла Алексеевналэн пичиослы но сӥзем лыдъяськонъёсыз, кылбуръёсыз вань, соин ик ми арлыдъя куронъёс юн ӧм пуктэ, кин лыдӟиськыны быгатэ ни, соос пыриськыны быгатозы та лыдӟонъёсы Светлана Зверева, Дэри ёрос лыдӟетъюртысь шаертодонъя ёзэтлэн кивалтӥсезУжъёсты коньывуон пумозь Дэри ёрос лыдӟетъюртлэн «ВКонтакте» мерлыко вотэсысь кутозы. Бӧрысь шуркынмон толэзь ӵоже соосты огинлэн бамаз поттозы. Вань пыриськисьёсты сертификатъёсын пусъёзы. Ужрадэз Дэри ёрос библиотека но Октябрьской черкогуртысь Алла Кузнецовалэсь нимзэ нуллӥсь лыдӟетъюрт валче ортчыто. Удмурт кылбурчи Алла Алексеевна Кузнецова вордскиз 1940-тӥ арын 29-тӥ шуркынмонэ Дэри ёросысь Чимошур гуртын. Россиысь гожъясьёслэн огазеяськонзылэн ёзчиез, Ашальчи Оки нимо йӧскалык премилэн лауреатэз. Улонысь 2003-тӥ арын кошкиз. 2016-тӥ арын солэсь нимзэ Дэри ёросысь Октябрьской черкогуртысь лыдӟиськоннилы сётӥзы Тегъёс: Лулчеберет Удмуртия Дэри лыдетъюрт Удмуртилэнкунлыкезлы100ар кылбурет 100ар | Лулчеберет но туризм |
Майя Бывальцева Сарапулын кар эмъюртъёсын воштӥськонъёс луозы. 1 номеро эмъяськонни борды 2 номеро эмъяськонниез но ӝог эмъюрттэт сётонъя станциез ватсалозы, нош нылпи эмъяськонни борды — нылпиослы йӧллэсь сиёнъёс лэсьтӥсь кухняез. 6-тӥ инвожое Удмуртиысь кивалтэтлэн азьвалтэтэзлэн кенешоназ со пумысен косэмез юнматӥз элькунысь премьер Виктор Савельев. Воштӥськонъёс ортчытӥсько сӧзнэтэз оптимизировать карон но вань кужымъёсты пайдалыкогес кутон вылысь. Со амбулаториын но стационарын юрттэт сётонлэсь ӟечлыксэ умоятоз. Травматология, гинекология но неврология ӧръёсъя ӝог юрттэтэз но стационарын азьвыл чаклам юрттэтэз Сарапулын улӥсьёс трос аръёс ӵоже ни басьто 2 номеро эмъяськонниын, нош хирургия, урология, офтальмология, отоларингология но нефрология ӧръёсъя юрттэтлы 1 номеро эмъяськонние мыно. Валтӥсь эмчи кык эмъяськоннилы одӥг ни», — вераз Удмуртиысь тазалыкез утёнъя министр Алексей Чуршин. Солэн верамезъя, воштӥськонъёс улсын огъя диспетчер ёзэс кылдытозы, со уен-нуналэн ӟечлыко эмъюрттэт сётыны, ӧтёнъёсты люкыны (адямилэн улонэзлы кышкытлык вань яке ӧвӧл), висись доры вуон дырез вакчиятыны луонлык сётоз. Со сяна, огазеян эмчиослэн тырмымтэенызы ужпумез сэрттыны-пертчыны но койкаосты уже кутонлэсь пайдалыксэ будэтыны юрттоз. 1 номеро кар эмъяськонниын кардиологияя ёзэтэз ворсалозы, со дыре ик кардиология ӧръя койкаосты сюлэм но сэр висёнъёсъя ёроскуспо центр борды ватсалозы. Со кардиологъёслэсь ужзэс умоятыны но эмъюрттэтлэсь ӟечлыксэ будэтыны луонлык сётоз, лыдъя министр. Ваньмыз юртъёс одӥг амалъя пуктэмын, уродэсь ӧвӧл ай, ваньмыз со уже кутӥськоз. Чакланъёсъя, воштӥськонъёслы кулэ луись коньдонэз лыдэ басьтытэк, экономикалы пайдалыкез 5 миллион 976 сюрс 500 манет луоз. «Умойгес луоз, нылпиослы юрттэтэз одӥг юридик огазеяськон сётӥз ке. Отын нылпиослы сиён гинэ мынэ — лэсьтон но люкылон», — валэктӥз Алексей Чуршин нылпи эмъяськонниез йӧллэсь сиёнъёс лэсьтӥсь кухняен огазеянэз. Йӧллэсь сиёнъёс лэсьтӥсь кухня борды али Сарапулысь 3 аресозь вань нылпиос юнматэмын. Со улон юрт корка борды ватсэтын интыяськемын, юртэз урод ӧвӧл. Отын нылпиослы сиён лэсьтон тӥрлыкез вань, со сяна, арендае басьтэм кык интыын сиёнэз сётъян радъямын. Коньдонэз шыръяны луоз куинь интыужъёсты мозмытыса: кивалтӥсь, граждан обороная инструктор но юртъёсты чакланъя ужась. 2016-тӥ ар пумозь 426 сюрс 600 манет шыръяны луоз. Тодэ вайытом, 2016-тӥ арын Удмуртиысь тазалыкез утёнъя министерстволэн 55 объектъёсаз оптимизаци ортчытыны кулэ. Элькунлэн тӧроез пусйиз, ужъюртъёсын воштӥськонъёсты ортчытэмен валче, эмчиослэн ужан интыоссы вылын уродэн медаз шӧдӥське. Тегъёс: Мерлык Тазалык Сарапул Удмуртия АлексейЧуршин коньдэт | Тазалык |
Майя Бывальцева Россиысь тазалыкез утёнъя министерство Ижкарын туберкулёзэз эмъян диспансерлэсь юртсэ пуктон ӵектослы дурбасьтӥз. лькунлэн тӧроеныз Александр Соловьёвен пумиськылэмез бере 1-тӥ тулыспалэ со сярысь вераз Россиысь тазалыкез утёнъя министрлэн воштӥсез Татьяна Яковлева. «Дурбасьтӥськом. Умой пумкылъян ми Россиысь экономикая министерствое но сётӥмы ни. <…> Удмуртиын туберкулёзэз эмъян диспансерез пуктонлы юрттӥськом», — вераз со. Кызьы пусйиз Александр Соловьёв, табере Удмуртия ваньзэ лэсьтыны кулэ федерал коньдэтысь юрттэт басьтыны титулэ шедён понна. Солэн верамезъя, со таяз арын луыны быгатоз ни. Удмуртилэн тӧроез верамъя, лэсьтӥськон 800 миллион манет утёз. Ижкарысь Славян шоссеын туберкулёзэз эмъян эмъюртэз пуктон ужъёсты 2010-тӥ арын кутскизы. Но федерал коньдэтысь уксё вуымтэен, лэсьтӥськонэз дугдытоно луиз. Тодэ вайытом, Россиысь Кун Думалэн депутатэз Андрей Исаев ӧтемъя, элькунэ одӥг нуналлы вуылӥз тазалыкез утёнъя федерал министерстволэн делегациез, соин кивалтӥз Татьяна Яковлева. Озьы ик Удмуртие вуылӥзы департаментъёслэн кивалтӥсьёссы, удысэтлэн пӧртэм ӧръёсъя валтӥсь ӧнерчиосыз, Росздравнадзорлэн но Эм утетъя фондлэн ыстэм муртъёсыз. Тегъёс: Тазалык Ижкар Удмуртия Тазалыкезутёнъяминистерство АлександрСоловьёв | Тазалык |
Туспуктэм: Наталия Сильвестрова Наталия Сильвестрова 8-тӥ толсуре Удмуртиын пильмаськылоз, лымыяны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл ляб пельтоз. Омырын уйин -32…-37, нуназе -27…-32 градус возиськоз. Сюресъёс вылын йӧвалег. Омыр зӥбет луло узвесь юбоя 767 миллиметр луоз, омырлэн мускытлыкез – 87 процент. Тегъёс: куазь Удмуртия | Инкуазь |
Туспуктэм: vk.com (Тимур Меджитов) Ольга Козачёк Корреспондент Наталия Сильвестрова Ижын IT-ӧнерчиос фонтанын тылсиен но крезьгурен яркыт возьматон радъязы. 13-тӥ куарусёнэ ӝыт карын улӥсьёс но куноос аспӧртэмлыко шоу адӟыны быгатӥзы. Ивортодэтъя «Удмуртия» агенстволэн корреспондентэз ужрадэ вуылӥз. Программистъёслэн вить командаоссы нимысьтыз кодъёс гожтӥзы, кудъёсызъя Шор карлудысь фонтанлэн вуэз тылъя но крезьгуръя шудӥз. Бадӟым IT-компаниосын артэ ужрадэ программирование удысъя дышетскись студент но пыриськиз, со кодъёссэ куинь час ӵоже гожтӥз. Шор карлудын тодмо ӟуч но кунгожсьӧр кырӟанъёс но крезьгуръёс чузъяськизы. Ваньзы соос Ижкарысь тылъёсын но крезьгурен шудӥсь фонтанлэн репертуараз пырозы. Возматонъёсты жюри дунъяз, вормисьёс коньдон кузьымъёс басьтӥзы. Программистъёсты праздникен Удмуртиысь цифровой азинсконъя министр Тимур Меджитов ӟечкылаз. « Туннэ милям ӧнерлыко праздникмы, соин ик арлэн 256-тӥ нуналаз, яке кык тямысэтӥ степеньын, вань IT-ӧнерчиосты ӟечкыласько. Соос Удмуртиын укмысь сюрслэсь трос. <…> Выль азинсконъёс сӥзисько » Тимур Меджитов, Удмуртиысь цифровой азинсконъя министр Озьы ик Шор площадьын калык понна «Арсенал-Бэнд» оркестр шудӥз. Тегъёс: Ижкар Шорплощадь крезьгур IT Лулчеберет Удмуртия | Лулчеберет но туризм |
Анжелика Тихонова корреспондент 2021-тӥ арын Удмуртиын «Здравоохранение» йӧскалык ӵектос улсын эмчиослы 3 сюрс 232 уж интыосты автоматизировать карозы. Со сярысь элькун тӧролэн но кивалтэтлэн пресс-службазы ивортӥз. Эмъюртъёсы компьютер техника басьтозы, Интернет кыскозы, со пӧлын фельдшер-акушер пунктъёсы но Тазалыкез утён удысын цифровизациез ортчытонъя программаез улонэ пыӵатон улсын Россиын эм удысын цифровой амалъёсты кутонъя улосвылъёслэсь рейтингзэс кылдытӥзы. Инфраструктураез, эм ивортодэт сӧзнэтъёсты уже кутонэз, Госуслуги пыр электрон юрттэт сётонэз, удысъёс куспын электрон амалэн валче ужамез но огъя ивортодэт сӧзнэтэз пыртэмез дунъязы. Соя Удмуртиын цифровизация ужпумъёс 65 процентлэсь трослы быдэстэмын ини Цифровой амалъёсты уже пыртон котькыӵе удысын рос-прос тыршемез, федерал но улосвыл удысэтъёслэсь валче ужамзэс кулэ каре. Татын валтӥсь инты цифровой воштӥськонъёсты радъясьёс басьто. Эм удысэ «цифраез» пыртонъя рейтинглэсь йылпумъянъёссэ губернаторъёс дорозь вуттом но тырмымтэосты палэнтон понна огаз кенешонын шуг-секытъёсты сэрттом-пертчом Дмитрий Чернышенко, Россиысь кивалтэтлэн тӧроезлэн воштӥсезЭм удысын цифровой амалъёсты кутонъя рейтинглэн вылӥ чуръёсаз Тула, Тамбов, Ленинград, Белгород, Киров, Пенза улосвылъёс, Чувашия, Башкирия но Алтай шаер интыяськизы. Нош бере кылисьёс пӧлы Иваново, Свердловск, Волгоград, Омск, Ростов улосвылъёс, Приморск, Камчатка, Ставрополь шаеръёс, Еврей автоном улосвыл но Крым сюризы. Дмитрий Чернышенко пусйиз, али экономика но мер удысъёсы «цифра» амалъёсты пыртонъя стратегия кылдытӥське шуыса. Соос 2021-тӥ арын 1-тӥ пӧсьтолэзёзь юнматэмын луыны кулэ. Нырысь ик цифровизация эм, дышетон, кунэн кивалтон, кар интывылэз азинтон, транспорт но логистика удысъёсы пыртэмын луоз. Тодэ вайытом, 2020-тӥ арын Удмуртиысь эм удысысь 13 сюрс пала ӧнерчиослэсь уж интыоссэс автоматизировать каризы. Тегъёс: Тазалык Ижкар Компьютеръёс Удмуртия Технологиос | Тазалык |
Туспуктэм: Майя Бывальцева Наталия Сильвестрова Москваысь ВДНХ-ын «Россия» форум-адӟытонын (0+) семьяослы «Родные – Любимые» огъяросси форум радъяськиз. Со улсын Сьӧлтаысь Корякинъёслэн но Ижкарысь Вотинцевъёслэн семьяоссы пӧраськонъя мастер-классэ пыриськизы. Со сярысь Удмуртиысь тӧролэн но кивалтэтлэн пресс-службазы ивортӥз. Корякинъёс 27 ар ӵош уло ини. Алексей Сьӧлта ёрос лулчеберет юртын куарая режиссёр луыса ужа, Наталия – Калыклы мерлыко юрттэт сётонъя элькун центрлэн ёзэтэзлэн кивалтӥсез. Ӵош соос сизьым нылпи будэто, кӧняез ке соос пӧлысь вордосъёс. Форум улсын соос, Вотинцевъёслэн семьёнызы ӵош, «Семейные рецепты» вожвылъяськонэ пыриськизы, куноосты удмурт калык сиёнэн тодматӥзы. «Сьӧлтаысь Корякинъёслэн семьяенызы ми терера (тари ӝуклэсь табань) пӧрамы. Ӵошен возьматонлы тупаса, ӟеч но шулдыр ортчиз. Картъёсмы тетераез табаын пыжизы, ми Наталия Коряковаен нылпиосмы, семьямы сярысь верамы, куноосты пӧрам сиёнэн сюдӥмы. Ми яратӥськом та выллем мастер-классъёс ортчытъяны, куноосты йӧскалык сиёнъёсын тодматыны » Ирина Вотинцева Вожвылъяськонэ кун азьмуртлэн администрациезлэн кивалтӥсезлэн нырысетӥ воштӥсез Сергей Кириенко вуылӥз. Со семьяосты форуме мыло-кыдо пыриськемзы, творчетсвоя возьматонъёссы но сюлэмез бугыртӥсь веранъёссы понна тау кариз. «Родные – Любимые» огъяросси форум кунын Семьялэн араз нырысетӥез бадӟым ужрад луиз. Тодэ вайытом, ВДНХ-ын Удмуртилэн стендаз выль ар шутэтскон нуналъёсы 54 сюрс адями вуылӥз. Тегъёс: семья вожвылъяськон сиён Удмуртия Москва | Мерлык |
Майя Бывальцева Ижкарлэн шунды ӝужан палтӥз котыр сюреслэсь ӵектоссэ Росавтодорлэн инвестици ӵектосъёсъя конкурсаз 2017-тӥ арын келяны чаклало. Со сярысь ивортӥзы Удмуртиысь транспортъя но сюрес возёсъя министерствоын. Азьвылгес иворъёсты вӧлмытӥсь ёзэсъёсын ивортон потӥз, Удмуртилэн ӵектосэз Росавтодорлэн инвестици ӵектосъёсъя конкурсаз быръёнэз ӧз ортчы шуыса. Сюресёсъя федерал агентстволэн ыстэм муртэз вылэ чӧлскыса, со сярысь вераз «Ведомости». Тодэ вайытом, Ижкарлэн шунды ӝужан палтӥз сюресэз лэсьтон кар котыртӥ ортчись сюресъёсты кульчое герӟалоз. Со транзит транспортэз шоркарлэн ульчаосысьтыз поттыны луонлык сётоз. Нырысь-валысь чотанъёсъя, выль сюресэз лэсьтыны 57 миллиард 800 миллион манет кулэ. Сюреслэсь ӵектоссэ Росавтодорлэн конкурсаз пыриськыны келязы, со федерал коньдон басьтыны луонлык сётысал. Отчы пыртэмын автомобиль сюресэз, чугун сюрес вамен выжонъёсты, Иж но Позимь шуръёс вамен выжъёсты, сюрес вылэ тубон-васькон интыосты лэсьтон. Сюресъёсъя бадӟым ӵектосъёсты «Платон» сӧзнэтэн бичам коньдон чотын быдэстыны чакламын вал. Кызьы валэктӥзы Удмуртиысь транспортъя но сюрес возёсъя министерствоын, Ижкарлэн шунды ӝужан палтӥз сюреслэн ӵектосэныз зэмзэ но 2016-тӥ арын тодматӥзы, но программае пыриськыны куриськон ӧз лэзе, малы ке шуоно «Платон» сӧзнэтысь валче вылысь коньдон висъян улэ улосвыл ӵектосъёсты быръён радлык пусйымтэ вал. Алигес сое юнматӥзы. Соин ик 2017-тӥ арын ӵектосэз конкурсэ келян ужпум эскеремын луоз. Таяз арын объектъёсын йылпумъян списокен тодматыны чаклало инвестициосъя «Сочи-2016» форумын. Тегъёс: Авто Ижкар Удмуртия сюресъёс | Авто |
Наталья Тетерина Толон, 28-тӥ куарусёнэ, Россиысь финн-угор калыкъёслэн 6-тӥ ӧтчамзылэн кыкетӥ нуналаз радъям «СМИ. Иворъёсъя технологиос» секциын Удмуртия сьӧрын улӥсь удмуртъёслэсь улонзэс шараян кулэлык чузъяськиз. Сое Казаньысь удмуртъёслэн йӧскалык лулчеберетъя автономиенызы кивалтӥсь Павел Александров вераз. «Удмуртъёс Удмуртиын уло, соослэн иворъёссы шараясько элькун пушкын. Соин валче элькун сьӧрын но туж трос удмуртъёс уло шуыса вунэтоно ӧвӧл. Татарстан Элькунын ик 23 сюрс удмуртъёс уло. Соослэн но озьы ик улонзы ортче, кыӵе ке но ужрадъёс ортчо. Со нокытын уг шараяськы», — шуиз Павел Александров. Казаньысь удмуртъёслэн йӧскалык лулчеберетъя автономиенызы кивалтӥсь верамъя, соос доры «Удмурт дунне» вуылыку, песянаез газетэз туж лякыт возе вал. Но Татарстанын удмурт газет дуно луэмен, гожтӥськыны луонлык быриз. Та вакытэ Татарстан Элькунлэн ёросъёсаз улӥсь удмуртъёс нимаз газет поттыны туртто. Павел Александров малпамъя, Удмуртиын кема ужась газетъёс вань бере, выль СМИ кылдытон кулэлык ӧвӧл. Удмурт газетъёсы элькун сьӧрын улӥсь удмуртъёс сярысь иворъёс ватсаса тырмыт луоз. «Удмурт дунне» газетлэн валтӥсь редакторез Зинаида Рябинина пусйиз, мукет улосвылъёсын улӥсь удмуртъёслэсь улонзэс шараян луонлык вань шуыса. Нимысьтыз тупанлык кылдытыса, Удмуртия сьӧрын улӥсь удмуртъёс асьсэ улонзы сярысь иворъёс «Удмурт дуннее» келяны быгатозы. Тегъёс: Лулчеберет Удмуртия удмуртъёс удмурткыл йӧскалыкполитика | Мерлык |
Майя Бывальцева Ижкарын одӥг нунал гинэ Эстониысь туала суредасьёслэн ужъёсынызы адӟытон ужалоз. 29-тӥ инвожое соин Суредан устолыкъя элькун музейын тодматскыны луоз. Со сярысь ужъюртлэн пресс-службаез ивортэ. Тодматскон – пичи адӟытон но авторъёсын пумиськон – Владимир Дубосарскийлэн «Экспедиция про.родники» ӵектосэзлэн люкетэз, со Удмуртиысь но Эстониысь туала искусствоез огазея Удмуртиысь суредан устолыкъя элькун музейлэн пресс-службаезАдӟытонын Андрюс Йоонас, Юри Ойавер, Виллу Плинк, Паул Роджерс, Маргус Сорге Тиитсмаа, Яан Тоомик но Силья Саарепуу суредасьёслэн виде-артсы, туспуктэмъёссы, нсталяцциоссы но перформансъёссы возьматэмын луозы. Куд-огзэ суредасьёсты Удмуртиын улӥсьёс тодо ни соос вуылӥзы татчы, куд-огез нырысьсэ лыкто. Кылсярысь, Яан Тоомик. Туэ солэн Москваысь Туала искусствоя музейын нимаз адӟытонэз ортчиз. Адӟытон 16 час 30 минутысен 21 часозь ужалоз. Суредасьёсын пумиськон, ужъёсын тодматон, перформанс 18 часын кутскоз. Тодэ вайытом, Удмуртиысь суредасьёс но крезьгурасьёс Финляндиын этнофутуризмъя фестивале пырисько. Тегъёс: Лулчеберет Ижкар Удмуртия Эстония суредасьёс | Лулчеберет но туризм |
Майя Бывальцева Инсьӧрлы сӥзем викторинаын вормисьёсты пусъён понна Ижкаре космонавт Сергей Ревин лыктоз. Озьы ик со МКС-лэн ужамез сярысь вералоз, ивортэ Удмурт кун университетлэн дышетонъя но тодосъя лыдӟиськонниезлэн пресс-службаез. Тодосъя но практикая огъяросси конференци улсын 22-тӥысен 25-тӥ куартолэзёзь дышетсконниын инсьӧр тодосъя арня ортчоз («От экспериментов на МКС к прорывным технологиям»). Отчы пыриськисьёсты, визьсынан сяна, лекциос возьмало. Машинаос лэсьтонъя тодосъя но эскеронъёсъя институтысь но Роскосмосысь экспертъёс МКС-ын тодосъя эскеронъёс нуон программаос сярысь вералозы. Озьы ик Калыккуспо инсьӧр станциен (МКС) телемост дыръя юанъёс сётыны луонлык кылдоз. Конференцилэн ужанрадлыкеныз тодматскыны луэ Инсьӧр тодосъя арнялэн . Тегъёс: Науканотехника Дышетон УдГУ Ижкар Удмуртия инсьӧр | Дышетон но тодос |
Майя Бывальцева Удмуртилэн тӧроез Александр Бречалов ёрос но кар администрациослэсь кивалтӥсьёссэс тротуаръёс вылысь лымыез утялтонэ пыриськыны куриз. Сыӵе ӵектонзэ со 17-тӥ толсуре мерлыко вотэсъёсын меӵак эфирын юанъёслы валэктонъёс сётон дыръя вераз. Адӟиськом ке, югдур секыт шуыса…, мон али уг серекъяськы, <…> 30 минутлы командаосынымы потӥськом, мерлыко юртъёс доры ке но, басьтӥськом лопатаос, куяськом. Ум ке вуиське мукет сямен, подярдчикъёс уг вутто ке Александр Бречалов, Удмуртилэн тӧроезМеӵак эфир дыръя Ижкарын но мукет интыосын улӥсьёслэсь трос ӝожтӥськонъёс вуизы, лымыез дырыз дыръя уг утялто шуыса. Удмуртилэн тӧроез та ужпумъя арнялы быдэ отчётъёс лэсьтыны куриз. Тегъёс: Ижкар Удмуртия лымы АлександрБречалов | Мерлык |
Майя Бывальцева Интывылэз умоятонъя вожвылъяськонын утэм 1 миллион 300 сюрс манетэз Пичи Пургаын урамъёсты югдытыны но нылпиослы шудон огъет лэсьтыны кутозы. 7-тӥ толсуре со сярысь ивортэ Пичи Пурга ёросысь администрацилэн пресс-службаез. Удмуртиысь тужгес благоустроенной улон интыез быръёнъя вожвылъяськонын 2015-тӥ арын черкогурт куинетӥ инты басьтӥз. Муниципал тӧрлыкъёс со коньдонэн Труд урамын тротуар лэсьтыны малпало вал, но, конкурслэн куронъёсызъя, уксёез ёрос центрлэсь интывылзэ умоятонэ гинэ кутыны кулэ. «Кема возьмам тылъёс алигес ӝуатскизы Вормонлы сӥзем паркын. Нош тулыс отын пиналъёслы шудон огъет кылдоз, со но утэм коньдонэн басьтэмын. Матысь дыре гимназия вӧзысь куас сюрес но югдытэмын луоз», — Пичи Пургалэн тӧроезлэсь Любовь Логиновалэсь кылъёссэ вера пресс-служба. Со сяна, 2017-тӥ арысь 1-тӥ толшорозь черкогуртын эшшо кӧня ке урамъёсын тылъёсты выльдозы. Соос пӧлын: Удмуртская, Строителей, Восточная, Юбилейная, Садовая, Пионерская, Октябрьская, Трактовая, Труда, Победы, Лесная, Италмас, Новая, Мира, Садовая, Свободы, Северная, Майская, Азина, Колхозная, Набережная, Коммунальная, Пушкина, Короткая, Верхняя, Надежды. Тегъёс: Мерлык Удмуртия благоустройство ПичиПурга муниципалтӧрлыкъёс | Мерлык |
Майя Бывальцева Белезино-Сергино сюрес вылысь Чупчи шур вамен выль выж вылтӥ мынон-ветлонэз 23-тӥ толшоре усьтозы. Кызьы веразы элькунысь Транспортъя но сюрес возёсъя министерствоын, вужез выж куашкан калэ вуэмын вал. «Выль выж бадӟым секталалы, трос автотранспортэз лэзьыны чакламын, мынон-ветлон кышкыттэм луоз», - верамын ивортонын. Выль объектлэн кузьдалаез 130 метр. Выжез выльдыны кык арскын 376 миллион 400 сюрс манет висъязы: 138 миллион 400 сюрс манет 2017-тӥ арын но 240 миллион 400 сюрс манет 2018-тӥ арын. Со пӧлысь 294 миллион 600 сюрс манетэз – «Платон» кун сӧзнэтысь коньдон. Пусъём, Балезино-Сергино сюрес Балезино но Глаз ёросъёсысь дасо гуртъёсты Р-243 федерал трассаен герза, со вузъёсты нуон-ваёнэз азинтыны умой луонлыкъёсты кылдытэ. Тодэ вайытом, кылем арын гужем «Удмуртавтодорысь» ӧнерчиос Белезино-Сергинэ сюреслэсь 80 метръем люкетсэ тупатъязы, тулыс но сӥзьыл со ветлонтэм вал. Тегъёс: Авто Балезино Удмуртия сюресъёс транспортъяносюресвозёсъяминистерство | Авто |
Наталья Тетерина 2-тӥ гудырикошконэ Грак ёросысь Сюлоныр гуртэ выль емышлы сӥзем «Емыш-fest» удмурт празднике Ижкарысь, Дэбес ёросысь но Татарстанысь куноосты витё. Радъясьёс чакламъя, шулдыръяськонэ пыриськисьёслэн огъя лыдзы 600-лэсь ятыр луоз. Со сярысь ивортодэтъя «Удмуртия» агентстволы Грак ёросысь лулчеберетъя «Лидер» юртысь ӧнерчи Надежда Лебедева вераз. Солэн кылъёсызъя, «Емыш-fest» праздник котькуд ар ёросъёсысь пӧртэм гуртъёсын ортче. Котьку сямен ик, шулдыръяськонын емышъёсын но бакча сиёнъёсын адӟытон радъяськоз, ёросысь фольклоръя коллективъёс концерт возьматозы, нош куноосты выль ӝукен сюдозы. Озьы ик сямлы пӧрмемын ни арганчиослэн фестивальзы. Таяз арын ужрадэ Гракысь сяна, Дэбес ёросысь крезьгурчи но пыриськоз, шуэ Надежда Лебедева. Ӧнерчи верамъя, туэ праздникын егит семьяос пӧлын вожвылъяськон ортчоз. Нош спортэз яратӥсьёс пӧрмытскыса «Чиполинобол» шудонын ӵошатскыны быгатозы. Костюмированной «Чиполинобол» луоз. Футбол пормагес, но соослэн котькуд командалэн аслаз костюмез луоз. Маскара со луоз Надежда Лебедева, Грак ёросысь лулчеберетъя «Лидер» юртысь ӧнерчиСо пусъе, Сюлоныр гуртын улӥсьёс Быдӟым Атыкай ожын быремъёслы синпелетсэс гажало но туж умой утялто. «Виль» дыръя но гуртоослэн ожгарчиосты буре ваемзы потӥз, соин ик та нуналэ ужрадэ пыриськисьёс синпелет доры сяська понозы. Тодэ вайытом, 2-тӥ гудырикошконэ Ижкарын выль емышлы сӥзем «Виль» удмурт йӧскалык праздникез пусъёзы. Нош Киров улосвылысь удмуртъёс «Выль ӝук» ужрадын 4-тӥ гудырикошконэ шулдыръяськозы. Тегъёс: Лулчеберет Удмуртия Грак йылолъёс | Лулчеберет но туризм |
Майя Бывальцева 1-тӥ оштолэзе Удмуртиын дырын-дырын лымы, кот лымы, зор ӧжыт усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пилемо улоз, тӧл лымшор но шундыпуксён вискысь секундскын 8-13 метре пельтоз. Элькунъя нуназе +4…+9 градус возиськоз. Ӵукна сюресъёс вылын куд-ог интыосын йӧвалег. Омыр зӥбет луло узвесь юбоя 735 миллиметр луоз, омырлэн мускытлыкез – 75 процент. Тегъёс: МЧС Удмуртия куазь тулыс | Инкуазь |
Анжелика Тихонова корреспондент Дэбес ёросысь Бадӟым Ӟӧтым гуртын «Единая Россия» партилэн «Культура малой Родины» ӵектосэз улсын тупатъям культура юртэз усьтӥзы. Со сярысь «ВКонтакте» мерлыко вотэсысь бамаз Удмуртиысь лулчеберетъя министр Владимир Соловьёв ивортӥз. Тупатъян ужъёс кык люкетэн ортчизы. Туэ учкисьёслы залысь вӧлдэтэз выльдӥзы, фойеысь выжез воштӥзы, висъетъёс куспысь но пырон ӧсъёс пуктӥзы, вылзэ чебер каризы, учкисьёслы залысь борддоръёссэ буязы, кӧнязэ ке электрезъёсты но светильникъёсты воштӥзы, шуныт вуттӥсь гумыосты быдэсак выльдӥзы. Лулчеберет удысын ужасьёс но гуртын улӥсьёс понна тупатъян ужъёс зэмос кузьым луизы. Выль светильникъёсын югытгес луиз, выль выжъёсын но борддоръёсын – чылкытгес но ӝикытгес, выль шуныт сётӥсь гумыосын – трослы шунытгес. Тупатъян ужъёс юртэз выльдӥзы, чебер сяна, сое кышкыттэм каризы. Табере культура юрт калыкез шунытэныз, ӝикытэныз но выльдэм тусыныз шумпоттоз Владимир Соловьёв, Удмуртиысь лулчеберетъя министрСо сяна, партилэн федерал ӵектосэз улсын Дэбес ёросысь лулчеберетэз азинтонъя центрысь учкисьёслы залысь пуконъёсты воштӥзы, куараез кужмоятӥсь выль тӥрлык басьтӥзы. Ужъюртъёсты нуыны оглом 2 но ӝыны миллион манет висъязы вал. Торгъёслы луыса ужъёсты 1 миллион 700 сюрс манет тыр быдэстӥзы. Тодэ вайытом, Быдӟым Ӟӧтымысь культура юртын тупатъян ужъёслэн нырысетӥ люкетсы кылем арын ортчиз вал. Нош та нуналъёсы партилэн федерал ӵектосэз улсын выльдэм эшшо куинь лулчеберет юртъёсты усьтӥзы. Тегъёс: Лулчеберет Дэбес Удмуртия ЕдинаяРоссия тупатъянужъёс | Лулчеберет но туризм |
Наталья Тетерина Удмуртысь Лулчеберетъя но туризмъя министерство элькунлэн муниципал кылдытэтъёсаз лулчеберетъя, искусствоя но литературая нуналъёсты выльдыны ӧдъя. Сыӵе ужпум Удмуртилэн автономиезлы 100 ар тырмонэн герӟаськемын, шуиз 30-тӥ толшоре «Удмурт Кенеш» огазеяськонлэн пумиськоназ Удмуртиысь лулчеберетъя министр Владимир Соловьёв. Солэн кылъёсызъя, та ужан амалъя элькунысь творчествоя тодмо ужасьёс быдэс нуналлы одӥг ёросэ потозы но школаосын пумиськонъёс ортчытъялозы, нош лулчеберетъя ёрос юртын творчествоя ӝыт нуналэз йылпумъялоз. Таӵе уж туж пайдаё вал, шуиз лулчебертъя но туризмъя министр. Мон малпасько, со тунсыко луыны кулэ, малы ке шуоно туала калык будӥз, но со уг тоды, кылэмзы гинэ вань, кин со Толкач (Юрий Толкач, крезьгурчи — ред.), кин со Пётр Захаров (кылбурчи — ред). Асэнызы пумиськон — со тросгес сётэ, кемалыгес йыре кыле Владимир Соловьёв, Удмуртиысь лулчеберетъя но туризмъя министрЁросъёсын лулчеберетъя нуналъёс 2020-тӥ арын элькунмылэн автономиезлы даур тырмемезлы сӥземын ке но, ужрадъёсты туэ ик кутскыны малпало. «Ми кыском асьмелэсь крезьгурчиосмес, гожъясьёсмес, суредасьёсмес, тодосчиосмес, мылкыдзы луиз ке. Транспорт ми сётом, муниципалъёсын вераськом. <…> 2018-тӥ арысен кутскыса, милям потэ 2020-тӥ арозь элькунлэн вань каръёсаз но ёросъёсаз вуылэммы», — шуиз Владимир Соловьёв. Тодэ вайытом, «Удмурт Кенешлэн» та пумиськоназ ик «Бадӟым удмурт диктантэз» ортчытон нуналэз юнматӥзы. Со 31-тӥ южтолэзе радъяськоз. Тегъёс: Лулчеберет Удмуртия крезьгурчиос Лулчеберетъянотуризмъяминистерство гожъясьёс суредасьёс | Лулчеберет но туризм |
Анжелика Тихонова Анжелика Тихонова корреспондент 6+ Удмуртиын дышетскисьёс, анай-атайёс но дышетӥсьёс понна шаермылэн узыр историез сярысь «Удмуртия от А до Я» суредъёсын справочник поттӥзы. Со сярысь ивортодэтъя «Удмуртия» агентстволэн корреспондентэзлы «Удмуртия» книгапоттоннилэн валтӥсь редакторез Георгий Грязев вераз. «Ми кемалась малпамы вал таӵе книга поттыны. <…> Татын вераськон мынэ Удмурт Элькунмы сярысь. Пиналъёс дышетӥсьёсынызы ӵош, анай-атайёсынызы ӵош мед тодматскыны быгатозы элькунысьтымы тодмо интыосын, дано адямиосын, сыӵе фактъёсын но иворъёсын, кудъёсыз герӟаськемын Удмуртиен» Георгий Грязев, «Удмуртия» книгапоттоннилэн валтӥсь редакторез Книгаын ивортонъёс алфавитъя интыяськемын, котькуд материал борды яркыт суредъёс ватсамын. Нылъёс но пиос удмуртъёслэн осконзы, Сибыр тракт, Байгурезь но со сярысь мадёнъёс, Иднакар, элькунысь каръёс, промышленной предприятиос, тодмо адямиос но мукетыз сярысь тодыны быгатозы. Оглом вераса, со пиналъёслы пичияк энциклопедия. Фото: Анжелика Тихонова «Татын вань нимысьтыз валэктонъёс, пиналъёс мед валалозы шуыса, вань нимысьтыз сыӵе сноскаос, кудъёсызъя пиналъёс уз йыроме та книгаез, татысь пичиесь гинэ статьяоссэ, иворъёссэ лыдӟыса. <…> Татын куд-ог валанлы, тани, шуом, мар со сюлык, солы валэктон сётэмын ӧвӧл. Со малпамын озьы, пинал ачиз, ас малпамезъя, мылкыд каремезъя, анай-атаеныз ӵош-а, дышетӥсеныз ӵош-а, со сярысь тодон-валан мед люкалоз шуыса. Ваньмыз кушаса сётэмын ӧвӧл. Солэн вань на эшшо сыӵе малпанэз, эскерон уже но пиналъёсты кыскыны мед луоз шуыса» Георгий Грязев, «Удмуртия» книгапоттоннилэн валтӥсь редакторез Книгаез Россиысь Цифраез азинтонъя министерстволэн грантэзлы луыса 1 сюрс экземплярен поттӥзы. Тодэ вайытом, Ижкарын Татьяна Черновалэн кык кылбур бичетъёсыныз тодматон ортчиз. Тегъёс: книгаос книгапоттонни Лулчеберет Удмуртия Ижкар | Лулчеберет но туризм |
Анжелика Тихонова корреспондент 24-тӥ инвожое Удмуртиын «Лудорвай» музей-заповедниклэн интывылаз Agro.PRO-2021 улосвылкуспо гурт возёс фестиваль усьтӥськиз. Ужрад улсын пудоен, техникаен, фермеръёслэн вузъёсынызы тодматӥзы. Фестиваль туннэ, 25-тӥ инвожое, но азинтӥське. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Ужрадэ Удмуртиысь вань ёросъёсысь делегациос вуизы. Со сяна, Москваысь, Ярославль Воронеж, Киров улосвылъёсысь, Пермь шаерысь но Татарстанысь пыриськисьёс но лыктӥзы. Agro.PRO-2021 гурт возёс фестиваль – со пудо вордонэз, будос будэтонэз, гурт возёс техникаез бадӟым возьматон, кудӥз удысэтлэсь луонлыкъёссэ дунъян понна ортчытӥське. Малпасько, тунсыко луоз гурт возёс удысын ужасьёслы но, куноослы но. Но нырысь ик, со удысэз ӝутӥсьёслы кенешыны, тодон-валанэнызы люкиськыны, выльзэ тодыны, кулэ адямиосын тодматскыны но капчи мылкыд басьтыны инты Ольга Абрамова, элькун кивалтэтлэн тӧроезлэн воштӥсез – гурт возёсъя но сиён-юонъя министрФестиваль улсын возьматонъёс музей-заповедниклэсь ӧжытэзтэк быдэс интывылзэ басьтӥзы. Отчы туала техникаез но ужан арбериосты, сӥлё но йӧло выжыосысь 100-лэсь трос гурт возёс пудоосты, ыжъёсты, чайыосты, мушъёсты но карпъёсты вайизы. Нимаз площадкаын будос будэтӥсьёс кидысъёсынызы, минерал ватсэтъёсынызы, будосъёсты утён амалъёсынызы тодматӥзы. Озьы ик сиён-юон поттӥсь но переработкаен вырись предприятиос ас продукцизэс возьматӥзы-вузазы. Ольга Абрамова пусйиз, азьвыл аръёсы гурт возёс техникаез но гурт возёс пудоез возьматонъёс нимаз ортчылӥзы, соин ик гурт возёс удысын ужасьёс понна та тужгес бадӟымез пумиськон луэ. Озьы ик со вераз, элькунысь гурт возёс пудоез возьматонэз Европалэн уровенёзяз ӝутыны тыршо шуыса, со понна кунгож сьӧрысь судьяосын дунъян опытсэс будэто. Та ужрадэз (гурт возёс пудоез возьматонэз – ред.) агрофестивальлэн изюминкаеныз ниманы луэ. Асьмеос туннэ одно ик скалъёсынымы но ветылъёсынымы данъяськом – соос синмаськымонэсь. Вань та аръёсы возёсъёсамы ӟеч выжы учкытон понна пайдалыко селекционно-племенной уж нуиськиз Ольга Абрамова, элькун кивалтэтлэн тӧроезлэн воштӥсез – гурт возёсъя но сиён-юонъя министрМинистрлэн кылъёсызъя, матысь аръёсы ӟеч выжы уськытон ужъёс йӧллы кеч вордон удысын но сӥльлы пудо вордон удысъёсын кутскозы. Элькунысь скалъёсты но ветылъёсты калыккуспо судья, Венгриысь Тамаш Щебёк дунъяз. Мон паймемын та ужрадэз радъямлы. Шоу ортчытыны тупась инты быръемын, туж умой тӥрлык но конструкциос уже кутэмын, кудъёсыз пудо-животлы таӵе пӧсь куазен асьсэзыз умой шӧдыны юртто. Удмуртиысь скалъёсты но кельшытӥ– голштин выжыысь трос гинэ синмаськымонъёссэ адӟи. Элькунлэн пудо вордон удыссэ азинтыны бадӟым луонлыкъёсыз вань Тамаш Щебёк, Венгриысь калыккуспо судьяУдмуртиысь пудо вордӥсьёс оглом 106 пудоез возьматӥзы. Фестивальлэн абсолютной чемпионкаез Вавож ёросысь «Колос» гурт возёсысь Мазурка нимо скал луиз. Берлозэ 305 нуналъем йӧл потон вакытэз ӵоже со 9 сюрс 724 килограмм йӧл сётӥз. Агрофестиваль улсын Удмуртиын гурт возёс пудоез но тылобурдоез возьматонъя «Детский ринг» улосвылкуспо вожвылъяськонэ пыриськисьёсты но пусйизы. Кузьымъёс озьы ик Крыме, Иркутск, Ленинград улосвылъёсы кошкизы. Ужрадэз пичи погрузчикъёслэн возьматонзы но шулдыртӥз. Сыӵе возьматон Удмуртиын нырысьсэ ортчиз. Машинаос площадкае потыса, куроен рулонъёслэсь пирамида лэсьтӥзы, баскетболэн шудӥзы. Со сяна мукет луонлыкъёссэс но возьматӥзы. Соос 50 пӧртэм думиськись арбериосын ужаны быгато, соин ик гурт возёс удысын соос кулэен лыдъясько. Ас ужзэ элькунысьтымы нырысетӥез трактор поттӥсь «Рустрак» огазеяськон но возьматӥз. Соос 2020-тӥ арын Сарапулын 60-130 вал кужымъем машинаос бичаны кутскизы. Со дырысен Удмуртие, Саратов улосвылэ, Башкортостанэ но Краснодар шаере 10-лэсь трос гурт возёс машинаос вуттӥзы ини. Тегъёс: Удмуртия гуртвозёс фестиваль пудо адӟытон | Гурт возёс |
Майя Бывальцева 22–23 инвожое Татарстанысь Менделеевск ёросысь Тэремшур (Енабердино) черкогуртын удмурт егитъёслэн нырысетӥез «БиГерд» форумзы ортчоз. Ужрадэ пыриськыны куриськон сётӥз 40 адями. Иворъёсъя «Удмуртия» агентстволы со сярысь вераз «Татарстан Элькунысь удмуртъёслэн йӧскалык лулчеберетъя автономизы» улосвыл мер огазеяськонлэн быдэсъясь кивалтӥсез Марина Иванова. Форуме пыриськозы 16 аресысен 30 аресозь пиналъёс но егитъёс. Куриськон сётэмъёс пӧлысь ог ӝыныез — школаын дышетскисьёс. «БиГерд» форум куинь ӧръёсъя ужалоз: фольклор, этноквестъёс но этноблогинг. «Этноблогинг — со мер вотэсъёсын ужан, ас блогъёсты кылдытон сярысь вераськом, удмурт кылын кызьы сое карыны луэ. Сое Алина Крестьянинова нуоз, солэн аслаз блогъёсыз вань. Этноквестъёс — квест заданиос, кызьы соосты дасяно, мар со сыӵе, малы со кулэ, созэ мон нуо ачим. Фольклор — отын Татарстанысь удмуртъёслэсь лулчеберетсэс, йылолъёссэс мургес эскерон луоз милям. Геннадий Ахметов модераторез луоз отын, со Кукмор ёросысь элькунамы тужгес тодмо «Инвожо» ансамбльлэн кивалтӥсез. Со ик программаын Паша Александров луоз но Аня Самсонова», — форумлэсь ужанрадлыксэ валэктӥз Марина Иванова. Со сяна, Татарстанысь удмуртъёслэн огазеяськонзылэн тӧроез Андрей Герасимов «Мон — удмурт» лекция дася. Кылсярысь, со туала удмуртъёслы мер улонэ пыриськыны кулэлыкъёс сярысь вералоз. Та пумиськонэ Москваысь ӧнерчиез но возьмало. Кык нунал ӵоже тодонлыкъёссэс но быгатонлыкъёссэс муромытэм бере, 24-тӥ инвожое, «Гырон быдтон» элькун шулдыръяськонын егитъёс возьматозы, марлы соос дышетскизы. Кылсярысь, фольклор ӧръя дасяно луозы кык номер — эктон но кырӟан. «Гырон быдтонын» дыръя ик тунсыко флешмоб ортчыны чаклало. Форуме пыриськемъёс но мукетъёсыз пиналъёс, но егитъёс, ваньмыз 100–120 адями, удмурт дӥськут дӥсяса удмурт эктон эктозы. Али солы дасяськонъёс мыно. «БиГерд» форумез радъязы «Татарстан Элькунысь удмуртъёслэн йӧскалык лулчеберетъя автономизы» улосвыл мер огазеяськон но Менделеевск ёрос. «Та нырысетӥез форум, таӵе форматэн удмуртъёс пӧлын Татарстанын ужамзы ӧвӧл али», - пусйиз Марина Иванова. Тегъёс: Мерлык Лулчеберет егитъёс удмуртъёс Татарстан | Мерлык |
Майя Бывальцева Россиысь гурт возёс техника поттӥсь компанилэн «Ставим рекорды вместе» программаезлы йылпумъянъёсъя Удмуртиысь фермер Владимир Сергеев выль автомашина утӥз. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Программае быдэс Россиысь 2 сюрслэсь трос музъем ужасьёс пыриськизы. Компанилэн ю тысь утялтон комбайнэныз кутсамъя рейтингын Алнаш ёросысь Владимир Сергеев кыкетӥ инты басьтӥз. Туэ сӥзьыл со 1 сюрс 802 гектар вылысь 5 сюрс 200 тонна ю тысь утялтӥз. Фермерлэн верамезъя, солы юослэн удалтэмзы но техникалэн ӟеч ужамез юрттӥзы. Ӵектосэ Удмуртиысь 20-лэсь трос возёсъё пыриськизы. Ужамзэс кӧня ке ӧръёсъя дунъязы, ваньмыз Ростсельмашлэн техникаез ужаны кулэ вал. Тодэ вайытом, 2020-тӥ арын Удмуртиысь оглом 701 сюрс 50 тонна ю тысь кутсазы. Тегъёс: Удмуртия гуртвозёс фермеръёс Алнаш ютысь аран | Гурт возёс |
Майя Бывальцева 2020-тӥ арын Удмуртиын XXIX элькун гужем гурт шудонъёс выль сямен радъяськозы. Коронавирусъя югдур сэрен ӵошатскон радлыке воштонъёс пыртӥзы. Со сярысь улосвыл тӧролэн но кивалтэтлэн пресс-службазы ивортэ. Шудонъёслэн радлыкысьтызы мукет адями борды йӧтӥськыса ӵошатсконъёсты палэнтӥзы, соос пӧлын армспорт, самбо, гозы кыскан. Со сяна, волейболэз пляж волейболэн, футболэз мини-футболэн. Роспотребнадзор куремъя Шудонъёсы пыриськисьёслэсь огъя лыдзэс но кулэстоно луиз. Спорт объектъёсын, калык люкаськон интыосын кышкыттэмлыкъя вань ужрадъёсты ортчытозы: утялскон, тазатон, учкисьёс но висисьёс одно ик маскаос нуллыны кулэ. Гурт шудонъёс – со улосвылмылэн спортъя историез, со сямлы пӧрмемын, соос интывылъёсты но поколениосты огазеяло. Югдур капчи ӧвӧл ке но, XXIX элькун гужем гурт шудонъёс ортчозы Удмуртиысь тӧролэн но кивалтэтлэн пресс-службазыЭлькун гужем гурт шудонъёс Красногорскын 12-16 гудырикошконэ мынозы. Спорт ужрадэ Удмуртилэн 25 гурт ёросъёсысьтыз спортсменъёс вуозы. 13-тӥ гудырикошконэ Шудонъёсты сӥё-дано усьтон но нырысетӥез «Команда Удмуртии» элькун гужем фестиваль ортчозы. Туэ Шудонъёс Быдӟым Вормонлы 75 ар тырмонлы сӥземын но «Вормонъёслы дыр!» ӧтён улсын ортчозы. Нош талисманэз койыкпи луоз Тодэ вайытом, гурт шудонъёслы Красногорскын выль ФОК но стадион пукто. Нош ужрадлэн программаяз нырысьсэ уйпал (скандинав) амалэн ветлонэз пыртӥзы. Тегъёс: Спорт Удмуртия гуртшудонъёс коронавирус Красногорск | Спорт |
Туспуктэм: Григорий Фомин Наталия Сильвестрова 23-тӥ шуркынмонэ Удмуртиысь 21 муниципал кылдытэтын 153 школаез ворсазы, 147-зэ – быдэсак. Со сярысь элькун кивалтэтлэн тӧроез Ярослав Семёнов «ВКонтакте» мерлыко вотэсысь бамаз ивортӥз. Дышетскон азьланьтӥське. Пиналъёсты дистанционной амалэн дышетонэ выжтӥзы Азьвыл Удмуртиысь тямыс муниципал кылдытэтын нылпиосты школае автобусэн нуллонэз дугдытӥзы. Ижкарлэн тӧроез нылпиос зол лымыян дыръя школае мынытэк быгато шуыса вераз. Тодэ вайытом, элькунын сюресъёс вылысь лымыез утялтонын 350 пала техника уен-нуналэн ужа. Тегъёс: школаос куазь лымы Удмуртия | Мерлык |
Майя Бывальцева Коронавирус сэрен огъя кун экзаменэз (ЕГЭ) но валтӥсь кун экзаменэз (ОГЭ) сётон дырез выжтӥзы. Со сярысь Россиысь калыкез дышетонъя (просвещениея) министерстволэн нимлыко сайтаз ивортэмын. Эпидемиологи югдурен валче огъя кун экзаменэз но валтӥсь кун экзаменэз сётон дыръёс выжтӥсько. ЕГЭ 8-тӥ инвожое кутскоз. 9-тӥ классъёс понна экзаменъёс – 9-тӥ инвожое. Рособрнадзор али экзаменъёслэсь расписанизэс выльдэ но сое но улосвылъёс понна вань ӵектонъёсты матысь дыре шараялоз Сергей Кравцов, Россиысь калыкез дышетонъя министрВатсалом, дышетонэз радъянэн герӟаськем вань юанъёсты федерал министерстволэн «ӟырдыт линияз» жингыртыса сётыны луоз, солэн номерез 8 (800) 200 – 91 – 85. Телефон уен-нуналэн ужа. Удмуртиысь дышетонъя но тодосъя министерствоын озьы ик «ӟырдыт линиос» висъямын. Школаосын но нылпи садъёсын дышетонэз радъян пумысен 8 (3412) 782-782, 8 (3412) 78-40-51 телефон номеръёсъя жингыртыны луоз. Шор ёзо ӧнер дышетсконниосъя - 9 (3412) 51-45-40, 8 (3412) 51-45-22. Линиос 8 час 30 минутысен 17 час 30 минутозь ужало. Тодэ вайытом, Удмуртиысь школаос дистанционной амалэн дышетонэ выжизы. Вуоно арняе элькунын дежурной нылпи садъёс гинэ ужалозы. Тегъёс: Ижкар Удмуртия экзамен коронавирус пиналъёс школаос | Дышетон но тодос |
Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 22-тӥ пӧсьтолэзе Вотка ёросысь Болгор гуртын «Родина» турист огъетын «Тракторен биатлон» гужем ӵошатсконъёс ортчизы. Трасса вылэ Россиысь, Беларусьысь но Казахстанысь 37 воргоронъёс но 6 нылкышноос потӥзы. Со сярысь элькун тӧролэн но кивалтэтлэн пресс-службазы ивортӥз. Ӵошатскисьёс трассаез тракторен ортчизы, ыбылӥськизы. Жюрилэн ёзчиосыз ӝоглыксэс но шонер ыбылӥськыны быгатэмзэс, техникаен ӝикыт ветлэмзэс дунъязы. Воргоронъёс пӧлын нырысетӥ инты Вотка ёросыть Семён Косачев басьтӥз. Ижкарысь Андрей Камаез кыкетӥ луиз, Перм улосысь Виталий Вихарев – куинетӥ. Нылкышноос пӧлын Кизнер ёросысь Елена Шерстобитова нырысетӥ луиз. Кыкетӥ интыын – Удмурт кун аграрной университетысь Софья Антонова, куинетӥ – Вотка ёросысь Марина Панькова. Туэ ӵошатсконъёсын нырысьсэ калыккуспо заезд радъяськиз. Вормисе Вотка ёросысь Семён Косачев потӥз. Кыкетӥ инты Беларусьысь Дениз Артюха басьтӥз, Казахстанысь Николай Сухомлинов куинтӥ луиз. Тодэ вайытом, 2022-тӥ арын «Тракторен биатлонэ» 53 мурт пыриськиз. Тегъёс: Спорт трактор Биатлон Удмуртиысьтуризм Воткаёрос Удмуртия | Спорт |
Майя Бывальцева Удмуртиын улӥсьёс пӧлысь куиньмос люкетэз, со 496 сюрс адями, грипплэсь прививка пуктӥзы. Со сярысь ивортэ Роспотребнадзорлэн элькунъя управлениез. Грипп но паласькись лек вирус черлык вӧлмонлы эмъюртъёс оглом дась. Эмъян ужъюртъёсын 518 сюрслэсь трос маскаос дасямын (со кулэезлэсь 168 процент), нош вируслы пумит эмъюмъёс толсур кутсконлы кулэезлэсь 75 процентэз вал. Со сяна, эмъюртъёсын гриппен но паласькись лек вирус черлыкен висисьёс понна койкаос дасязы, секытэн кышномуртъёсты кулэ дыръя интыяны эмъяськонниосты пусйизы. Паласькись висёнъёсъя ёзэтъёсын 612 адями ужа, кулэ луиз ке, 1 сюрс 144 эмчиосты ватсаны быгатозы. Ӧнерчиосын дышетон семинаръёс ортчытӥзы ни. Эмчиослэн верамзыя, таяз арын Удмуртиын грипп но паласькись лек вирус черлык тужгес паськыт вӧлмоз толшор шорын. Тегъёс: Тазалык Роспотребнадзор висён Удмуртия грипп | Тазалык |
Анжелика Тихонова корреспондент 4-тӥ куартолэзе Удмуртиысь эшшо 18 муртлэсь коронавирус инфекцизэ шараязы. Со сярысь элькунлэн тӧроез Александр Бречалов «ВКонтакте» мерлыко вотэсысь бамаз ивортӥз. Висёнзы Ижкарысь укмыс адямилэн, Алнаш ёросысь вить адямилэн, Дэри ёросысь кык адямилэн но Грак но Кез ёросъёсысь быдэн одӥг адямилэн зэмаз Анай-атайёсты сак луыны курисько, висьыны усемъёс пӧлын ньылез нылпиос. Соосты инфекциен черланы кышкытлыклэсь ас примерды но астэ ачид нимаз висъян режимез быдэсъян сярысь визьмамды утьыны быгатозы Александр Бречалов, Удмуртилэн тӧроезВыль учыръёсъя эпидемилы пумитъяськон ужъёс нуисько, кусып возем муртъёссы эскерисько. Эшшо укмысэз висисьёс бурмизы но доразы лэземын, одӥгез – хронической сюлэм висёнэн курадӟем 66 аресъем мурт – улонысь кошкиз. Элькунамы оглом коронавирусэн 332 черламъёсты шараязы ини, со пӧлысь 10-эз улонысь кошкизы, 66-ез бурмизы. Тодэ вайытом, нунал азьвыл 43 адямилэсь висёнзэ пусйизы вал. Тегъёс: Тазалык Удмуртия коронавирус тазалыкезутён АлександрБречалов | Тазалык |
Туспуктэм: Наталия Сильвестрова Наталия Сильвестрова 2-тӥ толшоре Удмуртиын пилемо улоз, уйин кема, интыосын зол лымыялоз, нуназе лымы зол усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйн лымшор палась, нуназе уйпал но шундыпуксён вискысь секундскын 9-14 метре пельтоз. Элькунъя уйин -3...-8, нуназе -4...+1 градус возиськоз. Сюресъёс вылын йӧвалег, лымы пельтэмъёс. Омыр зӥбет луло узвесь юбоя 746 миллиметр луоз, омырлэн мускытлыкез — 85 процент. Тодэ вайытом, улосвыл Гидрометцентр ивортэмъя, вуоно арня кутсконын куазь лымыё луоз, арня шорын шуак кезьытскоз. Тегъёс: Удмуртия куазь лымы | Инкуазь |
Туспуктэм: Григорий Фомин Майя Бывальцева Удмуртилэн тӧроез Александр Бречалов элькун кивалтэтлэн тӧроезлы воштӥсьёсты юнматон сярысь косэтъёсты кинюртӥз. Со сярысь улосвыл тӧролэн но кивалтэтлэн пресс-службазы ивортӥз. 3-тӥ коньывуонысен Олга Абрамова Удмуртиысь кивалтэтлэн тӧроезлэн нырысетӥ воштӥсез луиз, Константин Сунцов –Удмуртилэн тӧроезлэн Росси азьмурт бордын ялан ужась ыстэм муртэз – Удмуртиысь кивалтэтлэн тӧроезлэн воштӥсез, Тимур Меджитов но Наталья Тойкина – кивалтэтлэн тӧроезлэн воштӥсьёсыз. Меджитов цифровой технологиосты но спортэз азинтон, «Бережливая республика» ӵектос понна кылкутоз. Тойкина архив службалэсь, ЗАГС ужъёъся комитетлэсь, лулчеберет кылёсбуръя объектъёсты кун ласянь утёнъя агентстволэсь ужамзэс чаклалоз. Тодэ вайытом, 26-тӥ куарусёнэ Удмуртилэн Кун Кенешысьтыз депутатъёс вице-премьер интые ӵектэм кандидатураосты соглаштӥзы. Тегъёс: кивалтэт кивалтӥсьёс Удмуртия | Политика |
Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Ижкарын Бадӟым Атыкай ож дыръя блокадной Ленинградын улэм Маргарита Коробейниковаез «В честь 80-летия полного освобождения Ленинграда от фашистской блокады» пусэн данъязы. Данъетэз элькун кивалтэтлэн тӧроезлэн воштӥсез Наталья Тойкина сётӥз. Со сярысь улосвыл тӧролэн но кивалтэтлэн пресс-службазы ивортӥз. Маргарита Исааковна Коробейникова вордскиз Ленинградын 1932-тӥ арын 24-тӥ коньывуонэ. Анаеныз но выныныз бадӟым коммунальной квартираысь комнатаын улӥзы. 1942-тӥ арын тулыспалэ анаез но выныз сютэм кулӥзы. Маргаритаез нылпи юртэ басьтӥзы, бӧрысь отысь вань нылпиосты Ладожской ты вылтӥ «улон сюрестӥ» Ярославль улосвылысь Тутаев каре эвакуировать каризы. 1947-тӥ арын нылпи юртын ужасьёс нылашлэсь Москваын семьяеныз улӥсь ӵужапайзэ, анаезлэсь сузэрзэ, шедьтӥзы. Со Маргаритаез дораз басьтӥз. Москваын нылаш вуриськонъя техникумез йылпумъяз. Сарапулысь вуриськон ужпӧре интыяськиз, отын ик вуоно картэныз тодматскиз. Егитъёс кузпалъяськизы но Ижкаре улыны выжизы. Маргарита Коробейникова «Зангари» огазеяськонын инженер-технолог луыса 40 ар ужаз. 91 аресаз Маргарита Исааковна чырткем но мыло-кыло, со смартфонэз но «визьмо» колонкаез умой тодэ. Солэн кык нылыз, кык внукъёсыз но куинь правнукъёсыз. « Шумпотӥсько Маргарита Исааковналы «В честь 80-летия полного освобождения Ленинграда от фашистской блокады» пусэз сётыны. Маргарита Исааковна кадь адямиос, кин блокада аръёсы улӥз но курадӟонъёс но ыштонъёс пыр ортчиз, озьы ке но, мылкыдзэ ӧз ышты – котькудмы понна, тужгес ик егитъёс понна, адӟем карымон луо » Наталья Тройкина, Удмуртиысь кивалтэтлэн тӧроезлэн воштӥсез Тодэ вайытом, Удмуртиысь 28 ветеранъёс Ленинградэз мозмытонлы 80 ар тырмонэн ӟечкыланъёс но мерлыко тыронъёс басьтозы. Тегъёс: БыдӟымАтыкайож данъетъёс Удмуртия Ижкар | Мерлык |
Майя Бывальцева 13-тӥ толшоре Удмуртиын кот лымы усёз Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вордӥськонэ пилемо улоз, тӧл лымшор но шундыпуксён вискысь секундскын 9-14 метре пельтоз. Нуназе элькунъя 0…-5 градус возиськоз. Сюресъёс вылэ лымы пуктоз. Омыр зӥбет луло узвесь юбоя 736 миллиметр луоз, омырлэн мускытлыкез - 91 процент. Тегъёс: Гидрометцентр Удмуртия куазь | Инкуазь |
Майя Бывальцева Дэбес ёросысь Тольён гурт «Деревенька моя» улосвылкуспо вожвылъяськонлэн «Самая спортивная территория» номинацияз вормисьёс пӧлы шедиз. Со сярысь ивортодэтъя «Удмуртия» агентстволы «Тольён» муниципал кылдытэтлэн кивалтӥсез Любовь Белослудцева вераз. Солэн кылъёсызъя, вожвылъяськонэ куриськоназы соос быдэс муниципал кылдытэтлэсь тазалыко улонэз вӧлмытон ласянь ужамзэ возьматыны тыршизы. Кема ар ӵоже спорт удыслы саклык висъяны выриськомы – площадкаос лэсьтӥськом, поселенческой соревнованиос лэсьтӥськом, алкоголизмлы пумит тазалыко улон понна ёрос конкурсэ кык ар пыриськылӥмы, призовой интыос басьтылӥмы. Трос аръёс призовой инты басьтӥськом спартакиадаосын. Вань спортсменъёсмы, егитъёсыз но, арлыдоосыз но, пырисько. Басьтӥмы теннисной ӝӧкъёс каждой клубе, пиналъёс мед теннисэн но заниматься кариськозы шуыса Любовь Белослудцева, Дэбес ёросысь «Тольён» муниципал кылдытэтлэн кивалтӥсезНо ужпум вормисьёс радэ потон, призовой интыос басьтон бордын гинэ ӧвӧл, пусъе Любовь Белослудцева. Валтӥсез ужпумзы – гуртын улӥсьёсты урод сямъёслэсь куштӥськытон. Тыршимы вал сыӵе ужмес радъяны, ичигес мед юисьёс луозы шуыса. уката ик пиналъёс курадӟо ук сыӵе семьяосын. Малпамы вал тросгес саклык висъяно ӟеч семьяослы, кудъёсыз трос ужало, кусыпъёссы умоесь, дано нылпи будэто. Соин ик «Семья» центр но усьтӥмы Любовь Белослудцева, Дэбес ёросысь «Тольён» муниципал кылдытэтлэн кивалтӥсезЛюбовь Белослудцевелэн верамезъя, вуоно арын вожвылъяськонэ муниципал кылдытэтысьтызы Нумрезь (Берёзовка) гурт сярысь материалъёсты «Наша деревня – наше наследие» номинацие келяны малпало. Ватсалом, Тольёнэн ӵош одӥг номинациын вормисьёс пӧлы озьы ик шедизы Эгра ёросысь Сундур гурт но Сюмси черкогурт. Эгра ёросысь Чутырь черкогурт «Самая творческая территория» номинациын вормисьёс радын. Отысь ик Чумой черкогуртэз «Наша деревня – наше наследие» номинациын пусйизы. Туэ конкурсэ оглом 305 ужъёс вуизы, кылем арен ӵошатыса, 2,3 поллы тросгес. Вожвылъяськонлы йылпумъян форум но вормисьёсты пусъён туэ коньывуонэ Пермьын ортчоз. «Деревенька моя» вожвылъяськонэз Пермь шаерысь интыысь огазеяськонъёслэн фондъёссылэн альянссы Азьмуртлэн грантъёсъя фондэз юрттэмен куинетӥ арзэ ортчытэ ни. Со мер, муниципал но коммерци луисьтэм огазеяськонъёслэн ужзы пыр гуртын улонлэсь ӟечлыксэ умоятон, гуртоослэсь кичӧлтонъёссэс азинтон но ӟеч ужан амалъёсты шедьтон но соосты вӧлмытон вылысь радъяське. Вожвылъяськонэ Нижний Новгород, Киров, Иркутск, Оренбург, Самара, Ульяновск улосвылъёсысь, Башкортостанысь, Удмуртиысь, Красноярск но Пермь шаеръёсысь гуртъёс, черкогуртъёс, посёлокъёс пыриськыны быгато. Конкурс вить номинациосъя ортче: «Наша деревня – наше наследие», «Самая преуспевающая территория», «Самая инициативная территория», «Самая творческая территория», «Самая спортивная территория». Вормисьёслы ресурсной но материальной юрттэт чакламын, со пӧлын интывыл сярысь видеофильм кылдытон, ӵектосэ пыриськись мукет улосвылъёсы ужан амалъёсын люкиськон понна ветлон. Устоосыз вуэм куриськонъёс интыысь кичӧлтонъёсты кылдытонъя «Создаём вместе» программае пыриськозы Тодэ вайытом, Дэбес ёросысь «Тольён» муниципал кылдытэтын «Генеральская гостиная» ӵектос улонэ пыӵато. Со Вормонлы 75 ар тырмонлы сӥземын но улосчимылэн Фёдор Городилов генерал-майорлэн нимыныз герӟаськемын. Тегъёс: Мерлык Дэбес Удмуртия гурт вожвылъяськон 100ар | Мерлык |
Майя Бывальцева Туннэ, 19-тӥ куартолэзе, Александр Бречалов куарусёнэ Удмуртилы тӧроез быръёнъёсы «Единая Россия» партилэсь пыриськыны дась луэмзэ шараяз. Озьы ик со партилэн нырысь-валысь куара сётоназ пыриськемез сярысь вераз. Удмурт Элькунлы тӧроез быръёнъёсы пыриськыны мон дась. Ми со сярысь «Единая Россиялэн» Валтӥсь кенешысьтыз ужъюлтошъёсын но «Единая Россиялэн» Удмурт Элькунъя ёзэтысьтыз ужъюлтошъёсын вераськиськом. Мон дась, политсоветын сыӵе пумкылъян кутӥзы ке, «Единая Россияз» партиен та ласянь валче ужаны дась Удмуртилэн тӧроезлэсь ужзэ огдырлы быдэсъясь Александр Бречалов«Единая Россиялэн» Валтӥсь кенешезлэн секретарез Сергей Неверов, со туннэ Удмуртиын ужа, вераз, партия улосвыллы тӧроез быръёнъёсы мукет кандидатураосты но ӵектоз шуыса. «Партилэн нырысь-валысь куара сётонэз ортчоз». — вераз со. «Единая Россия» партиен валче ужан мон понна туж валамон», — валэктӥз Александр Бречалов но пусйиз, та интыуже сое Россилэн азьмуртэз Владимир Путин юнматӥз шуыса. «Ӵапак со партиез кылдытӥз, со партилы юрттӥз, азьмуртлэн дурбасьтэменыз но партия котькуд быръёнъёс азьын ужпумъёсты пусъем сяна, соосты сэрттэ-пертче но», — вераз элькун тӧролэсь ужзэ огдырлы быдэсъясь. Со дыре ик кивалтӥсь пусйиз, со Удмуртиысь мукет партиосын но, нырысь ик Кун Кенеше ортчемъёсыныз, валче ужаны дась. Чакланъёсъя, вань калыкен быръёнъёс 10-тӥ куарусёнэ ортчозы. Тодэ вайытом, 4-тӥ оштолэзе Россилэн азьмуртэз Владимир Путин улосвыл кивалтӥсез оскон ышемен валче ужысьтыз мозмытӥз. Солы пумит уголовной уж ӝутэмын. Со нуналэ ик Удмуртилэн тӧроезлэсь ужзэ огдырлы быдэсъясе Александр Бречалов юнматэмын вал. Тегъёс: быръёнъёс Удмуртия АлександрБречалов | Политика |
vk.com (Наталья Матвеева) Анжелика Тихонова корреспондент Татарстанын удмурт егитъёслэсь «Чеберина но Батыр» элькун конкурсэ куриськонъёссэс куто. Чеберлыкъя но быгатонлыкъя вожвылъяськон бускель элькунын арлы быдэ ортчылэ. Вормисьёсты удмурт лулчеберетъя сяме пырем «Гырон Быдтон» шулдыръяськонын шараялозы. Со сярысь Татарстанысь удмуртъёслэн йӧслыкъя но лулчеберетъя автономизылэн «ВКонтакте» мерлыко вотэсысь бамаз ивортӥзы. Вожвылъяськонэ пыриськыны Татарстанысь удмурт кылэз, удмурт сям-йылолъёсты тодӥсь, кузпалъяськымтэ яке бызьымтэ 16-25 аресъем пиосты но нылъёсты возьмало. 21-тӥ инвожое Казаньын Калыкъёслэн эшъяськон юртазы нырысетӥ финал ортчытозы. Отчы пыриськисьёс творчествоя быгатонлыкъёссэс возьматыны кулэ луозы. Со сяна, соос понна мастер-классъёс, репетициос, творчествоя пумиськонъёс, туспуксёнъёс, вожвылъяськонъёс радъялозы. Йылпумъясь финал 2-тӥ пӧсьтолэзе «Гырон Быдтон» элькун вожвылъяськонын ортчоз. Со туэ Бавлы ёросын луоз. Нылъёс но пиос визитказэс, творчествоя номерзэс, быгатонлыкъёссэс возьматозы, визьсынан шудонэ пыриськозы. Конкурсъёслы йылпумъянъёсъя «Чеберина но Батыр» нимъёсты басьтӥсьёс тодмо луозы. Вормисьёсты кузьымъёсын но дипломъёсын пусъёзы. Тодэ вайытом, Башкортостанын Егит удмурт семьяослэсь клубзэс кылдытӥзы. Тегъёс: Татарстан вожвылъяськон удмуртъёс егитъёс Лулчеберет | Лулчеберет но туризм |
Майя Бывальцева Егитъёслэн но студентъёслэн дунневыл фестивалязы Сочие мынон понна 744 адями куриськон сётӥз. Кызьы ивортӥз Удмуртиысь мугорез кылдытонъя, спортъя но егитъёслэн политиказыя министрлэсь ужзэ быдэсъясь Игорь Краснов, эшшо 638 муртлэн волонтёр луыса мынэмзы потэ. Соос пӧлысь фестивале мынозы 125 пыриськисьёс но 50 волонтёръёс. Ижкарын асмылкыдчиосты дасяло ИжГТУ-ын кылдытэм центрын. Пыриськисьёс понна пусйиськон дырез 1-тӥ куартолэзёзь ватсазы, волонтёр луыны мылкыд карисьёс куриськон сётыны кулэ 15-тӥ оштолэзёзь сайтын. Удмуртилэсь мер посолъёс сямен фестивале мынозы биатлонистка Ульяна Кайшева, Олимпи шудонъёслэн призёрез гимнаст Давид Белявский, Удмуртиысь калык артистка Надежда Уткина но Ижкарысь электромеханикая «Купол» заводысь персоналъя управлениысь бюролэн кивалтӥсез Мария Гольденберг. Тодэ вайытом, Егитъёслэн но студентъёслэн дунневыл фестивальзы 14-тӥысен 22-тӥ коньывуонозь ортчоз. Отчы 150 кунъёсысь 20 сюрслэсь трос егитъёс пыриськозы. Со 18–35 аресъем муртъёс — лулчеберетъя йӧскалык огазеяськонъёслэн азьветлӥсьёссы, егит журналистъёс, крезьгурасьёс, гожъясьёс, суредасьёс, режиссёръёс, спортклубъёслэн азьветлӥсьёссы, инженеръёс, тодосчиос, ужбергатӥсьёс, ӟуч кылэз дышетӥсь иностранецъёс но мукетъёсыз. Фестиваль улсын ужрадъёс 14–17 коньывуонэ Россиысь куд-ог мукет каръёсын но ортчозы, соос пӧлын Ижкар но. Тегъёс: Мерлык Ижкар Сочи егитъёс Удмуртия Россия студентъёс | Мерлык |
Майя Бывальцева 2016-тӥ арын Удмуртиысь 2 сюрс 160 адями кошкиз, 2015-тӥ арен ӵошатыса, со 778 муртлы ӧжытгес. Кызьы вераз журналистъёслы элькунысь мерлык, семья но демографи политикая министр Ольга Корепанова, «со умой возьматэт, угось асьме улосвыл пумен тунсыко луэ, со пӧлын егит адямиос но ужано арлыдъем адямиос понна». Выль улон интылы ӵемгес быръё Приволжск но Шор федерал округъёсты. Министрлэн верамезъя, кошкисьёс пӧлын тросгес студентъёс, соос даногес вузъёсы дышетскыны мыно. Мукет улосвылъёсы кошкем сяна, миграция улосвыл пушкын но мынэ — гурт ёросъёсысь но пичи каръёсысь егитъёс Ижкаре лыкто. Мерлык, семья но демографи политикая министерствоын чакламзыя, 2017-тӥ арын кошкисьёслэн лыдзы эшшо кулэсмоз. Тегъёс: Мерлык Удмуртия миграция Мерлыкполитикаяминистерство | Мерлык |
Анжелика Тихонова корреспондент Сьӧлта черкогуртын выль школа пуктон ужъёслы федерал коньдэтысь уксё висъялозы. Россиысь Федерал Кенешлэн ӧриез сыӵе пумкылъянэз умоен лыдъяз. Со сярысь элькун тӧролэн но кивалтэтлэн пресс-службазы ивортӥз. Выль школа пуктон ужпумез Россиысь Кун Думаын Удмуртилэсь депутат, «Единая Россия» фракцилэн кивалтӥсезлэн нырысетӥ воштӥсез Андрей Исаев чакласа возе. Росси Федерациысь Федерал Кенешлэн туэ коньдэтысь ассигнованиосты люкылонъя ӧри Удмурт Элькунлы Сьӧлта черкогуртын выль школа пуктыны субсидия висъянэз умоен лыдъяз. Со понна 133 миллион манетлэсь трос коньдон висъямын луоз Андрей Исаев, Россиысь Кун Думаын Удмуртилэсь депутатЧеркогуртын 384 интылы начальной школа пуктозы. Та дыре лэсьтӥськон интыын фундамент кисьтонъя ужъёс йылпумъямын. Ог 50 процентлы кыр но пуш борддоръёсыз ӝутэмын, озьы ик вӧлдэт плитаос вӧлдэмын. Выль дышетскон юртэз 2021-тӥ арын вуттыны чаклало Тодэ вайытом, кемалась ик ӧвӧл Сьӧлта ёросысь Кӧпка черкогуртын йӧскалык ӵектос улсын пуктэм выль культура юртэз усьтӥзы. Со сяна, 2020-тӥ арын ёросысь Выль Мӧнья но Бадӟым Кунян гуртъёсын фельдшер-акушер пунктъёс пуктозы, 8,5 иськемлэсь трос сюресъёсты выльдозы, Кӧлесур, Сюромошур гуртъёсысь, Сьӧлта, Кӧпка черкогуртъёсысь администрациосты вылӥ ӝоглыко интернетэн герӟалозы. Тегъёс: Дышетон Удмуртия АндрейИсаев школаос коньдон Сьӧлта лэсьтськон | Лэсьтӥськон |
Туспуктэм: vk.com (Удмуртская Республика) Майя Бывальцева Уваын 4 номеро шоклаез рос-прос тупатъянэз йылпумъязы. Классъёсын дышетскон 7-тӥ шуркынмонэ кутскоз. Со сярысь Удмуртиысь тӧролэн но кивалтэтлэн пресс-службазы ивортӥз. Лэсьтӥськисьёс юртлэсь инъетсэ юнматӥзы, перекрытиоссэс, ву гумыосты, электроезъёсты, шуныт сётон сӧзнэтэз, вентиялциез воштӥзы. Озьы ик выжъёсты, юртлэсь вылзэ выльдӥзы, выль уноос но ӧсъёс пуктӥзы, кабинетъёсты но коридоръёсты буязы. « Школаысь коридоръёс, кабинетъёс тодманы луонтэм воштӥськизы. Оскисько, дышетон уже вань пыриськисьёс сое дунъялозы » Владимир Гловин, Ува ёрослэн тӧроез Ватсалом, коньывуонэ Каракулиноысь, Орловскойысь но Красногорскысь школаосты рос-прос тупатъянэз йылпумъязы. Та дыре Можгаысь 4 номеро кшолаын, Ярысь школа-интернатын, Алнаышсь Г. Д. Красильников нимо школаын ужъёсты азьланьто. Выльдӥськон «Можернизация школьных систем образования» федерал программая мынэ. Тодэ вайытом, Воткаын выль школа пуктон ужъёсты ар пумозь йылпумъяны малпало. Тегъёс: Ува школаос тупатъянужъёс Удмуртия | Лэсьтӥськон |
Майя Бывальцева Удмуртиын Кам но Буй шуръёс вамен выжъёс вылтӥ автотранспортэн потон понна тужгес бадӟым дунъёсты юнматӥзы. Со сярысь ивортэмын элькун тӧролэн но кивалтэтлэн нимлыко сайтазы. Улосвыл кивалтэтлэн пуктэмезъя, тужгес бадӟым дунъёс пӧртэм автотранспортлы юнматэмын. Кылсярысь, Кам шур вамен пичи машинаен потон 340 манет усёз, нош Буй вамен — 187, шор секталаем машинаос понна — 679 но 357, бадӟым машинаослы (кык осен) но автобусъёслы — 1 сюрс 189 но 611, прицепен грузовикъёслы (куинь но солэсь трос осен) — 1 сюрс 528 но 781 манет. Кыкез ик выж вылтӥ потон пӧртэм транспорт понна сылоз 509, 1 сюрс 19, 1 сюрс 783 но 2 сюрс 292 манет. Пусъёмы, нырысь ик чакламын вал, кылсярысь, пичи машинаос Кам шур вамен выж вылтӥ потон понна 326 тырозы шуыса. Но Удмуртиысь кивалтэтэн юнматэм тужгес бадӟым дун вылӥынгес луиз. Тодэ вайытом, 2013-тӥ арын тулыс Удмуртиысь кивалтэт, ВТБ банк но «Инвестициосъя улосвыл компания» огазеяськон Кам но Буй шуръёс вамен выжъёс лэсьтон сярысь тупанкыл юнматӥзы. Улосвылын со нырысетӥез бадӟым объект, кудӥз кун но ужбергатон ласянь валче вылысь пуктӥське. Выжъёсты вуттэм бере концессионер соосты уже кутоз 49 ар ӵоже. Та дыре Кам но Буй выжъёс вамен ужан мынон-ветлон усьтэмын, отӥ ортчон понна дун али уг басьтӥськы. Азьвылгес ивортӥзы вал, южтолэзёзь дун тыроно уз луы шуыса. Объектэз быдэсак вуттыны кулэ 2017-тӥ арын пӧсьтолэзе. Кам шур вамен 1 иськемлэсь кузьгес выж Тарасовоысь паромен выжон интылэсь кӧня ке улӥынгес лэсьтэмын. Кыкетӥез (200 метр) — Буй шур вамен Камбаркаысь Башкортостанэ нуэ. Москваысь Екатеринбургозь но берен сюрес Камбарка пыр 1 сюрс 721 иськем луоз. Со Пермь пыр сюреслэсь 164 иськемлы вакчигес, нош Уфа пыр мыноно ке, 269 иськемлы вакчигес. Тегъёс: Авто Ижкар Кама дунъёснотарифъёс Удмуртия кивалтэт | Авто |
Майя Бывальцева 27-тӥ коньывуонэ, Удмуртилэн кунлыкезлы 100 ар тырмон азьын, Глазкарысь Киров нимо ульчаысь 11 номеро юрт вылын кун но мер ужасьлы Иосиф Наговицынлы сӥзем буре ваён пул усьтӥзы. Со сярысь Глаз ёрослэн тӧроез Вячеслав Сабреков «ВКонтакте» мерлыко вотэсысь бамаз ивортӥз. Буре ваён пул вылын гожтэмын: «Та юртын 1921-тӥ арын толшорысен инвожо толэзёзь Иосиф Алексеевич Наговицынлэн кивалтэмез улсын ужаз Вотской автономной улосвылысь катъёс кылдытӥсь, быдэсъясь но судъясь тӧрлыкъёслэн вылӥ ёзэссы – Вотской автономной улосвыллэн революционной комитетэз». Та ужрад Глаз ёрос понна нимысьтыз инты басьтэ. Иосиф Алексеевич Наговицын – милям улосчимы, вордскиз Глаз ёросэ пырись Омутница гуртын. Со Удмуртилэсь автономизэ кылдытонлэн кутсконаз сылӥз, со удмурт калык понна трос лэсьтӥз. Ми соин данъяськиськом. Милям ужпуммы – со быдӟым адями сярысь тодонлыкез утьыны, сое егит поколенилы кельтыны Вячеслав Сабреков, Глаз ёрослэн тӧроезБуре ваён ужрадэ Иосиф Наговицынлэн внучатой племянницаез, истори тодосъя кандидат Валентина Хазиахметова пыриськиз. Со ӵыжы-выжыез сярысь кӧня ке книгаос гожтӥз. Тодэ вайытом, «Удмурт Кенешлэн» кичӧлтэмезъя Удмуртиын 10 нимо-дано удмуртъёслы сӥзем буре ваён пулъёс усьтыны малпало. Озьы ик лыдӟе: «Гудыри» газетлэн но Иосиф Наговицынлэн котырес лыдпуссылы сӥзем огъяросси конференци ортчиз Ижкарын Тегъёс: Мерлык Удмуртия Глазкар удмуртъёс буреваён Удмуртилэнкунлыкезлы100ар 100ар | Мерлык |
Наталья Тетерина 21-тӥ шуркынмонэ Ижкарын Калыкъёслэн эшъяськон юртазы «Лица России. XXI век» книга-альбомен тодматон ортчиз. Та бичетэ быдэс Россиысь ужан удысазы но мер улонын азинлыко пӧртэм йӧслыко 40 егитъёс пыризы. Соос пӧлын Удмуртиысь кылбурчи но кырӟась Богдан Анфиногенов но бесерман крезьёсты быдэсъясь Мария Корепанова. Кызьы вераз ивортодэтъя «Удмуртия» агентстволы Богдан Анфиногенов, проектлэн авторъёсызлы сое но эшшо ньыль муртэ «Удмурт Кенеш» огазеяськон ӵектӥз. Конкурсэ пыриськон понна анкета гожтоно но сое ӵектосэз радъясьёслы келяно луиз. Отын вал определённой пунктъёс – ӟечлэсьтон, лулчеберетъя ужрадъёсы пыриськон, творчество, мер огазеяськонъёсы пыриськон но мукет. <…> Нырысь ик мон гожтӥ «Шунды» огазеяськонэ пыриськисько шуыса, озьы ик «Удмурт Кенеше». «Пельняньлэн нуналэз» сярысь гожтӥ, Калыккуспо Брангурт фестивальын мон кык пол куратор луыса ужай. Собере вань «Эктоника детям» ӟечлэсьтон проект, тулыс мон отчы пыриськи. Валамон, гожтӥ мон кылбурчи но кырӟась шуыса, вань бичетъёсы но альбомъёсы сярысь, озьы ик тодосъя ужъёсы сярысь. Озьыен, котькуд пунктъя мынам мар ке но гожтэмын вал Богдан Анфиногенов, удмурт азьветлӥсьТаӵе анкетаос проектэз быдэстӥсьёс доры быдэс Россиысь но кунгож сьӧрысь вуизы, ваньмыз 500-лэсь ятыр куриськонъёс. Ваньзэ сое эскерыса, экспертъёслэн кенешсы 40 тужгес устооссэ бырйиз, нош кылемез вуоно ӵектосъёслы кылизы, вераз ӵектослэн кивалтӥсезлэн воштӥсез Галина Тойшева. Геройёсты быръем бере книга кылдытон бордын уж кутскиз. Котькуд адямиен журналист телефон пыр интервью гожтӥз. Удмурт кылбурчи анай кылыз, йӧскалык лулчеберетэз сярысь но аслаз творчествоез сярысь юанъёслы валэктонъёс сётӥз. Ульяновскысь фотограф Мария Чурбанова вань 40 адями доры нимысьтыз ачиз вуылӥз но туспуктэмъёс лэсьтӥз. Богдан Анфиногенов туспуктонъёсы Арлан гуртысьтыз анаезлэсь вашкала шобретсэ пыртӥз, соин валче — удмурт лулчеберетэз. Нырысь ик, куке мон со книгаез адӟи, мынам мылкыды сыӵе луиз: мынам анае, шуом, пичи гуртысь – Арлан гуртысь. Туспуктэмын мон кутӥ солэсь вашкала шобретсэ. Со пичи гурт понна со сыӵе бадӟым маке. Мон палэнысен адӟи: со бадӟым федерал книга, и отчы мон пыртӥ пичи гуртысь шобретме, со историе кылёз. Пичи гуртысь люкетэз луоз росси историын. <…> Мынам соку ик локальной патриотизм ӝутскиз, мон пичи лулчеберетме федерал уровене пыртӥ шуыса Богдан Анфиногенов, удмурт азьветлӥсь Богдан Анфиногенов анаезлэн шобретэныз Фото: Мария Чурбанова © Галина Тойшева верамъя, йӧскалык аспӧртэмлыксэс утьыны тыршисьёс пӧлын тужгес шаплыесь пичи уйпал калыкъёс. Соослэсь тужгес трос анкетаос – ӝыныезлэсь ятырез – вуизы. Радъясь сое та йӧслыкъёслэн ӧжыт луэменызы валэктэ. Мон малпасько, уйпал калыкъёс со югдурын, куке утиськон ужпумъёс соос азьын туж лэчыт султӥзы. Соин ик соос пӧртэм амалъёсын ас йӧскалык аспӧртэмлыксэс, выжыоссэс но сям-йылолъёссэс утьыны тыршо. Будӥз поколение, кудӥз огазеяськиз, нокинэ янгыше ӧз уськыты, люкаськизы но ужаны кутскизы. <…> Мон малпасько, та сюрес, кудӥзъя ми ваньмы мыном Галина Тойшева, «Лица России. XXI век» ӵектослэн кивалтӥсезлэн воштӥсезПроектэз быдэстӥсь пусъе, та книгалэн валтӥсь ужпумез – возьматыны, нырысь ик пиналъёслы, кунмылэн «трос йӧслыкъем шобретэз» туж чебер, туж яркыт но мур пуштросо шуыса. Котькуд калык сое чебергес, узыргес но данъяськымонгес каре. Ватсалом, «Лица России. XXI век» книга данъяськымон муртъёс сярысь серилэн кыкетӥез луэ ни. Нырысетӥяз «Россия многонациональная» бичетэ кунысь арлыдо муртъёс пыризы. Кыксэ ик ӵектосэз Еврейёслэн йӧскалык лулчеберетсыя федерал автономизы быдэстэ. «Лица России. XXI век» книгаез поттон понна Россиысь азьмуртлэн грантъёсъя фондысьтыз ог 5 миллион манет висъязы. Книга-альбом 4 сюрс экземплярен потӥз но улосвылъёсысь йӧскалык огазеяськонъёс, лыдӟетъюртъёс но школаос пыр дунтэк вӧлмытӥськоз. Тегъёс: Лулчеберет Ижкар егитъёс Удмуртия Россия удмуртъёс бесерманъёс БогданАнфиногенов йӧслыкъёс | Лулчеберет но туризм |
Анжелика Тихонова корреспондент 3-тӥ гудырикошконлы Удмуртиын коронавирус инфекциен черлан эшшо 22 выль учыръёсты пусйизы. Со сярысь улосвыл тӧролэн но кивалтэтлэн «ВКонтакте» мерлыко вотэсысь огиназы ивортӥзы. Черламъёс пӧлын Ижкарын 11 улӥсьёс, Дэри ёросын куинь улӥсьёс, Воткаын, Вотка но Вавож ёросъёсын быдэн одӥг улӥсьёс. Эшшо 17 мурт йӧназ, соосты доразы лэзизы Туннэ нуналлы элькунамы оглом 2 сюрс 442 черлан учыр лабораториосын зэматэмын. 1 сюрс 978 висисьёс йӧназы, 47-ез – кулӥзы. Тулыспалысен улосвылын коронавируслы 205 сюрс 018 эскеронъёс ортчытӥзы, со пӧлысь 2 сюрс 139-сэ – берло уй-нунал ӵоже. Тегъёс: Тазалык Ижкар висён Удмуртия коронавирус | Тазалык |
Туспуктэм: Алексей Арзамасцев Наталия Сильвестрова 15-тӥ пӧсьтолэзе Удмуртиын пильмаськылоз, уйин интыен кӧня ке зороз, нуназе интыен вакчи дыр ӵоже зор усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин уйпал но шундыпуксён вискысь секундскын 5-10, нуназе уйпалась, уйпал но шундыӝужан вискысь 7-12 метре пельтоз. Элькунъя уйин +11…+16, нуназе +17…+22 градус возиськоз. Омыр зӥбет луло узвесь юбоя 738 миллиметр луоз, омырлэн мусктылыкез – 57 процент. Тодэ вайытом, Удмуртиын шутэтскон нуналъёсы пильмо но интыен зоро луоз. Тегъёс: Удмуртия куазь | Инкуазь |
Майя Бывальцева Быдэ вуонлы сӥзем Эру шулдыръяськон ортчоз 29-тӥ пӧсьтолэзе Шаркан ёросысь Зар-Вишур гуртын. Ужрадэ Удмуртиысь сяна, Татарстанысь но Башкириысь егитъёс пыриськозы. Иворъёсъя «Удмуртия» агентстволы со сярысь вераз удмурт егитъёслэн «Шунды» огазеяськонзылэн кивалтӥсез Ольга Тронина. Ужрад ортчытӥське удмуртъёслэсь вашкала сям-йылолъёссэс туала улонэ пыртон, удмуртъёслэсь лулчеберетъя кылёсбурзэс гажан но дунъян мылкыд пыӵатон, егитъёсты ог-огенызы тодматон вылысь. «Нырысь ик командаослы квест-шудон луоз. Егитъёс йӧскалык лулчеберетэз, удмурт сям-йылолъёсты тодэмзэс возьматозы. Собере нимысьтыз ӵошатсконъёс луозы паръёслы — командысь ныллы но пилы нимысьтыз эскеронъёс луозы. Конкурс «Кык дыдыкъёс» нимаське. Кылсярысь, пияш но нылаш китӥзы кутскыса, карнанэн но ведраосын ошмес доры бызёзы. Берен нылаш ву вайыны кулэ. Со сяна, пу вандон но пильылон, черсон, пыжен уян, удмурт эктон луозы, оглом куать пӧртэм эскеронъёсты ортчозы», — вераз «Шунды» огазеяськонлэн кивалтӥсез. Чакланъёсъя, Эру шулдыръяськонэ ог дасо команда, 100 пала адями люкаськоз. «Эру шулдыръяськон Удмуртиын трос аръёс радъяськылэ ни. Кылем арын со Шаркан ёросысь Зар-Вишур гуртын ортчиз, ваньзылы кельшиз, соин ик соос туэ но куноосты пумитаны мылкыд каризы. Туж шумпотӥськомы, таяз арын мукет улосвылъёсын улӥсь удмуртъёс но ужрадэ пыриськыны мылкыд каризы шуыса», — вераз Ольга Тронина. Вожвылъяськонъёсын вормисьёсты дипломъёсын но дуно кузьымъёсын пусъёзы. Тегъёс: Мерлык Лулчеберет Шаркан егитъёс Удмуртия удмуртъёс праздникъёс | Лулчеберет но туризм |
Наталья Тетерина Удмуртиысь спортсменка Ульяна Кайшева Биатлонъя дуннелэн кубокез понна вожвылъяськонлэн Италиысь Антхольцын ортчись люкетаз пыриськоз, ивортэ Россиысь биатлонистъёслэн огазеяськонзылэн пресс-службаез. Соин ӵош нылкышноослэн бызьылонъёсазы Екатерина Юрлова-Перхт, Татьяна Акимова, Дарья Виролайнен но Ирина Услугина потозы. Воргоронъёс пӧлын Антон Бабиков, Матвей Елисеев, Максим Цветков, Антон Шипулин, Евгений Гараничев но Александр Логинов ӵошатскозы. Дуннелэн кубокез понна вожвылъяськонлэн Олимпи шудонъёс азьын берпуметӥ люкетэз 18–21 толшоре ортчоз. Ӵошатскон радлыкын спринт, уйыса бызён но масс-старт. Тегъёс: Спорт Биатлон Удмуртия УльянаКайшева ДуннелэнКубокез | Спорт |
Туспуктэм: Руслан Нуриахметов Наталия Сильвестрова 28-тӥ толсуре Удмуртиын пильмо луоз, кӧня ке лымыялоз, уйин интыосын золгес. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл шундыпуксён палась секундскын 4-9 метре пельтоз. Омырын уйин но нуназе -5…-10 градус возиськоз. Сюрес вылын йӧвалег. Омыр зӥбет луло узвесь юбоя 732 миллиметр луоз, омырлэн мускытлыкез – 89 процент. Тегъёс: куазь Удмуртия | Инкуазь |
Туспуктэм: Майя Бывальцева Майя Бывальцева 6-тӥ толшоре Удмуртиын пилемо улоз, дырын-дырын кӧня ке лымы усёз, уйин интыосын золгес лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин лымшор но шундыпуксён вискысь, нуназе уйпал но шундыпуксён вискысь секундскын 3-8 метре пельтоз. Элькунъя уйин -17…-22, нуназе -15…-20 градус возиськоз. Сюресъёс вылын йӧвалег, интыосын лымы вӧлдэт. Омыр зӥбет луло узвесь юбоя 737 миллиметр луоз, омырлэн мускытлыкез – 88 процент. Тегъёс: куазь Удмуртия | Инкуазь |
Майя Бывальцева Йӧвылэсултон потон уе Удмуртиын 11 сюрс 600 адями пылатӥськиз. Ижкарысь тыметын радъям люкмесъёс пыр 3 сюрс 200-лэсь трос адями потӥз, ивортэ Россиысь МЧС-лэн элькунъя Валтӥсь управлениезлэн пресс-службаез. Пылатӥськон йылолэз ортчытон понна туэ улосвылын 50-лэсь трос люкмесъёс усьтэмын вал. Тужгес трос калык люкаськоно интыосын шунтӥськись палаткаос пуктылӥзы. Отын кылиськыны-дӥсяськыны, вуэ пырам бере пӧсь чай юыны луиз. Иж тыметын пылатӥськон 16 фото Нимысьтыз радъям люкмесъёс дорын МЧС-ысь, пичи пыжъёсъя кун инспекциысь ӧнерчиос но эмчиос ужазы. Кышкыттэмлыкез чакланэ 329 адями, но 111 техника пыриськиз. 18-тӥысь 19-тӥ толшоре потон уе Шимучыръёс дыръя кивалтонъя центрын оперативной штаб кылдытэмын вал. Вераны кулэ, праздниклы сӥзем ужрадъёс туннэ йылпумъяськымтэ на, пылатӥськонъёс азьланьтӥсько. Россиысь МЧС-лэн элькунъя Валтӥсь управлениысь ӧнерчиос тыметъёс но шуръёс дурын нунал ӵоже югдурез чакласа возёзы на. Йӧвылэсултон пылатӥськонъёс Иж тыметын Тегъёс: Мерлык Ижкар МЧС Православие Удмуртия праздникъёс вӧсьлык | Мерлык |
Майя Бывальцева Интыосын ӧжыт лымыялоз Удмуртиын 13-тӥ южтолэзе 13-тӥ южтолэзе Удмуртиын куд-ог интыосын кӧня ке лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пильмаськылоз. Тӧл шундыпуксён палась, лымшор но шундыпуксён вискысь секундскын 8-13 метре пельтоз. Нуназе элькунъя -4…-1 градус возиськоз. Сюресъёс вылын йӧвалег. Омыр зӥбет луло узвесь юбоя 744 миллиметр луоз, омырлэн мускытлыкез – 83 процент. Тегъёс: МЧС Удмуртия куазь | Инкуазь |
Майя Бывальцева 12-тӥ инвожое Можга ёрослэсь 90 ар тырмонзэ пусъён улсын Уча черкогуртын гурт возёс техникалэн парадэз ортчиз. Со сярысь ёрослэн «ВКонтакте» мерлыко вотэсысь нимлыко огиназ ивортэмын. Аспӧртэм парадэз кабардин, тяжеловес но ватка выжыысь валъёс усьтӥзы. Соос бере Учалэн валтӥсь ураметӥз Можга ёросысь 45 гурт возёс техника ортчиз. Возёсъёс автомашинаоссэс, тракторъёссэс, пудо сиён но ю тысь утялтон комбайнъёссэс, кизён огъетъёссэс но мукет тӥрлыксэс возьматӥзы. Ас кужыменыз но чебереныз техника вань учкисьёсты лӧпкытӥз. Соос шумпотыса но паймыса учкизы туала выль техникаез. Дикторъёс котькудӥзлэсь аспӧртэмлыксэ веразы, оскымон луэмзэс, кужымзэ пусйизы. Туала техника музъемез кизёнлы дасян, удалтытӥсь сылалъёсты ватсан но ю тысез утялтон ужез вакчи дыр куспын быдэстыны луонлык сётэ Можга ёрослэн огинысьтыз ивортонысьОзьы ик пусъемын, валтӥсез техника бордын ӧвӧл, соин быгатыса валтӥсь адямиос бордын. Тодэ вайытом, Ижкарлэсь нуналзэ пусъён улсын 12-тӥ инвожое Удмуртилэн шоркарысьтыз Кызьпу арамаын Гербер шулдыръяськон ортчиз. Тегъёс: Можга Удмуртия гуртвозёс техника | Гурт возёс |
Майя Бывальцева Россилы азьмуртэз быръёнъёсын Ижкарысь Устинов ёросысь 23 номеро участокын 14 час 45 минутлы 1 сюрс 166 адями куаразэ сётӥз. Ивортодэтъя «Удмуртия» агентстволы со сярысь вераз быръён ӧрилэн секретарез Елена Чаузова. Пусъёмы, та участокын куараез автоматика амалэн чотась огъетъёс (КОИБ) пуктэмын. Участокез усьтон дырлы татын 2 сюрс 364 бырйисьёс пусъемын вал, та вакытэ улон интызыя кура сётӥсьёслэн лыдметазы пыртыны 51 куриськонъёс пусъемын. «Котькуд кунмурт кылкутонзэ возьматыны кулэ: аслэсьтыз мылкыдзэ вераны, кунлэн улоназ пыриськыны», — вераз егит кышномурт куара сётэмез бере. «Бырйыны со адямиез, кин азльаняз кунэн кивалтыны, ужъёсты нуыны быгатоз», — шуиз солэн эшез. Мон коткуд ветлӥсько куара сётыны, ноку, но уг келтӥськы, вань быръёнъёсы ветлӥсько. Улон умойгес мед луоз Озьы ик туннэ каръёсын но ёросъёсын улӥсьёс бырйыны быгато со мер интывылъёсты, кудъёссэ соослэн малпамзыя нырысь ик утялтыны-тупатыны кулэ. Ижкарын 15 сыӵе интыос пӧлысь бырйыны ӵектэмын. Ижкарысь 16 номеро школаын радъям куара сётонэ 15 часлы 1 сюрс 600 пала адями пыриськиз. «Мон «Столица» вузкаронни вӧзысь нюлэсо инты понна кураме сётӥ, малы ке шуоно мон та ёросын улӥсько. Туж шонер калыклэсь та ласянь но мылкыдзэ юаны малпазы шуыса», — вераз куара сётонэ пыриськем кышномурт. «Столица» вузкаронни вӧзысь нюлэс инты понна дурбасьтӥ. Ми соин артэ улӥськомы, нош отын котьку туж кырсь улэ. Трамвай линия вӧзтӥ нюлэсо интыез быдэсак утялтэм потэ. Машинаен лыктыса жуг-жугзэс отчы куяло, сад-бакчаын улӥсьёс писпуосты пулы корало, асьсэлэсь жагзэс отчы куяло. Нош ми отын скадинав амалэн ветлонэн выриськомы, сои ник отын утялтӥськем потэ. Пиналъёслэн отын ик физкультурая урокъёссы ортчо, ваньзы куасэн нискылало», — валэктӥз утялтоно-выльдоно интыез быръемзэ мукетыз нылкышно. Россилэсь азьмуртсэ быръёнъёсын куара сётон понна участокъёс 20 часозь ужалозы. Со дырозь ик выльдоно-тупатоно интыосты бырйыны луэ. Тегъёс: Ижкар быръёнъёс Удмуртия Россилэназьмуртэз | Политика |
Туспуктэм: vk.com (МЧС Удмуртии) Наталия Сильвестрова Дэри ёросысь Подшивал гуртын сильтӧл бере изъян луэм школаез тупатъяло. Ужъёсты 1-тӥ куарусёнозь быдэстозы. Со сярысь удмуртиысь тӧролэн но кивалтэтлэн пресс-службаез ивортэ. Школалэн липетэз сӧриськыны сюриз, бадӟылыез – 500 квадрат метр. Озьы ик Подшивалысь лулчеберет юртлэсь но Шабердыысь нылпи садлэсь липетсэс тупатъяны кутскизы. Тодэ вайытом, 12-тӥ пӧсьтолэзе урод куазь йыриз 37 юрт но 5 мерлыко инты изъян луыны сюриз. Тегъёс: школаос тупатъянужъёс куазь Дэри Удмуртия | Лэсьтӥськон |
Майя Бывальцева Удмуртиысь 49 фермеръёс ватсаса грантъёс басьтозы, коньдонэз пандемия дыръя юрттон вылысь висъязы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Фермеръёслы грантъёсын юрттон понна таяз арын элькун коньдэтысь ватсаса 155 миллион манет висъязы. Нырысьсэ таӵе юрттэтэз элькунысь опытной, «якорной» фермеръёс басьто, кин фермер вузъёсты поттонэ бадӟым ватсэт пыртэ. Соос понна та грантъёс – пандемия дыръя фермер возёссэс утьыны но азинтыны шӧдскымон луонлык Удмуртиысь гурт возёсъя но сиён-юонъя министерстволэн пресс-службаезОглом 16 ёросъёсысь фермеръёслы юрттэт вуоз. Тужгес трос грантъёс утӥзы Вотка ёросысь фермеръёс – тямыс. Сизьым грантъёсты Дэри ёросэ келялозы, быдэн куать – Пичи Пурга но Шаркан ёросъёсы, витьсэ – Можга ёросэ. Тужгес бадӟым грантъёс – 5 миллион манет – Ува ёросысь Сергей Штумф, Вотка ёросысь Елена Толстова но Яр ёросысь Андрей Снигирёв басьтозы. Грант утэмъёсын тупанкылъёсты та арня пумын гожтыны кутскозы, коньдонэз интыосы ар пумозь келялозы. Котькуд утэм 1,5 миллион манетлы фермеръёс одӥг ужан инты кылдытыны кулэ. Тодэ вайытом, туэ «Агростартап» программая 89 миллион 100 сюрс манет висъязы, «Семьялэн фермаез» ӧръя - 50 миллион манет пала, «Кутскись фермер» ӧръя – 23 миллион манет котыр. Тегъёс: Ижкар Удмуртия гуртвозёс фермеръёс коньдон 100ар грантъёс | Гурт возёс |
vk.com (Екатерина Пермякова) Анжелика Тихонова корреспондент 2022-тӥ ар пумозь Каракулино ёросысь Галаново черкогуртын 100 учкисьлы залэн выль лулчеберет юрт пуктозы. Ужъёсты «Культура» йӧскалык ӵектос улсын нуо. Со сярысь элькун тӧролэн но кивалтэтлэн пресс-службазы ивортӥз. Та дырлы юртлэсь выл но пуш борддоръёссэ ӝутӥзы ни, липет лэсьтон но кыретӥ ортчись ву гумыосты кыскон ужъёсты йылпумъяло. Ӧс но укно кусыпъёс дасян ужъёсты ӝыныезлэсь трослы быдэстӥзы ни. Пусъём, «Культура» йӧскалык ӵектосъя 2022-тӥ арын Удмуртиын куинь лулчеберет юртъёс пуктозы, искусствоосъя кык нылпи школаосты рос-прос тупатъялозы, Пинал учкисьлэсь театрзэ выльдонэз азьланьтозы но Глазкарын Лулчеберетэз азинтонъя центр пуктыны кутскозы. Тодэ вайытом, Воткаын тупатъян ужъёс бере Искусствоосъя 2 номеро нылпи школаез усьтӥзы. Тегъёс: лэсьтӥськон Лулчеберет Удмуртия Каракулино | Лэсьтӥськон |
Анжелика Тихонова корреспондент Удмуртиын Бадӟым удмурт диктантлы йылпумъянъёс лэсьтӥзы. Туэ тямысэтӥзэ ортчем ужрадэ элькунысьтымы, бускель улосвылъёсысь но кунгож сьӧрысь 2 сюрслэсь ятыр адями пыриськиз. Диктантэз 100 баллы 18 адями гожтӥз. Со сярысь ужрадэз радъясьёс «ВКонтакте» мерлыко вотэсысь огинын иворто. Вуэм ужъёсты толэзь ӵоже эскеризы. Эскерисьёслэн верамзыя, котьку сямен сложной предложениосты гожтонын шуг-секытъёс кылдо - запятой, тире пуктонъя янгышъёс пумисько. Со сяна «ь» яке «ъ» пуктон ласянь шугъясько. Туэ диктант гожтыны 100-лэсь трос площадкаос юнматэмын вал. Ужрадэ нырысьсэ Москваысь удмуртъёс пыриськизы. Диктант гожтӥсьёс пӧлысь 33 процентэз 35-60 аресъемъёс вал. Тужгес арлыдоез - Кияса ёросысь 92 аресъем улӥсь. 90-лэсь трос балл люкам адямиослы сертификатъёс басьтон понна Йӧскалык политикая министерствое вазиськоно. Сертификатъёс 1-тӥ инвожоосыен сётъялозы. Баллъёсты радъясьёслэн пырыса тодыны луоз. Вуоно арын ужрад элькунмылэн кунлыкезлы 100 ар тырмонлы сӥземын луоз. Диктант сяна, шаермылэн историезъя юанъёс но дасялозы. Кыӵе амалэн соос радъяськозы, али малпасько на. Тодэ вайытом, туэ диктант Театрлэн арезлы сӥземын вал. Диктантлы текстэз йӧскалык театрысь артист, кутскись драматург Алексей Котков гожтӥз. Тегъёс: Ижкар Удмуртия удмуртъёс Бадӟымудмуртдиктант йӧскалыкполитикаяминистерство | Дышетон но тодос |
Майя Бывальцева «Жильё и городская среда» йӧскалык ӵектослэн программаезъя 2020-тӥ арын укмыс толэзь ӵоже Удмуртиын 326 адями куашкан калэ вуэм юртысьтыз ӟеч интые выжиз. Со сярысь улосвыл тӧролэн но кивалтэтлэн пресс-службазы ивортӥз. Кин ке аслаз патерез понна коньдон басьтӥз но ачиз улон инты басьтӥз, мукетъёсыз программа улсын басьтэм дась квартираосы выжиз 2020-тӥ арын 9 сюрс квадрат метр пала куашкан калэ вуэм улон интыосысь оглом 680 адямиез выжтыны чаклало. Та дыре эшшо 114 адями кулэ ужкагазъёс дася. Улосвыл программа 2019-тӥ арысен ужа. Мукет интые выжтыны кулэ 2017-тӥ арысь 1-тӥ толшорозь куашкан калэ вуэмен пусъем юртъёсын улӥсьёсты. Глазкарын но Ува ёросын программаез йылпумъязы ни. Туннэ Ижкарын, Воткаын, Сарапулын, Кизнер, Кияса, Дэри но Алнаш ёросъёсын быдэсъяське на. Программа кык ар ужатозь улон интыя югдурзэ 970 адями умоятоз. Тодэ вайытом, 2020-тӥ арын Удмуртиысь ожгар ужрадъёсы пыриськем 50 ветеранъёс но сӧсырмемъёс улон интызэс умоятозы. Тегъёс: Мерлык Ижкар улонинты Удмуртия | Мерлык |
Туспуктэм: Руслан Нуриахметов Майя Бывальцева Ижкарысь 88 номеро школаын шимучыр дыръя сӧсыртэм эшшо куиенз пиналъёс элькун эмъяськонниосысь доразы бертӥзы. Со сярысь Удмуртилэн тӧроез Александр Бречалов мерлыко вотэсъёсысь бамаз ивортӥз. Пиналъёслэн асшӧдонлыксы умой, соосты эмчиос но психологъёс чакласа возёзы на. « Федерал эм центръёсысь ӧнерчиос 15 адямилэсь – 13 пиналъёслэсь но 2 бадӟымъёслэсь – тазалыксэс чаклало. Витез соос пӧлысь ӵуказе дрзы берытскозы ни. Капчи сюрес! Возьмаськом! » Александр Бречалов, Удмуртилэн тӧроез Тодэ вайытом, азьвыл ньыль дышетскисьёсты лэзизы вал. Та дыре Нылпиослы элькун эмъюртэ эшшо одӥгез дышетскись кылиз на. Тегъёс: Тазалык пиналъёс Удмуртия Ижкар | Тазалык |
Туспуктэм: Руслан Нуриахметов Майя Бывальцева Удмуртиын Ижкар – Вотка сюресэз быдэсак выльдыны малпало. Солэсь куд-ог люкетъёссэ ньыль чурозь паськытатозы но сюрес вожез кык уровенен лэсьтозы. Со сярысь элькунысь транспортъя но сюрес возёсъя министр Алексей Горбачёв Улосвылэн кивалтонъя центрлэн меӵак эфираз вераз. « Таяз арын ми ӵектос лэсьтыны контракт юнматӥм. Сое Казаньысь проектировщикъёс дасялозы. Сюресэз кыкетӥ технической категориозь вуттомы » Алексей Горбачёв, Удмуртиысь транспортъя но сюрес возёсъя министр Ижысь Воткае сюрес вылтӥ нуналлы быдэ 21 сюрс автомашина ортче, водительёс колеяос кылдэмлы ӝожтӥсько. Министрлэн верамезъя, паллянэ кожон понна нимаз чур кылдоз, озьы ик бурпала кожисьёслы ӝоглыкез будэтон но кулэстон понна чуръёс лэсьтозы. Ӵектос 2023-тӥ ар пумозь дась луыны кулэ. Лэсьтӥськонэз 2024-тӥ арын кутскыны быгатозы. Тодэ вайытом, Ижкар – Сарапул трассалэсь люкетъёссэ паськытатон кутскемын ни. Тегъёс: Удмуртия сюресъёс Ижкар Вотка | Авто |
Майя Бывальцева «Россия быръе» мер движение Удмуртиын 10-тӥ куарусёнэ быръёнъёс дыръя ужаны быгатӥсь 200-лэсь трос чакласьёсты дышетоз. Со сярысь ивортӥзы ӵектосэз радъясьёс. «Милям ужпуммы — быгатонлыко чакласьёсты дасяны, кудъёсыз быръён участокъёсын вань ужрадъёслэсь катлыко луэмзэс зэматыны быгатозы. Дышетон дыръя ӧнерчиос быръён ужрадлэн инъетъёсыз, бырйисьёслэн эрикрадъёссы, янгышанъёс сярысь вералозы, быръён эрикрад удысъя кылдэм юанъёслы валэктонъёс сётозы. Удмуртиын быръёнъёсы дышетэм муртъёс пӧлысь устооссэ 200–250 чакласьёсты поттыны малпаськомы», — вераз огез ӵектосэз кылдытӥсьёс пӧлысь, юридик тодосъя кандидат Александр Закускин. Кылем арын «Россия быръе» 4 сюрслэсь трос адямиез дышетӥз, соос Кун Думае быръёнъёслэсь мынэмзэс эскеризы. Таяз арын Россилэн 15 улсовылъёсысьтыз 5 сюрслэсь трос адямиез дасялозы. Пыриськыны быгатэ 18 ареслэсь бадӟым котькуд мылкыд карись, гожтӥськыны азьвыл ик кулэ. Катрадлыкез тӥян сярысь али ик ивортыны луэ ни: уен-нуналэн ужась линие жингыртыса 8 800 100 24 84 сайт пыр telegram @rfchoice_bot пыр Тодэ вайытом, 10-тӥ куарусёнэ Удмуртиын Кун Кенеше депутатъёсты но улосвыл тӧроез быръёнъёс ортчозы. Элькунысь улӥсьёс «Родина», «Справедливая Россия», «Единая Россия», ЛПДР, КПРФ но «Коммунисты России» партиосын ӵектэм кандидатъёс понна куара сётозы. Со нуналэ ик Удмуртилэн тӧроезлэн интыужез понна 5 адями вожвылъяськоз. Со али улосвыл кивалтӥсьлэсь ужзэ огдырлы быдэсъясь Александр Бречалов – «Единая Россия» партилэн кандидатэз, КПРФ-лэсь быръёнъёсы пыриське Владимир Бодров, ЛДПР-лэсь – Тимур Ягафаров, «Спарведливая Россия» партилэсь – Фарид Юнусов но «Коммунистическая партия социальной справедливости» огазеяськонлэсь – Андрей Иванов. «Удмуртиысь Кун Кенеш быръёнъёс-2017» сярысь вань иворъёс «Удмуртилы тӧроез быръёнъёс-2017» сярысь вань иворъёс Тегъёс: Мерлык быръёнъёс Удмуртия | Политика |
Туспуктэм: Руслан Нуриахметов Анжелика Тихонова корреспондент 12+ Удмурт йӧскалык театрын Сергей Антоновлэн удмурт кылтодосчилы, эмчилы, публицистлы, мер ужасьлы, удмурт автономиез кылдытон бордын тыршисьлы Трофим Борисовлы сӥзем пьесаезъя одӥг ёзэн «Трокай» спектакль пуктӥзы. Валтӥсь репетицие ивортодэтъя «Удмуртия» агентстволэн корреспондентэз вуылӥз. Спектаклез архивысь ужкагазъёс, Трокай Борисовлэн гожтэтъёсыз, тодэ ваёнъёсыз вылэ пыкиськыса дасязы. Спектакль туж кужмо, туала пӧрмиз. Нырысетӥ секундъёсынысеныз ик пуконъёс борды «кортӵогаз» кадь, синвуэз поттӥз, вань лулпушез бугыртӥз, быдэс возьматонэз Трокай Борисовлэн улоназ «зымтыса» нуиз. Декорациос, тылэн ужан (пуктӥсь-суредась луыса Касим Галиханов тыршиз) но юрттӥзы. Пьесаез гожтӥсь Сергей Антонов но ужзы пӧрмиз шуыса пусйиз. « Милям нырысь ик малпан вал, кыӵе ке пафосной агитка кулэ ӧвӧл милемлы шуыса, адямиос жадемын ини сыӵеослэсь. Милемлы сюлэмез вырӟытыны кулэ вал зрительлэсь » Сергей Антонов, пьесаез гожтӥсь Сергей Антонов но пуктӥсь режиссёр Алексей Ложкин Трокай Борисовез огшоры адямиен возьматыны тыршизы. « Со но яратэ вал, со семьязэ яратэ. Котькуд суд бере со ведь ӝутӥське вал, со уг лэзькы, со ӝутске но выльысь ужа » Алексей Ложкин, режиссёр Зэм но, кӧня пол кутскыса сое янгыше уськытъязы: я соизъя, я таизъя ужъя зэмлыктэм чагиськонъёс гожъязы. Ваньмыз со туж умой возьматэмын спектакльын. Но Трокай Борисов ӧз сётскы. Чидаз. Семьязэ, нылъёссэ ноку ӧз вунэтылы. Борисовлэсь кужмо сямо луэмзэ Антоновский следователен (Роман Болтачев шудэ) диалогъёссы пыр адӟыны луэ. Со озьы но, тазьы но Трокаез «пӧрам» янгышъёсты ас вылаз басьтытыны тырше, но уг пӧрмыты. Антоновскиез сяна, сцена вылэ Ашальчи Оки (Марина Самсонова шудэ) но Кузебай Герд (Константин Никитин шудэ) пото. Артистъёс ас рольёсазы туж усто адӟиськизы. « Актёръёс ласянь уг но споръяськы. Мон вань репетициосын пукемын бере, кулисаос сьӧрын но адӟылӥ соосты. Соос ваньзы ас вылазы понӥзы кадь со материалэз. Отысь потӥзы, шуод-а, мар-а, со материалысь. Али тани кинэ ке мукетсэ рольёсын мон уг адӟиськы » Сергей Антонов, пьесаез гожтӥсь Озьы ке но, Алексей Ложкинлэн верамезъя, спектаклез дасяку, артистъёсын трос валэктон уж нуоно луиз. « Нырысь ик артистъёсты та уж борды кыскыны секыт вал. Собере соос валаны кутскизы быдӟалазэ Трокайлэсь. И ми ог сюлмын кутскыса, одӥг шокчемен та уж борды басьтӥським. Мынам малпамея, артистъёс но туж шӧдӥзы, туж валазы та ужез » Алексей Ложкин, режиссёр Валтӥсь ролез – Трокай Борисовез – Сергей Наговицынлы оскизы. Со сяна, студент дырзэ но 34 аресъем вакытсэ Алексей Котков но Максим Князев возьматӥзы. Сергей Наговицын пусйиз, таӵе исторической, эшшо ик валтӥсь роль борды, нырысьсэ басьтӥськиз. Соин ик нырысь кышкыт но вал, уго со бадӟым кылкутон – удмурт калыклэсь огзэ тужгес бадӟым адямизэ шудыны. « Со туж секыт уж - зэмос улэп адямиез шудыны, куке со улӥз ни, куке сое кин ке но тодэ, солэсь сямъёссэ шудыны, солэсь ужъёссэ возьматыны туж секыт. Мон артист кадь, адями кадь со пыр ӧй ортчы, мар ортчиз Трокай Борисов аслаз улоназ. <…> Со ведь национальной герой, кудзэ нокин но уг тоды. Туж жаль, туж обидно пушкын. Сомында уж лэсьтэмын, нош сое нокин но уг тоды. Кутӥськыны сыӵе бадӟым роль борды… Мон понна али нырысетӥ интыын Трокай Борисов » Сергей Наговицын, Трокай Борисовлэсь рользэ шудӥсь Сцена вылын возьматон ӧрез ӟечгес шӧдыны крезьгур но юрттӥз, Анатолий Эркишевен дасям гуръёс сюлэмез бугыртӥзы. « Биографизэ лыдӟыса, произведениос лыдӟыса, со паймымон, туж юн пуштроссэ сётэ, бугыртэ малпанъёсты. Кудӥз сыӵе юн, паськыт малпанъёсты йырын бергатэ. Нырысь ик геройёс пумысен, улон сюресэз пумысен. Ваньзэ сое сюлэм пыр поттыса возьматэм потӥз. Трокайлэн малпанъёсыз, солэн сюресэз ваньмызлы туж матын мед луоз шуыса »Анатолий Эркишев, крезьгурчи Спектаклез йылпумъяса, Трокай Борисовлэн мылкыдэз бурдъясь, малпаськытӥсь, мур, удмуртъёслы сӥзён выллем кылъёсыз чузъяськизы: «Ӝутэ йырдэс! Куарамы юн но кужмо мед кылӥськоз! Тупаса улоно. Тупаса улоно!». Спектакльлэн премьераез 29-тӥ инвожое луоз. Трофим (Трокай) Кузьмич Борисов – публицист, кылтодосчи, этнограф, эмчи. Вордӥськиз 1891-тӥ арын 1-тӥ толсуре (вуж сямен - 19-тӥ шуркынмонэ) Алнаш ёросысь Кизекгуртын. Трос тыршиз удмуртъёслэсь автономизэс кылдытон понна. 1921-тӥ арын Кузебай Гердэн ӵош «Гудыри» газет бордын литературая студия кылдытӥз. «Кенеш» журнал кылдытыны кичӧлтӥз. 1933-тӥ арын сое «СОФИН» ужъя пуктӥзы. Пӧртэм интыосын пуконо луиз. Улонысь 1943-тӥ арын 4-тӥ инвожое Актюбинск лагерьын (Узбекистан) кошкиз. 1988-тӥ арын 20-тӥ куарусёнэ гинэ солэсь ӟеч нимзэ берыктӥзы. Нош 2012-тӥ арын, «Удмурт Кенеш» огазеяськонлэн кичӧлтэмезъя, Ижкарысь Коммунаръёслэн ульчаязы Трокай Борисовлы синпелет усьтӥзы. Тодэ вайытом, туэ тулыс Удмурт йӧскалык театрын Фёдор Достоевскийлэн «Кроткая» пьесаезъя ӟуч кылын кык ёзэн одӥг нимо спектакль (12+) пуктӥзы. Тегъёс: Удмуртия ТрокайБорисов Йӧскалыктеатр Лулчеберет Ижкар | Лулчеберет но туризм |
Татьяна Пунгина Анжелика Тихонова корреспондент 3-тӥ южтолэзе Удмуртиын пильмаськылоз, лымыяны кулэ ӧвӧл. Уйин но ӵукна интыосын бус вӧлскоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыпуксён вискысь секундскын 3-8 метре пельтоз. Уйин элькунъя -9…-14, нуназе -2…-7 градус возиськоз. Сюресъёс вылын йӧвалег. Омыр зӥбет луло узвесь юбоя 749 миллиметр луоз, омырлэн мускытлыкез – 85 процент. Тодэ вайытом, южтолэзе Удмуртиын шоро-куспо температура -3 градус возиськоз шуыса чаклало. Тегъёс: Удмуртия куазь Ижкар тулыс | Инкуазь |
Туспуктэм: Руслан Нуриахметов Анжелика Тихонова корреспондент Удмуртиын 1-тӥ гудырикошконысен арлыдоослы (55 аресысен кышномуртъёслы но 60 аресысен воргоронъёслы) физкультурая 67 клубъёс ужаны кутскозы. Соосты каръёсысь, черкогуртъёсысь но гуртъёсысь шор ёзо школаосын, егитъёслы но лулчеберетъя центръёсын, фитнес-клубъёсын усьтозы, ивортӥз элькун тӧролэн но кивалтэтлэн пресс-службазы. « Арлыдоосты физкультураен но спортэн вырыны кыскон кунлэн одӥгез валтӥсез ужпумез луэ. Соин ик али ми «Удмуртское долголетие» ӵектосэз улонэ пыӵатӥськом. Со тазалыкез кыдатонъя но шутэтсконъя бадӟым ӵектос. Улосвылысь Скандинав амалэн ветлонъя федерация сое быдэстыны азьмуртлэсь грантсэ утӥз » Александр Бречалов, Удмуртилэн тӧроез Ӵектослы луыса вань мылкыд карись арлыдоос уйпал (скандинав) амалэн ветлонъя, суро амалэн мынон-ветлонъя, йогая, шахматъя, шашкия, ӝӧквыл тенисъя тренировкаосы ветлыны быгатозы. Занятиос арняяз куинь пол ортчылозы. Арлыдоосын нимысьтыз дышетэм 67 нодъясьёс ужалозы. Кинъёс нодъясьёс луозы, кытын но ку занятиос ортчозы чӧлсконпусъя тодылы луэ. Со сяна, юанъёслы валэктонъёс 122 телефон номеръя но сётозы (ужан нуналъёсы 8 часысен 19 часозь, кӧснуналэ 8 часысен 14 часозь, арнянуналэ – шутэтскон нунал). Ӵектос улсын 4 сюрс занятиос но 67 спортъя фестивальёс ортчытыны малпало. «Удмуртское долголетие» – Удмуртиысь Скандинав амалэн ветлонъя федерацилэн ӵектосэз. Сое азьмуртлэн грантэзлы луыса но «Старшее поколение» ӵектос улсын элькунысь физкультурая но спортъя министерствоен ӵош улонэ пыӵато Тодэ вайытом, Удмуртиысь уйпал амалэн ветлӥсь Спорт туризмъя Россилэн нырысетӥ чемпионатаз кык зарни утӥз. Тегъёс: Удмуртия Спорт арлыдоос Тазалык | Спорт |
Майя Бывальцева Южтолэзь кутсконын Россиысь спортъя министр Павел Колобков Удмуртие лыктоз но Спортэз яратӥсьёслэн нырысетӥ огъяросси тол шудонъёсазы пыриськоз, ӵошатсконъёс 2–4 южтолэзе ортчозы. «Мынам Удмуртие» телерадиокомпаниын «Утро с главой» программалэн эфираз со сярысь вераз улосвыллэн тӧроез Александр Бречалов. Сочиын Инвестициосъя росси форум дыръя вожвылъяськонъёсы ӧтён сётӥзы кун кивалтэтлэн тӧроезлы Дмитрий Медведевлы но. Бречаловлэн кылъёсызъя, премьер ӵошатсконъёсты ортчытонлы дурбасьтӥз. Мерлыко вотэсъёс пыр вуэм юанъёслы валэктон сётыса, элькун тӧро ӵошатсконъёслы уксё коньдэт палэнысь кутӥськоз шуыса пусйиз. Тодэ вайытом, Спортэз яратӥсьёслэн нырысетӥ огъяросси тол шудонъёсазы спортысь 9 амалъёсъя 259 комплект медальёс понна вожвылъяськон мыноз. Тегъёс: Спорт Удмуртия АлександрБречалов | Спорт |
Майя Бывальцева Удмуртиын чорыг будэтон ужпумъёслы сӥзем Росси кенешон ортчоз. Со сярысь элькунысь Гурт возёсъя но сиён-юонъя министерстволэн пресс-службаез ивортэ. 26-тӥ инвожое Вотка ёросысь «Пихтовка» возёсын «Росрыбхоз» ассоциацилэн кенешонэз ортчоз. Ассоциаци 54 улосвылъёсысь кӧня ке дасо предприятиосты огазея. Удмуртие 15 улосвылъёсысь чорыг будэтӥсь возёсъёслэн ыстэм муртъёссы лыктозы. Ӧнерчиос кунысь чорыг будэтон огъетысь лэчыт ужпумъёсты, аквакультуралы кун юрттэт сётон, тыметъёсын чорыг будэтон, озьы ик чорыгъёсты ӝог будэтон амалъёсты эскерозы. «Росрыбхоз» ассоциацие пырись «Пихтовка» возёс мукет предприятиослы азинлыко ужан амалъёссэ возьматоз. Туннэ отын 1 гектар ву вылысь 40 центнерлэсь трос чорыг басьто, эсэпез 8 центнер луэ. 2018-тӥ арын возёсын 1 сюрс 300 тонна пала чорыг поттӥзы, со быдэс кунын одӥгез умоез лыдпус. Тодэ вайытом, 2017-тӥ арын «Пихтовка» возёсэз выль технологиосты кутэмез понна Удмурт Элькунысь тӧролэн «Признание» премиеныз пусйизы. Ватсалом, 26-28 инвожое Удмуртиын Уралысь сьӧд-тӧдьы выжыысь пудоез умоятонъя кенешлэн 61-тӥез пумиськонэз ортчоз. Тегъёс: Удмуртия гуртвозёс чорыган Воткаёрос гуртвозёсъяминистерство | Гурт возёс |
Майя Бывальцева Йӧ дворецъёс Удмуртиысь ваньмаз ёросъёсын кылдыны быгатозы. 18-тӥ пӧсьтолэзе журналистъёслы со сярысь вераз элькун тӧролэсь ужзэ огдырлы быдэсъясь Александр Бречалов. «Ми лэсьтыны кулэ озьы, вить арскын котькуд муниципал кылдытэтын быдэс ар ӵоже ужась йӧ дворец мед кылдоз, 400–500 адямилы трибунаосын, кар округъёсын - тросгес, дыр. Ми али ваньзэ сое чотаськомы. Можгаын 2018- 2019 аръёсы пуктомы ни, пумкылъян кутэмын ни», — валэктӥз улосвлы кивалтӥсь. Нырысетӥосыз пӧлын йӧ дворец кылдыны быгатоз Уваын, отын пиналъёслэн хоккеен шудонъя «Ягуар» командазы вань, таяз арын со «Золотая шайба» вожвылъяськонлэн финалаз пыриськиз. Объектъёсты пуктонэ коньдэт палэнысь уксё кутыны, но ужбергатӥсьёсты кыскыны малпало. Можгаын йӧ площадка кылдоз шуыса 25-тӥ куартолэзе тодмо луиз. Тегъёс: Спорт Можга Эгра Ува Удмуртия АлександрБречалов | Спорт |
Майя Бывальцева 24-тӥ пӧсьтолэзе Удмуртиын гудыръялоз но +24 градусозь луоз шуыса чаклало. Со сярысь ивортэ Россиысь МЧС-лэн элькунъя Валтӥсь управлениезлэн пресс-службаез. Удысэт ивортэмъя, вордӥськонэ пильмаськылоз, дырын-дырын кӧня ке зороз, куд-ог интыосын золгес зороз, гудыръялоз. Тӧл лымшор но шундыпускён вискысь секундскын 9–14 метре пельтоз. Нуназе элькунъя +19…+24 градус луоз. Омыр зӥбет луло узвесь юбоя 741 миллиметр, омырлэн мускытлыкез 85 процент. Тегъёс: МЧС Удмуртия куазь | Инкуазь |
Анжелика Тихонова корреспондент Удмуртиын 5-тӥ инвожолы коронавирусэн 39 выль черламъёсты пусйизы. Со сярысь «ВКонтакте» мерлыко вотэсысь бамаз элькунлэн тӧроез Александр Бречалов ивортӥз. Диагноззы Алнаш ёросын 12 улӥсьёслэн, Можгаын тямыс улӥсьёслэн, Ижкарын укмыс улӥсьёслэн, Сарапулын кык улӥсьёслэн, Кез, Ува, Пичи Пурга, Балезино, Грак, Можга, Дэри ёросъёсын но Глазкарын быдэн одӥг улӥсьёслэн зэмаз Висьыны усемъём пӧлын 14 аресозь ньыль пиналъёс (соос пӧлын 1 аресозь нылпи), 65 ареслэсь мӧйы сизьым кунмуртъёс Александр Бречалов, Удмуртилэн тӧроез Тямыс адями висёнлэсь йӧназ 2020-тӥ арын тулыспалысен элькунысьтымы лабораториосын коронавируслы 75 сюрс 974 эскеронъёс лэсьтӥзы, со пӧлысь 1 сюрс 635-сэ – берло уй-нунал ӵоже. Элькунамы туннэ нуналлы 904 муртлэн висёнэз зэматэмын, со пӧлысь 19-эз улонысь кошкизы, 434-ез – йӧназы. Тегъёс: Тазалык Удмуртия коронавирус АлександрБречалов | Тазалык |
Туспуктэм: Руслан Нуриахметов Анжелика Тихонова корреспондент 25-тӥ куартолэзе Дэри ёросысь Выль Казьмасысь гурт библиотекалы улосчизылэсь, Удмуртиысь калык писательлэсь Вячеслав Ар-Сергилэсь (Вячеслав Сергеев) нимзэ сётӥзы. Литературая митинге ивортодэтъя «Удмуртия» агентстволэн корреспондентэз но вуылӥз. Пумиськонэ кивалтӥсьёс, ӧтем куноос, Выль Казьмасысь Совето Союзысь Геройлэсь Никифор Павловлэсь нимзэ нуллӥсь шор ёзо школаын дышетскисьёс но гурт калык лыктӥзы. Фото: Руслан Нуриахметов Выль Казьмас Вячеслав Ар-Сергилэн вордӥськем гуртэз луэ. Аслаз кылъёсызъя, котькуд сэрегез, котькуд вырйылэз, котькуд нюжалэз, котькуд улӥсез солы тодмо но мусо. Соин ик школа юртазы интыяськем гурт библиотеказылы нимзэ сётон но – эшшо но дуно. « Ку мыным гуртоос вазиськизы библиотекалы ним сётон ласянь, мон солы шуак луи. Со ведь данъяськон, кыӵе ке бадӟым звание, мар ӧвӧл, пиджак вылэ кизили кадь, отын кутске туж бадӟым кылкутон. Азьланяз мон малпасько ни библиотекалы кызьы юрттыны, кызьы солэсь улонзэ паськытатыны, калыкен ӵош матэгес кариськыны » Вячеслав Ар-Серги, Удмуртиысь калык писатель Гожъясьлэн кылъёсызъя, ӵапак Казьмасысь библиотекаын со нырысьсэ книгаосын тодматскиз. Лыдӟиськонэ-гожъяськонэ сюрес возьматӥсез со вакытэ ужась библиотекарь Татьяна Семёнова луиз. Со дырысен Вячеслав Ар-Серги гуртысьтыз библиотекаен ялан кусып возе. Лыдӟетъюрт солэн книгаосыныз но огез тужгес узырез луэ. « Мон понна нырысь ик та аслам калыке доры берытскон. <…> Татын мон нырысьсэ гожъяськыны кутски, та школаын мон нырысьсэ печатласькыны кутски. Та библиотекаын мон туж трос книгаосты лыдӟи. Одӥг пол но сыӵеез ӧй вал, вазиськемзылы кылымтэ улэ мед кариськом шуыса. Мон котьку бызьыса вуисько, кунын кытын гинэ медам луы яке кунгож сьӧрын – мон дыртӥсько асьме Казьмас библиотекаямы » Вячеслав Ар-Серги, Удмуртиысь калык писатель Выль Казьмасысь шор ёзо школалэн кивалтӥсез Елена Кабанова дышетсконниязы Вячеслав Ар-Сергилы сӥзем трос гинэ ужрадъёс ортчыло шуыса вераз. Тужгес но туэ – 60 арессэ пусъён араз. Пиналъёс сое тодо, лыдӟо, суредам портретъёсынызы конкурсъёсы пырисько. « Литература урокъёсын <...> дышето, классной часъёсын одно ик дышетӥсьёс со сярысь верало, малы ке шуоно со асьме выпускникмы, Казьмас школалэн выпускникез, ми соин данъяськиськом » Елена Кабанова, Выль Казьмасысь шор ёзо школалэн кивалтӥсез Пумиськонын Вячеслав Ар-Сергилы трос гинэ шуныт кылъёс чузъяськизы. Кивалтӥсьёс но, дышетӥсьёс но огкылысь гажамзэс веразы, ужзэ азьланьтыны сӥзизы. Ӟеч кылъёссэ кылосбур тодосъя кандидат, критик, гожъяськись, Москваысь А. М. Горький нимо литература институтысь доцент Вера Пантелеева но вераз. Алтайын Василий Шукшинэн данъясько, Иркутскын – Валентин Распутинэн, нош асьмелы Вячеслав Ар-Сергиен данъяськоно шуыса пусйиз. « Котьку но ас сюресэзъя вамышъямез но быдэс творческой улонзэ, 80-тӥ аръёсысен кутскыса, 40 ар ини, югдытӥсь, миссионер, дышетӥсь луэмез понна мон сое сюлмысьтым гажасько но яратӥсько » Вера Пантелеева, литератураез эскерись, Москваысь А. М. Горький нимо литература институтысь доцент Ужрад улсын Вячеслав Ар-Сергилэсь кылбуръёссэ лыдӟизы, солэн чуръёсызъя гожтэм кырӟанъёсты быдэстӥзы. Со сяна, калыкез Удмуртиысь калык артистка Анна Плотникова шулдыртӥз. Тодэ вайытом, кемалась ик ӧвӧл Удмуртиысь йӧскалык лыдӟетъюртын Вячеслав Ар-Сергилы 60 арес тырмонлы но «С акцентом – моим…» выль книгаеныз тодматонлы сӥзем ужрад ортчиз. Тегъёс: Удмуртия автозавод лыдӟиськонни Мерлык удмуртъёс гожъясьёс | Мерлык |
Майя Бывальцева Удмуртиын коронавирус инфекцилы пумит прививкаез 39 сюрс 870 адями пуктӥз ни, со пӧлын 60 арессэ ортчем 19 сюрс 712 мурт. Со сярысь Россиысь Роспотребнадзорлэн элькунъя упралвениезлэн пресс-службаез ивортӥз. Вакциналэсь кыкетӥ компонентсэ 23 сюрс 489 адями басьтӥз, со пӧлын 12 сюрс 172 арлыдоос. 15-тӥ южтолэзьлы Удмуртие оглом 42 сюрс 182 доза вакцина вуиз Тодэ вайытом, вакцинацие кык амалэн пыриськыны луэ: - уж сётӥсь пыр. Со мылкыд карисьёслэсь лыдмет кылдытэ но соин Вакцинопрофилактикая центре 8(3412) 57-07-60 (ватсаса 1) вазиське; - ас коже. Госуслуги портал пыр куриськон сётыса яке 8-800-100-24-47 но 122 телефонъя жингыртыса, яке улон интыя поликлиникае жингыртыса. Прививка пуктыны мыныку, бордын луыны кулэ паспорт, эм полис, СНИЛС. Вакцинация дунтэк ортчытӥське. Тодэ вайытом, Удмуртиын коронавирусэн черлам нырысетӥ адямиосты 2020-тӥ арын 22-тӥ южтолэзе пусйизы. Туннэ нуналлы элькунын выль коронавирус инфекциен черлан 29 сюрс 433 учыр лабораториосын зэматэмын. 26 сюрс 90 адями йӧназ ни. Тегъёс: Тазалык Ижкар Удмуртия коронавирус прививка | Тазалык |
Майя Бывальцева Москвалэн лымшор но шунды пуксён палысьтыз урамлы удмурт кылбурчилэсь Кузебай Гердлэсь нимзэ сётозы. Со сярысь ивортэмын Аэропорт ёрослэн управаезлэн сайтаз. «Москваысь Мерлык кусыпъёсъя комитетэ Удмуртилэн тӧроезлэсь Александр Соловьёвлэсь ӵектон вуиз. Отын Аэропорт ёросысь нимтэм проездлы 1920-тӥ аръёсы паськыт тодмо кылбурчилэсь но прозаиклэсь, фольклористлэсь, драматурглэсь но музыковедлэсь, творчествоын Кузебай Герд кушем ним басьтэм но со улсын кунамы тодмо луэм Кузьма Павлович Чайниковлэсь нимзэ сётыны дэмламын», — гожтэмын ивортонын. Управа калыкен кенешонъёс ортчытӥз. Ёросын улӥсьёс ӵектонлы дурбасьтӥзы. Кузебай Гердлэсь нимзэ сётозы Авиаконструктор Яковлев ульчаысен Ленинград проспектозь проездлы. Кузебай Герд — кылбурчи, прозаик, мерлыко ужась. Вордскиз 1898-тӥ арын Вавож ёросысь Покчивуко гуртын. Творчество сюресэз вакчи ке но вал, лулчеберет но тодос удысъёсысь пӧртэм ужпумъёсъя 120-лэсь трос статьяос гожтӥз (40 палаез - ӟуч кылын, витез — мадьяр, финн, немец кылъёсын), 20-лэсь трос книгаоссэ поттӥз, со пӧлын кылбуръёсын но поэмаосын 3 бичетъёс, калык кырӟанъёсын 3 бичетъёс. 1932-тӥ арын сое «СОФИН» («Союз освобождения финских народов») ужъя ӝегатӥзы. 1937-тӥ арын Кузебай Гердэз янгыше уськытӥзы но ыбизы. Чылкыт нимзэ берыктӥзы 1958-тӥ арын. Удмуртиын Кузебай Гердлэсь нимзэ нулло Йӧскалык гимназия, Йӧскалык музей, Ижкарысь урам. Тегъёс: Москва Удмуртия АлександрСоловьёв КузебайГерд | Лулчеберет но туризм |
Майя Бывальцева Туннэ Ижкарысь 280 номро нылпи садын «Эшъяськон буртъёс вылын» фестиваль ортчоз. Со покчи пиналъёслэн йӧскалык творчествозылы сӥземын. Таиз фестиваль 14-тӥез ини, ивортэмын Калыкъёслэн Эшъяськон юртсылэн сайтаз. Первомай ёросысь нылпи садын ужасьёс трос аръёс ӵоже ини пиналъёсты калык творчествоен тодматон бордын тыршо. Соос оско, пичи адямилэн асваланэз йӧскалык искусство — кырӟанъёс, эктонъёс, ӵошен берганъёс пыр кылдытӥське. Та ужын воспитательёслы юртто элькунысь йӧскалык огазеяськонъёс, кылсярысь, Еврей лулчеберетъя центр. Нылпи садын йӧскалыккуспо мини-музей ужа. Мукет садъёсысь огъёзъёссылы экскурсиос отын ортчытъяло асьсэос покчиос. Сяме пыӵамъя, фестивале пыриськоз Якшур-Бодья ёросысь Чернушка черкогуртысь шор ёзо школаысь нылпиослэн коллективзы. Фестиваль улсын педагогъёс понна семинар радъямын луоз. Ужрадын йӧскалык сиён-юонъёсын тодматон но чакламын. Котырес ӝӧк сьӧрын кенешонын пиналъёсын йӧскалык визьноданэз но Атыкай музъемез гажан мылкыд пыӵатон ужез умоятон амалъёс сярысь вераськозы. Тегъёс: нылписад фестиваль йӧскалыклулчеберет эшъяськон | Лулчеберет но туризм |
Туспуктэм: vk.com (ГГПИ им. Короленко) Майя Бывальцева Глазкарысь пединстиутысь доцент, истори тодосъя кандидат Михаил Змеев Школаысь дышетӥсьёслэн XII калыккуспо фествиалязы «Лучший мастер-класс по гражданско-патриотическому воспитанию» номинациын вормиз. Со сярысь институтлэн пресс-службаез ивортӥз. Михаил Змеев «Живая связь времён» ӵектос вылын историез дышетонын VR-технологиосты кутон опытэныз тодматӥз. Со ачиз Россиысь истори интыостӥ ортчиз, соос пӧлын Куликово поле, Чудское озеро но мукет. Отын ӧнерлыко техника вылэ панорамаос снимать кариз - 3D-макетъёс лэсьтыны но VR-технологиослы луыса дышетскисьёсты со интые вуттон понна. Виртуальной модельёс кылдытыны луонлык сётӥз интситутын усьтэм технопарк но туала тӥрлык. Азьланяз Михаил Змеев QR-кодъёсын карточкаос лэсьтыны малпа. Соосты котькудӥз историен дышетӥсь ужаз кутыны быгатоз. Со сяна, школа музейёслэн секциязы пединститутысь студентъёслэн «Новый Феникс» поисковой отрядзылэн кивалтӥсез Дарья Опалева школаын дышетскисьтёслы атыкай музъемез гажан мылкыд пыӵатон ӧрын ужамзы сярысь вераз. Фестиваль 15-17 гудырикошконэ Алабгоын ортчиз, валтӥсь темаез гражданско-патриотической визьнодан вал. Радъясьёслэн ивортэмзыя, ужрад улсын 17 публичной лекциос 100-лэсь трос мастер-классъёс ортчизы, отчы 3 сюрслэсь трос адями пыриськиз. Алабгое Россилэн 55 улосвылъёсыьстыз 850 пала дышетӥсьёс люкаськылӥзы. Тодэ вайытом, Удмуртиын «Страна героев» ожгар-истори лагерьлэн сменаез усьтӥськиз. Отчы 500 пала пиналъёс люкаськизы. Тегъёс: Дышетон ГГПИ дышетӥсьёс Технологиос Удмуртия | Дышетон но тодос |
Туспуктэм: Григорий Фомин Майя Бывальцева 2023-2024 аръёсы эпидемической вакыт азьын Удмуртиын 768 сюрс 926 адями грипплэсь прививка пуктӥз. Со 53 процентэз элькунын улӥсьёс. 658 сюрс палаез федерал коньдэт чотын вакцинациез ортчизы, ивортӥз Роспотребнадзорлэн улосвыл управлениезлэн пресс-службаез. Прививка лэсьтэмъёс пӧлын 589 сюрс 256 бадӟымъёс но 179 сюрс 670 пиналъёс. Черланы бадӟым кышкытлыко группаосын прививка пуктӥзы: дышетон удысын ужась 31 сюрс 838 мурт (чакламлэсь 98 процентэз), калыкез сюдон но сиён-юон поттон удысын ужась 7 сюрс 616 мурт (87 процент), вузкарон удысын ужась 11 сюрс 573 мурт (85 процент), кулэяськонэз быдэстон (обслуживание) удысын ужась 5 сюрс 450 мурт (99 процент), транспорт удысын ужась 4 сюрс 51 мурт (90 процент), эм удысын ужась 24 сюрс 88 мурт (92 процент), 25 сюрс 23 студентъёс (74 процент). Тодэ вайытом, кылем арня ӵоже 13 сюрслэсь трос адями кынман висёнъёсын эмъяськонниосы вазиськиз. Куинь муртлы «грипп» диагноз пуктӥзы. Тегъёс: Тазалык прививка пуэд Удмуртия | Тазалык |
Анжелика Тихонова корреспондент Удмурт пиналъёслы «Кизили» журналлэн редакцияз ужасьёс 12-13 куарусёнэ Марий Элысь но Татарстанысь удмуртъёс доры вуылӥзы. Со сярысь ивортодэтъя «Удмуртия» агентстволэн корреспондентэзлы «Кизили» журналлэн ёзэтэзлэн редакторез Ульфат Бадретдинов вераз. Палэнысь удмурт пиналъёс доры «Кизили» журналлэн валтӥсь редакторез Юргис Алексеев, кылкутӥсь секретарьзы Люза Бадретдинова но ёзэтлэн редакторез Ульфат Бадретдинов ветлӥзы. Ульфат Бадретдинов «Кизили» журнал палэнысь удмуртъёслы бадӟым саклык висъя шуи ке, уг янгыша» шуэ. Уго, редакциын ужасьёс трос тыршо бускель улосвылъёсысь удмуртъёс сярысь но гожъяны. Тани Башкортостанысь, Татарстанысь, Киров улосвылысь, Пермь шаерысь, Свердловск улосвылысь удмуртъёслы сӥзьыса нимысьтыз номеръёс но поттазы вал ини, кылемын на вал Марий Элысь удмуртъёс. Ми юри ветлӥм тулыс Карлыганэ, малы ке шуоно Марий Элысь удмуртъёс тросэз Мари-Турек ёросын интыяськемын, центрзы, шуом, Карлыган гурт.<…> Тодматским отысь туала удмурт пиналъёсын, люкам материал но туэ журналмылэсь тямысэтӥ номерзэ сӥзим отысь удмуртъёслы Ульфат Бадретдинов, «Кизили» журналлэн ёзэтэзлэн редакторез Карлыганысь пиналъёс ас ужъёсынызы тодмато Фото: Ульфат Бадретдинов © Ӵапак соин тодматыны редакциын ужасьёс али нош ик Марий Элэ вуылӥзы. Ульфат Бадретдиновлэн верамезъя, ужрад туж умой ортчиз, пумиськонэ быдэс школа, лулчеберет удысын ужасьёс пыриськизы. Пиналъёс ас ужъёссэс лыдӟизы, возьматӥзы. Вераны кулэ, номерамы отысь 20-лэсь трос удмурт пиналъёслэн ужъёссы потэмын. Со печатласькон, мыным потэ, пиналъёс понна вунонтэм луэ. Журналэз но соос шумпотыса басьтӥзы Ульфат Бадретдинов, «Кизили» журналлэн ёзэтэзлэн редакторезОзьы, пумиськонлы луыса Карлыганысь 27 адями кыкетӥ паларлы «Кизили» журналлы гожтӥськыны мылкыд кариз. Карлыганысь удмурт пиналъёс «Кизили» журналэн тодматско Фото: Ульфат Бадретдинов © Марий Элысь бертон сямен редакциын ужасьёс Татарстанысь Балтаси, Кукмор ёросъёсысь гуртъёсы но пыразы. Отысь пиналъёсын, мӧйыос пумиськонъёс ортчытӥзы, журналэн тодматӥзы, пиналъёслэн ужъёсынызы тодматскизы. Ми куать школае вуылӥм, котькудаз удмурт кылын вераським, удмурт кылэз дышето, валало, умой мылкыд кылиз. Оскон вань, тросгес лыдӟисьёсмы луизы ке, вуоно арын <…> ми журналмылэсь одӥг номерзэ, оло, Татарстанысь удмуртъёслы сӥзём. Сыӵе малпанмы вань. Куке но ми поттӥм вал ини, но кемалась, кылем даурын вал ини. Выль номер поттӥм ке, туала пиналъёслэн ужъёсынызы, суредъёсынызы, со бадӟым кузьым луоз Ульфат Бадретдинов, «Кизили» журналлэн ёзэтэзлэн редакторезСолэн кылъёсызъя, «Кизили» журналлэн лыдӟисьёсыз арысь аре воштӥсько, пиналъёс, уго, будо. Нош соос интые мукетъёсыз вуо. Соин ик Татарстанысь удмуртъёсын тодматон мукет улосвылъёсын улӥсьёсын но тунсыко потысал. Тегъёс: нылпиос Удмуртия удмуртъёс Татарстан МарийЭл | Дышетон но тодос |
Туспуктэм: Григорий Фомин Майя Бывальцева 8-тӥ гудырикошконлы Удмуртиын юосты 9 сюрс 345 гектар вылысь утялтӥзы. Гурт возёсъёс 27 сюрс 290 тонна тысь жильдӥзы. Со сярысь элькунысь гурт возёсъя но сиён-юонъя министерство ивортӥз. Азьмынӥсьёс пӧлын: Сарапул ёрос – 6 сюрс 130 тонна, Каракулино ёрос – 2 сюрс 731 тонна, Пичи Пурга ёрос – 2 сюрс 687 тонна, Дэри ёрос – 2 сюрс 578 тонна. Туэ гуртоос юосты араны 1-тӥ гудырикошконэ потӥзы. Оглом элькунъя 340 сюрс 622 гектар вылысь тысё но тысёпуртэсо юосты утялтыны кулэ. Тодэ вайытом, Удмуртиын 1 миллион тонна ю тысь поттонъя программа кутыны чаклало. Тегъёс: Удмуртия гуртвозёс аран | Гурт возёс |
Наталья Тетерина 18-24 тулыспалэ Удмуртие Россилэн 5 улосвылъёсысьтыз 200 пиналъёс но егитъёс Хоръя огъяросси лагере кырӟан быгатонлыкъёссэс азинтыны люкаськозы. Ужрад элькунын нырысьсэ ортчоз но Атыкай музъемез утисьлэн нуналэзлы но Михаил Калашниковлэн 100 ар тырмонэзлы тупатэмын луоз. Со сярысь улосвылысь Лулчеберетъя министерстволэн пресс-службаез ивортэ. Лагере духовной, классика, калык но туала крезьгурез быдэсъясь коллективъёс пыриськозы. Ужрад улсын кырӟасьёс, хорен кивалтӥсьёс, дирижёръёс но хор крезьгуръя ӧнерчиос тодон-валанъёсынызы люкиськозы. Хоръя огъяросси лагерь – со трос тунсыко ужрадъёс, соос пӧлын тодмо дышетӥсьёсын мастер-классъёс, усьтэм репетициос, творчествоя пумиськонъёс, Удмуртилэн тужгес усто площадкаосаз но П.И. Чайковскийлэн вордскем Вотка караз концертъёс Удмуртиысь Лулчеберетъя министерстволэн пресс-службаезОзьы ик лагерьлэн программаяз кенешон ужрадъёс чакламын. Коллективъёслэн кивалтӥсьёссы но ӧнерчиос нылпиослэн но егитъёслэн хоръёссэс азинтон луонлыкъёс сярысь вераськозы. Сменалэн валтӥсь ужрадъёсыз луозы Атыкай музъемез утисьёслы сӥзем Патриотической но духовной крезьгуръя огъяросси фестиваль но бадӟым гала-концерт. Пусъём, Хоръя огъяросси лагерез Удмуртиысь Крезьгуръя огазеяськонлэн кивалтӥсез Валерий Митрофанов кичӧлтэмен Удмуртиысь Крезьгуръя огазеяськон но Калык творчествоя элькун юрт радъяло. Ӵектос Россиысь азьмуртлэн фондысьтыз грант чотын быдэстӥське. Тодэ вайытом, кылем арын инвожое Удмуртиын эктонъя калыккуспо лагерь ортчиз. Тегъёс: Лулчеберет Ижкар егитъёс Удмуртия пиналъёс кырӟан крезьгур | Лулчеберет но туризм |
Майя Бывальцева 2020-тӥ арын 3-тӥ толшорысен Ижкар – Эгра – Ижкар поездъёс ветлыны кутскозы. Со сярысь «Содружество» огазеяськонлэн пресс-службаез ивортэ. Поездъёс удмуртарняосы 1-тӥ куартолэзёзь ветлозы - №6452 Ижкар – Эгра. Ижысь 10 час 32 минутэ потоз но Эграе 13 часэ вуоз; - №6451 Эгра- Ижкар. Эграысь 15 час 7 минутэ потоз но Иже 17 час 37 минутэ вуоз. Расписаниын интыысь дыр верамын. Ватсаса ивортодэт 8 (937) 625-04-33 (уен-нуналэн) но огазеяськонлэн , озьы ик «Пригород» мобильной ватсэтын тодыны луоз. Тегъёс: Мерлык Ижкар Эгра Удмуртия поездъёс чугунсюрес | Мерлык |
Анжелика Тихонова корреспондент Удмуртиысь Шаркан ёросысь Быгы гуртын вордӥськем Наталия Протопопова 12-14 пӧсьтолэзе Красноярск улосвылысь Шушенское каргуртын калык крезьгуръя но киужъёсъя «Мир Сибири» XVI калыккуспо фестивале пыриськоз. Со бадӟымъёс пӧлын «Солист-вокалист» номинациын вожвылъяськоз. Со сярысь вожвылъяськонлэн «ВКонтакте» мерлыко вотэсысь огиназ ивортэмын. Наталия Протопопова Санкт-Петербургысь Пушкин карлэсь (азьвыл Царское Село) пыриське, но фестивальын удмурт йӧскалык лулчеберетэн тодматоз. Угось со удмурт гуртын вордӥськемын но будэмын, ассэ удмурт сямъёсты нуллӥсь адямиен лыдъя. Фестиваль 12-14 пӧсьтолэзе Красноярск шаерысь Шушенское каргуртын ортчоз. Наталия Протопопова та конкурсэ нырысьсэ пыриське Пинал дырысеныз Наталия Пртопопова улонзэ фольклорен герӟаны малпалляз. 2008-тӥ арын сое Пушкин карысь быдэ вуымтэослэн «Пушкинец» центразы фольклор коллектив кылдытыны ӧтизы. Озьы со «Василиса» ансамбль кылдытӥз. Ансамбль 10 арлэсь кема ужа ини ке но, куинь ар талэсь азьло гинэ Наталия репертуаразы удмурт кадрильёсты пыртыны дӥсьтӥз. Табере пиналъёсыз эктонэз сяна, удмурт кылын такмакъёсты но дышетӥзы ини. Кызьы вераз Наталия фестивалез радъясьёслы, Удмуртия со понна музъемлэн, югытдуннелэн шорыз кадь луэ. Со туж яратэ йӧскалык сям-йылолъёссэ, кылзэ, вордскем шаерысьтыз кужым басьтэ. Наталия Протопопова. Такмакъёс Тодэ вайытом, 11-тӥ инвожое Ижкарын Кылбурчиолэн огъяросси слэмазы шедён понна улосвыл быръён вожвылъяськон радъяськоз. Тегъёс: Лулчеберет Шаркан Удмуртия Россия удмуртъёс | Лулчеберет но туризм |
Майя Бывальцева 2018-тӥ арын Удмуртиын спортэз яратӥсьёслэн нырысетӥосыз Огъяросси тол но гужем шудонъёссы ортчозы. Со сярысь ивортӥзы 21-тӥ шуркынмонэ элькунлэн Ужрад туризмъя дырпусэныз тодматон дыръя. Чакланъёсъя, тол люкетэз улосвылын 2018-тӥ арын южтолэзь кутсконын ортчоз. Радлыказ куасэн бызьылонъёс но эстафетаос, биатлон бызьылонъёс но спринт, гурезьысь куасэн нискылан спорт, сноуборд, конькиен бызьылон, кёрлинг луозы шуыса малпало. Нырысь-валысь чакланъёсъя, ужрадэ 2 сюрслэсь трос спортсменъёсты но 5 сюрслэсь трос учкисьёсты кыскыны луоз. Гужем чемпионатэз вуоно арын инвожолэн кыкетӥ ӝыныяз ортчытыны малпало. Ижкарын, Сарапулын но Воткаын капчи атлетикая но уянъя, мини-футболъя но триатлонъя, эркын нюръяськонъя но дзюдоя, пляжын но залын волейболэн шудонъя, пуляосын ыбылӥськонъя но велоспортъя ӵошатсконъёс луозы. Улосвыл тӧролэн Александр Бречаловлэн верамезъя, оштолэзе Ижкарын ортчем «Туризм. Спорт. Отдых» адтӟытон дыръя таӵе ужрадъёсты радъян сярысь кичӧлтонэн потӥз ужбергатӥсьёслэн группазы (со пӧлын Москваысь). Ми ӝыны ар пала кенешимы Росси Федерациысь спортъя министерствоен, вань федерациосын, мер огазеяськонъёсын Александр Бречалов, Удмуртилэн тӧроез«Дуннеын со али туж азинске. Кылем арын Выль Зеландиын тунсыкъяськисьёслэн олимпиадаязы 26 сюрс спортсменъёс пыриськизы», — пусйиз элькун кивалтӥсь. Озьыен, Россиын Удмуртия луоз нырысетӥез улосвыл, кытын спортэн тунсыкъяськисьёслэн со выллем чемпионатъёссы ортчозы. Тодэ вайытом, Ужрад туризмъя дырпусэн тодматонын вить ӧръёсъя элькунысь тужгес тунсыко ужрадъёсты возьматӥзы. Тегъёс: Спорт Ижкар Удмуртия АлександрБречалов | Спорт |
Майя Бывальцева 4-тӥ шуркынмонлы Удмуртиын коронавирус инфекциен выль черлан 135 выль учыръёсты шараязы. Со сярысь улосвыл тӧролэн но кивалтэтлэн «ВКонтакте» мерлыко вотэсысь огиназы ивортӥзы. Выль черламъёс пӧлын Ижкарысь 70 адями, Глазкарысь – 17, Воткаысь – 12, Балезино, Шаркан ёросъёсысь – вить, Ува, Эгра ёросъёсысь – ньыль, Вотка, Кез ёросъёсысь – куинь, Алнаш, Сьӧлта, Сарапул, Каракулино ёросъёсын – кык, Яр, Якшур-Бӧдья, Сюмси, Вавож ёросъёсын – одӥг. Эшшо 101 адями всиёнэз вормиз. Вить мурт улонысь кошкиз. Кышномуртъёслы 60, 69, 84 но 89 арес вал, воргоронлы – 51 арес Туннэ нуналлы элькунын коронавирус инфекциен черлан 9 сюрс 529 учыр лабораториосын зэматэмын. 7 сюрс 548 адями йӧназ, 175 мурт кулӥз. Та дыре 159-лэн висисьёслэн тазалыксы секыт лыдъяське. Та дырлы Удмуртиын коронавируслы 540 сюрс 328 эскеронъёс ортчытӥзы, со пӧлысь берло нуналскын - 6 сюрс 101. Тегъёс: Тазалык Ижкар висён Удмуртия коронавирус | Тазалык |
Анжелика Тихонова корреспондент Ува ёросысь «Рико-Агро» огазеяськонын 150 йыр пудолы чаклам выль гид усьтӥзы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Выль интыын кунян ваёно скалъёсты но ветылъёсты возёзы Пусъём, возёс сьӧдо-куӵо скалъёсты будэтонъя племенной репродуктор луэ. Ужаз выль технологиосты кутэмезлы, тыршыса ужамезлы луыса со ёросазы азьветлӥсьёс пӧлы пыре. Йӧл кысонэз йылэтон ласянь Ува ёросысь гурт возёсъёс пӧлын нырысетӥ интыын мынэ. 2021-тӥ ар кутсконысен, кылем ар ты вакытэн ик ӵошатыса, 13,3 процентлы тросгес йӧл кыскизы ни, котькуд скаллэсь 12, 4 процентлы тросгес йӧл басьтӥзы. Тодэ вайытом, азьвыл Ува ёросысь «Заря» но «Красный труженик» возёсъёсын гидъёсты уже кутӥзы. Нош оглом 2021-тӥ арын элькунамы 50-лэсь трос выль но выльдэм гидъёс усьтозы. Тегъёс: Ува Удмуртия гуртвозёс пудо лэсьтськон | Гурт возёс |
vk.com (Владимир Соловьев) Анжелика Тихонова корреспондент Сарапул ёросысь Нечкино черкогуртын «Культура» йӧскалык ӵектос улсын лулчеберетъя выль центр пукто. Со сярысь Удмуртиысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. 170 учкисьлы залэн центрез пуктон ужъёсты 2022-тӥ арын гудырикошконэ йылпумъяны чаклало. Нечкиноысь лулчеберетъя центрын 14 клубъёс ужало, отчы 233 адями ветлэ. Одӥгез коллектив – кырӟанъя «Горлинка» ансамбльзы – «калык» нимез нуллэ. Культура юртазы арлы быдэ 180-лэсь трос ужрадъёс ортчытъяло. Учкыны оглом 7 сюрслэсь трос адями ветлэ. Лулчеберетъя центрын Удмурт культурая «Кам тулкымъёс» центр но Ӟуч культурая «Беловодье» центр ужало. Отчы пыриськисьёс лулчеберетъя кылёсбурзэс люкан бордын тыршо – кырӟанъёсты, выжыкылъёслы, дауркылъёсты, шудонъёсты гожтыса кельто, сям-йылолъёсты улӟыто, бордазы пиналъёсты но быдэ вуымтэосты кыско. Тодэ вайытом, Каракулино но Яр ёросъёсын парти ӵектос улсын кык лулчеберет юртъёсты выльдо. Тегъёс: лэсьтӥськон Лулчеберет Сарапул Удмуртия йӧскалыкӵектосъёс | Лэсьтӥськон |
Наталья Тетерина Удмуртиын гурт техникаез толлы дасянъя устоосыз возёсъёс тодмо луизы. Элькунысь Гурт возёсъя но сиён-юонъя министерствоен ялэм месячниклы йылпумъянъёсъя, та ужез тужгес умой быдэстӥзы Можга, Вавож но Глаз ёросъёсын. Со сярысь удысэтлэн пресс-службаез ивортэ. Гурт техникаез кема дыр ӵоже возьыны но тупатъяны дасям возёсъёс пӧлын нырысетӥ интыын Можга ёросысь «Красный октябрь» но Дэри ёросысь «Путь Ильича» возёсъёс. Кыкетӥ интыез Вавож ёросысь Мичурин нимо возёс, Глаз ёросысь «Пригородный» возёс но Кияса ёросысь «Экоферма Дубровское» люкизы. Можга ёросысь «Луч», Пичи Пурга ёросысь «Юлдош» но Эгра ёросысь «Рассвет» куинетӥ луизы. Машинаосты толлы дасянъя элькун месячник 15-тӥ коньывуонысен 15-тӥ шуркынмонозь ортчиз. Тегъёс: Удмуртия гуртвозёс Тол техника гуртвозёсъяминистерство | Гурт возёс |
Наталья Тетерина Удмуртиын улӥсьёс экспериментальной ӧрын калык (этно) крезьгуръёсты но эктонъёсты быдэстон удысын «Стереотипы будущего» премия понна вожвылъяськонэ пыриськыны быгато. Котькуд номинациын вормисьёс быдэн 500 сюрс манет коньдонкузьым басьтозы, иворто радъясьёс. Та ӧръя Россиысь нырысетӥ премилэн кык номинациез луоз: «Экспериментальной этно крезьгур» но «Экспериментальной этно эктон». 30-тӥ куарусёнозь куриськонъёсты сётыны быгато world music но ethnic fusion ӧрын кырӟанъёсты быдэстӥсь удысужчиос но тунсыкъяськисьёс, озьы ик эктоназы калык йылолъёсты возьматӥсь эктӥсьёс. Конкурслэн йылпумъян люкетэз толсуре Москваын ортчоз. Соку ик Россиысь но кунсьӧрысь крезьгурчиос, хореографъёс но продюссеръёс устооссэ кырӟасьёсты но эктӥсьёсты быръёзы. Куриськонъёсты радъясьёслэн пыр сётыны луэ. Тегъёс: Лулчеберет Удмуртия эктон кырӟан йӧслыкъёс крезьгур | Лулчеберет но туризм |
Майя Бывальцева 5-тӥ толсуре Удмуртиын дырын-дырын ӧжыт лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Покчиарняе пилемо улоз, тӧл лымшорысь, лымшор но шундыпуксён вискысь секундскын 4-9 метре пельтоз. Нуназе элькунъя -5…-10 градус возиськоз. Омыр зӥбет луло узвесь юбоя 740 миллиметр луоз, омырлэн мускытлыкез – 92 процент. Тегъёс: МЧС Удмуртия куазь Тол | Инкуазь |
Туспуктэм: Дарья Ушакова Наталия Сильвестрова Ижкарысь Октябрьлы 10 ар ураме кык выль дугдылонни лэсьтозы. Со сярысь кар администрацилэн сайтаз ивортӥзы. Удмуртской урам пала мынӥсь сюрес дуре пуктоно автобус дугдылонни «ЖК «Норвежский лес» нимаськоз, Автозаводской урам пала мынӥсь сюрес дуре «ЖК «Ежевика» дугдылонни лэсьтозы. Али Октябрьлы 10 ар урамын улӥсьёслэн куремзыя сюрес выжон радъяло. Тодэ вайытом, Ижкарысь ньыль мерлыко транспорт дугдылонниослэсь нимзэс воштозы. Тегъёс: Транспорт Мерлык Ижкар Удмуртия | Авто |
Майя Бывальцева Финн-угор калыкъёслэн 7-тӥез «Воршуд» фестивальзы ортчоз 3-тӥысен 5-тӥ инвожоозь Удмуртиын. Туэ со семья но выжы кусыпъёсын герӟаськем йылолъёслы сӥземын луоз, ивортэ Калык творчествоя элькун юртлэн — Егитъёслэн юртсылэн пресс-службаез. «Калык творчествоя элькун юрт — Егитъёслэн юртсы «Воршуд» фестивалез 2002-тӥ арысен ортчытъя. Туэ отчы пыриськозы Удмуртиысь, Пермь шаерысь, Киров улосвылысь, Татарстанысь но Россилэн мукет улосвылъёсысьтыз 35-лэсь трос коллективъёс. Фестиваль улсын даслэсь трос бадӟым ужрадъёс ортчозы Ижкарын, Эгра, Пичи Пурга но Шаркан ёросъёсын», — верамын пресс-службалэн ивортоназ. Финн-угор калыкъёслэсь фестивальзэс усьтон концерт ортчоз Ижкарысь Киров нимо паркын 3-тӥ инвожое 18 часын. Отчы пыриськозы элькунысь фольклоръя валтӥсь коллективъёс. Соос пӧлын кырӟанъя но эктонъя «Айкай» театр, калык эктонъя «Чебеляй» студия но мукетъёсыз. 4-тӥ инвожое Киров нимо паркын «Шулдыр сюан» фольклор праздник ортчоз. Учкисьёс но куноос удмурт сюанэ пыриськыны быгатозы. Озьы ик 4-тӥ инвожое Шаркан ёросын Тол Бабайлэн усадьбаяз нылпи коллективъёс понна фольклоръя «Гуждор» праздник радъяськоз. «Кык арлы одӥг пол радъяськылӥсь «Воршуд» фестиваль финн-угор йылолъёсты утён но азинтон понна сюлмаськись адямиосты огазея. Котькудӥз фестиваль лулчеберетлэн соизлы яке таизлы ӧрезлы сӥземын. Ортчем аръёсы вал ни крезьгуро инструментъёсъя, кырӟанъя но эктонъя «Воршудъёс», озьы ик фестиваль сӥземын вал тулыс но гужем ортчытъяськись йылолъёслы, йӧскалык дӥськутлы. 7-тӥез фестиваль финн-угор калыкъёслэсь семьяен герӟаськем йылолъёссэс утьыны но вӧлмытыны ужпум пуктэ», — иворто радъясьёс. Фестивалез радъяло Калык творчествоя элькун юрт — Егитъёслэн юртсы но Россиысь Калык творчествоя кун юрт. Ужрад ортчытӥське Россиысь Лулчеберетъя министерство но Удмуртиысь Лулчеберетъя но туризмъя министерство юрттэмен. Фестивальлэн вань ужрадъёсаз пырон эркын. Тегъёс: Лулчеберет Туризм Ижкар Эгра Шаркан Удмуртия фестиваль йӧскалыклулчеберет ПичиПурга удмуртъёс финн-угоркалыкъёс | Лулчеберет но туризм |
Туспуктэм: София Хохрякова 2023-тӥ арын вить толэзь ӵоже Удмуртиын егитъёс Пушкинской картая 125 сюрслэсь билетъёс басьтӥзы. Тужгес трос билет Глазовын (15 сюрслэсь трос) но Можгаын (12 сюрслэсь трос), озьы ик Шаркан, Алнаш но Можга ёросъёсын вузазы. Со сярысь элькун тӧролэн но кивалтэтлэн пресс-службазы ивортӥз. Ӵемгес элькунысь егит калык драмая ӟуч кун театре ветлӥз, ужъюрт Пушкинской картая 9 сюрс котыр билет вузаз. Озьы ик егитъёс ог 5 сюрс билетъёс кун филармоние но йӧскалык кун театре басьтӥзы. Тодэ вайытом, «Пушкинской карта» - лулчеберт югыдтонъя огъяросси программа, соин музее, театре, кинотеатре, адӟытонъёсы, филармоние но лулучеберет удысысь мукет ужъюртъёсы кун коньдон чотын ветлыны луэ. 5 сюрс манетэн картаез 14-22 аресъем егитъёс басьтыны быгато. 2022-тӥ арын Удмуртиысь егитъёс Пушкинской картая 148 сюрслэсь трос билетъёс басьтӥзы. Ватсалом, Удмуртиын «Музыка летом» фестиваль ортче, концертъёсты дунтэк учкыны яке Пушкинской картая билет басьтыны луэ. Тегъёс: Удмуртия Лулчеберет | Лулчеберет но туризм |
Анжелика Тихонова корреспондент 19-тӥ шуркынмонэ Ижкарысь Суредан устолыкъя элькун музейын «Пурга – лымшор удмуртъёслэн кӧкызы» («Пурга – колыбель южных удмуртов») адӟытон усьтӥськиз. Со ик Пичи Пурга ёрослэн Ижкарын нуналъёсызлы кутскон сётӥз. Адӟытон кык арня ӵоже ужалоз. Усьтон ужрадэ ивортодэтъя «Удмуртия» агентстволэн корреспондентэз но вуылӥз. Ужрадэз Григорий Верещагинлэн «Чагыр, чагыр, дыдыке» нуны веттан гуреныз кутскизы. Сое ёросысь пичи кырӟась Юлия Гаврилова но Пичи Пургаысь Искусствоосъя нылпи школаысь крезен шудӥсьёслэн «Крезьгур» коллективзы быдэстӥзы. Кырӟан юнме быръемын ӧй вал, уго Григорий Верещагин но ас вакытаз Пичи Пурга ёросысь Буран гуртын улӥз но ужаз. Нош нуны веттан гур ӝытлы огъя мылкыд но сётӥз. Ӵапак кӧкы пыр адямилэн лулпуш дуннеез кылдэ, кудӥз вылэ со бӧрысь быдэс улонзэ пыкъяське. Со ас калыктэ яратон, вордӥськем шаердэ яратон, аслэсьтыд юрттэ, кылдэ, лулчебереттэ. Ми быгатӥськом шуыны, Пурга лымшор удмуртъёслэн кӧкызы луэ шуыса. Ми дорын сямъёс анайлэн йӧлэныз выжыысь выжые пыӵало Елена Абдрахманова, Пичи Пурга ёрос лыдӟетъюртысь ӧнерчи«Пурга – колыбель южных удмуртов» адӟытонэз усьтонэ трос гинэ калык люкаськиз: Пурга бӧлякысь ыстэм муртъёс, ёросысь дано адямиос, кивалтӥсьёс, суредасьёс но лулчеберетэн тунсыкъяськисьёс. «Пурга – колыбель южных удмуртов» адӟытонэз усьтон 12 фото Суредан устолыкъя элькун музейысь адӟытон залъёсын Удмуртиысь дано суредасьёслэн Алексей Холмогоровлэн, Пётр Ёлкинлэн, Семён Виноградовлэн но мукетъёсызлэн Пичи Пургаын но пурга калык сярысь лэсьтэм ужъёсынызы, Пичи Пурга ёросысь кибашлыосэн ужъёсынызы тодматскыны луиз. Кин ке понна соос выль усьтон луизы. Аслэсьтым школа аръёсме тодам вайи. Курбатова Дарьяпайлэн суредэз учебникъёсын вал, нош улэпкын мон сое туннэ гинэ нырысьсэ адӟи. Пигонъёсы ик ӝутскизы. Ужрад туж шуныт ортчиз Екатерина Мензарипова, суредасьЕкатерина Мензарипова Алексей Холмогоровлэн 1969-тӥ арын быдэстэм «Бабушка Дарья Курбатова из Баграш-Бигры» суредэз сярысь мылкыдъёссэ вераз. Ӵапак со адӟытонлэн шорсюлмыз луиз шуыны луоз. Солэн историеныз люкаськемъёсты Дарья Курбатовалэн нунокезлэн нылыз, Баграш-Бигра гуртысь школаын историлы дышетӥсь Ирина Ушакова тодматӥз. Солэн кылъёсызъя, 1968-тӥ арын ковер куисьёс сярысь кино лэсьтыны малпазы но материал люкан вылысь гуртъёстӥ ветлӥзы. Соос пӧлын суредась Алексей Холмогоров но вал. Ӵапак соку со Баграш-Бигра гуртысь Дарья Курбатоваез синйылтӥз но ар ортчыса суредзэ лэсьтыны вуиз. Куиськисьёс трос вал, но ӵапак Курбат Дарьялэн коверъёсыз, пужыосыз чебергес пӧрмо вылэм. Тросэз пужызэ басьто вылэм Курбат Дарьялэсь. Со сярысь верало чукъёсыз. Пус карыса, тау карыса, син медаз усьы шуыса, чук керттыса кельто вылэм. Соин ик соку кельшытыса, Алексей Павлович вуиз вал Дарья Ивановна доры. Сое малпаз аслаз героиняез карыны. Солэн вал цикл портретов «Женщины Удмуртии». Ӵапак со циклын Дарья Ивановна одӥгез солэн героиняез луэ Ирина Ушакова, суредысь Дарья Курбатовалэн ӵыжы-выжыезДарья Курбатовалэн ужъёсыз трос пол гинэ пусйылэмын. Соос Всесоюзной адӟытонэ вуылэмын, отысь лауреат луыса бертэмын. Огез ужез Ижысь шаертодонъя музейын возиське, нош огез, Ирина Ушаковалэн семьяяз утиськем коверез, та адӟытонэ поттэмын. Адӟытон пумысен малпанъёссэс, Пичи Пурга калык сярысь тодэ ваёнъёссэс суредась Пётр Ёлкин но Удмуртилэн лулчеберетъя азьвыл министрез Анетта Сидорова веразы. Соос калыклэсь куно пумитаны котьку дась луэмзэс, огъя улэмзэс, ужаны быгатэмзэс пусйизы. Калыклы капчи мылкыд «Зарни шеп» ансамбль, Богдан Анфиногенов но Татьяна Москвиналэсь «Времена года» коллекцизэ возьматон кузьмазы. Пӧртэм, синмаськымон чебер удмурт дэремъёсты Mademоiselle Oudmurte студиысь модалиос возьматӥзы. Озьы ик музей борддоръёсты вашкала но туала куэм коверъёс, удмурт дэремъёс, пулэсь лэсьтэм арбериос но мукет макеос чебертӥзы. Ваньзы ик соос асьсэлэсь историзэс мадё, бордазы кыско, кема-кема вӧзазы учкыса, синмаськыса, эскерыса сылыто. Зэмзэ верано ке, мон уг малпаськы вал татын сыӵе зол адӟытон луоз шуыса, малы ке шуоно мон малпай луозы кӧня ке суредъёс. Нош татын! Сыӵе ваньмыз сюлме пырись, сыӵе дуно, со пужыос но, со коверъёс сыӵе сюлме лякисько Лукерья Шихова, адӟытонэн тодматскись Адӟытонысь ужъёс 10 фото Пичи Пурга ёрослэн 90 ар тырмонэзлы сӥзем ужрадъёсты ортчытон борды вань ӧръёсты уже кутыса басьтӥськемзылы синмаськемзэ Удмуртиысь лулчеберетъя министр Владимир Соловьёв вераз. Со таӵе амалэн ужан солы туж яра шуыса пусйиз. Котькуд ёросын вань киужез но возьматыны, картинаос пыр историзэс но, адямиослэсь биографиоссэс но вераны. Ёросъёсысь лулчеберет юртъёсын ужасьёс туннэ кырӟанэн-эктонэн гинэ уг данъясько. Соин ик мыным йӧтэ бадӟым лулчеберетлэсь вань люкетсэ возьматыны таӵе комплексной луонлык шедьтэм, со администрацилэн творческой амалэн ужамез Владимир Соловьёв, Удмуртиысь лулчеберетъя министрМинистрлэн кылъёсызъя, таӵе ужрад пичипургаослы данъяськон мылкыд сётэ, нош ёросэн тодмотэм муртъёслы выль усьтонъёс лэсьтыны луонлык кылдытэ. Мыным маиз эшшо кельше. Толло нуналэз туннэ нуналэн герӟаса сётӥське. Тани коверъёс но, кудъёсыз азьын ми сылӥмы, отын ик вужез, отын ик пиналэз - мастеръёслэн али лэсьтэм ужъёссы. Озьыен, лулчеберет улэ, азьланьтӥське, туала тунсыко выль буёлъёсын тырме. Соин ик пурга историлэн чебер ӵуказе нуналэз вань Владимир Соловьёв, Удмуртиысь лулчеберетъя министр«Пурга – колыбель южных удмуртов» адӟытон Суредаськонъя элькун музейын кык арня ӵоже ужалоз. Соин котькуд мылкыд карись тодматскыны быгатоз. Со сяна, музейын мукет пӧртэм ужрадъёс но ортчозы. Юбилейной армы йылпумъяське бере, ми малпамы, милям вань на Ижкарын но, быдэсак Удмуртиын но Пургалась кошкем, Пургалан будэм улӥсьёсмы, асьсэзыз ми дорын реализовать карем, визьнод басьтэм, семья кылдытэм муртъёс. Тросэз соос Ижкарын. Соин ик ми, Пурга землячествоен вераськыса, тани таӵе бадӟым ужрад малпам Сергей Юрин, Пичи Пурга ёрослэн тӧроезВераны кулэ, Пичи Пурга ёросын 90 ар тырмонзылы трос пӧртэм ужрадъёс ортчизы. «Пурга берга» фестиваль улсын котькуд гурт поселениын асьсэ фестивальёссэс радъязы, Котырес лыдпуслы сӥзем бадӟым сиё-дано ужрад черкогуртын ортчытӥзы, кытын Богдан Анфиногенов вордскем ёросэзлы сӥзем кырӟанэзъя пуктэм клипсэ возьматӥз. Нош Ижкарын ужрадъёс юбилей арез йылпумъясь луозы ини. Йылпумъяськоз милям та ужрадмы 8-тӥ толсуре. Филармониын бадӟым концерт луоз, ёросмылы, калыкмылы тау карыса. Милемлы, пургаослы, элькун коллективъёс но тау карыса, малы ке шуоно отын но трос пургаос. Тӥни сыӵе ёросмылэсь юбилейной арзэ йылпумъян ужрад луоз Сергей Юрин, Пичи Пурга ёрослэн тӧроезТодэ вайытом, адӟытонэз усьтон азьын Пичи Пурга ёрослэн но Ижкарлэн тӧрооссы муниципал кылдытэтъёслэн валче ужанзы сярысь тупанкылэз кинюртӥзы. Тегъёс: Лулчеберет Ижкар Удмуртия ПичиПурга адӟытон Суреданустолыкъямузей 100ар | Лулчеберет но туризм |
Майя Бывальцева Удмурт кун университетысь Удмурт кылосбуръя, финно-угроведениея но журналистикая институтлэн магистратураяз таяз арын 50 пала дышетскисьёсты ӧтё. Иворъёсъя «Удмуртия» агентстволы со сярысь вераз институтлэн кивалтӥсез Наталья Кондратьева. Шумпотӥськомы, таяз арын ми утьыны быгатӥмы асьмелэсь магистратурамес но, малы ке шуоно аръёс ортчемъя бюджет интыос татчы сётӥсько ӧжытгес но ӧжытгес Наталья КондратьеваМагистратураын куинь программаосъя тодон-валанъёс сётозы. Одӥгез соос пӧлысь нимаське «Литература народов Российской Федерации в сравнительно-типологическом аспекте». Отын очной амалэн 10 студентъёс дышетскозы. Со сяна, луоз на очно-заочной амалэн дышетон программа, «педагогическое образование» ӧръя. Наталья Кондратьева пусйиз, таиз ӧнер нырысьсэ усьтэмын шуыса. «Сое ми нимысьтыз усьтыны тыршимы профессиональной стандартъёслэсь улонэ пыӵамзэс лыдэ басьтыса. Малы ке шуоно туннэ вань дышетӥсьёс, кудъёсыз школаын ужаны кутско яке школаын ужало ни, соослэн луыны кулэ вылӥ образованизы, со вылӥ образованизы, стандартъёсъя, одно ик луыны кулэ педагогической направлениен герӟаськемын. Асьмеос тодӥськомы, школаын ужало лингвистика яке, шуом, со выллем направлениосты йылпумъям муртъёс, соослэн дипломазы уг сылы «преподаватель» кыл. Соин ик, кинлы сыӵе направление кулэ, соос быгато лыктыны но вазиськыны милям та очно-заочной амалэн ужась магистратураямы, угось ми усьтыны тыршимы туж паськыт профиль, солэн нимыз «Преподавание филологических дисциплин в школе и вузе». Соин ик оскиськомы, тае лыдэ басьтыса, асьме дышетӥсьёсты, шуом, профессиональной стандартэ матэктытыны быгатомы», — пусйиз Удмурт кылосбуръя, финно-угроведениея но журналистикая институтлэн кивалтӥсез. Магистратуралэн куинетӥ ӧрез кылосбурен герӟаськемын, таиз программа «Менеджмент межкультурной коммуникации» нимаське. Дышетон заочной амалэн мыноз. «Таиз озьы ик герӟаськемын профессиональной стандартъёслэн куременызы, угось, шуом, завучьёс но школаен кивалтӥсьёс, соослэн туннэ нунал понна озьы ик луыны кулэ менеджментэн герӟаськем, шуом, гожтэмез дипломазы. Тае но лыдэ басьтыса, усьтыны тыршимы заочной амалэн дышетскон программа», — валэктӥз Наталья Кондратьева. Тодэ вайытом, вылӥ дышетсконние пырыны мылкыд карисьёслэсь куриськонъёссэс кутон 20-тӥ инвожоысен 11-тӥ пӧсьтолэзёзь мыноз. Удмурт кун университетысь Удмурт кылосбуръя, финно-угроведениея но журналистикая институтлэн бакалавриатаз 50 адямилы коньдэт чотын дышетскон интыос висъямын. ВАТСАН Россия дышетонъя Болонской сӧзнэтэ — Европаысь кунъёслэн вылӥ дышетонъя огъя вӧлметэ (пространствое) — пырем дырысен ӧнерлыко дышетон куинь ёзэн радъяськыны быгатэ: нырысетӥез — бакалавриат, кытын студентъёс дышетско 4 яке 5 ар; кыкетӥез — магистратура, таяз 2 яке 2 но ӝыны ар дышетско; куинетӥез — аспирантура. Тегъёс: Дышетон УдГУ Ижкар Удмуртия | Дышетон но тодос |
Майя Бывальцева 22-тӥ инвожолы Удмуртиын коронавирус инфекциен черлан 18 выль учырез пусйизы. Со сярысь элькунлэн тӧроез Александр Бречалов «ВКонтакте» мерлыко вотэсысь бамаз ивортӥз. Висёнэз Ижкарын укмыс улӥсьёслэсь, Можгаын вить муртлэсь, Пичи Пурга но Алнаш ёросъёсын быдэн кык адямилэсь шараязы. Жаляса верано, 73 аресъем кышномурт улонысь кошкиз. Эмчиос эшшо 16 адямиез йӧнатӥзы, бурмемъёслэн оглом лыдзы – 820 адями Александр Бречалов, Удмуртилэн тӧроезТа дырлы Удмуртиын выль коронавирус инфекциен черлан 1 сюрс 272 учыр лабораториосын зэматэмын. Черламъёс 30 муниципал кылдытэтысь 160 улон интыосын пусъемын. Тегъёс: Тазалык Ижкар висён Удмуртия коронавирус АлександрБречалов | Тазалык |
Анжелика Тихонова корреспондент Глаз ёросысь Куреггуртысь шор ёзо школа «500 лучших образовательных организаций страны – 2021» огъяросси конкурсын «Лучшая школа с этнокультурным компонентом – 2021» номинациын лауреат луиз. Вожвылъяськонлы йылпумъянъёс 15-18 оштолэзе Санкт-Петербургын дышетӥсьёслэн «Моя страна» III огъяросси ӧтчамзы улсын лэсьтӥзы. Со сярысь ивортодэтъя «Удмуртия» агентстволэн корреспондентэзлы школаысь удмурт кылъя но литературая дышетӥсь Маргарита Чибышева вераз. Солэн кылъёсызъя, та вормонзы дышетӥсьёслэн ужамзылы луыса гинэ ӧвӧл, пиналъёслэн но, анай-атайёслэн но валче тыршемзылы луыса вуиз. Школаямы озьы ужмы радъямын, кытын нылпи садысен кутскыса, школаез быдтэмъёс дорозь школа улонэн пӧзиськомы Маргарита Чибышева, Куреггуртысь шор ёзо школаысь удмурт кылъя но литературая дышетӥсьТуннэ нуналлы Куреггуртысь школаын 69 пиналъёс дышетско. Удмурт кылэз ваньзы ик уг тодо ни ке но, дышетыны ваньзы ик дышето. Солы котькуд классын арнялы быдэ куинь час висъяло. Со сяна, пӧртэм йӧскалык ужрадъёс ортчытъяло. Йӧскалык ужпумъёсты анай-атайёслы кенешонъёсын но ӝуткало. Та ласянь быдэс ар ӵоже вис карытэк уж нуиське. Дышетӥсьёс асьсэос пӧртэм конференциосы, конкурсъёсы пырисько. <…> Нылпиослы нимысь ужрадъёс нуисько удмурт шаерлэн вордскем нуналэзлы, удмурт кыллэн нуналэзлы но анай кыллэн нуналэзлы сӥзьыса Маргарита Чибышева, Куреггуртысь шор ёзо школаысь удмурт кылъя но литературая дышетӥсьМаргарита Чибышевалэн кылъёсызъя, школазы Глазкарысь пединститутэн, озьы ик элькун газетъёсын но журналъёсын, телерадиокомпаниен юн кусыпъёс возе. Озьы ик Якшур-Бӧдья ёросысь Мукши школаен, Балезино ёросысь Пыбья, Люк школаосын, Глазкарысь 17-тӥ школаен эшъяське. Дышетӥсь школазылэн кивалтӥсезлы, ужъюлтошъёсызлы но анай-атайёслы тау кариз. Соостэк номыр ӧз пӧрмысал шуыса пусйиз. Со (кивалтӥсьсы – ред.) милям ӟуч ке но ачиз, вань удмурт ужрадъёсты туж мылысь-кыдысь поддержать каре, отчы пыриськоно шуэ. Собере анай-атайёслы бадӟым тау шуэме потэ, котькыӵе ужрадэ пыриськыны куриськом, соослэн ноку но пумит ваземзы ӧвӧл. Собере коллективмы но зол шуысал, таӵе ужрадъёсы пыриськиськомы бере Маргарита Чибышева, Куреггуртысь шор ёзо школаысь удмурт кылъя но литературая дышетӥсьПусъём, Куреггуртысь шор ёзо школа та вожвылъяськонэ куинетӥзэ пыриськиз. Тодэ вайытом, 2019-тӥ арын соос «Лучшая сельская школа» номинациын вормисьёс луизы. Сыӵе ик номинациын лауреат нимез 2020-тӥ арын но басьтӥзы. Тегъёс: Дышетон Удмуртия вожвылъяськон школаос Глазёрос | Дышетон но тодос |
Майя Бывальцева 20-тӥ гудырикошконэ Удмуртиын 26 градусозь шуныт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Пуксёнэ улосвылын пильмаськылозы, дырын-дырын ӧжыт зороз. Тӧл лымшор но шундыпуксён вискысь секундскын 6-11 метре пельтоз. Нуназе элькунъя +21…+26 градус возиськоз. Омыр зӥбет луло узвесь юбоя 750 миллиметр луоз, омырлэн мускытлыкез – 82 процент. Тегъёс: МЧС Удмуртия куазь гужем | Инкуазь |
Майя Бывальцева Удмуртиын улӥсьёс Этнографияя бадӟым диктантлы юанъёс малпаны быгато. Югдытон ужрадэз радъясьёс устоосызлы юанъёслы вожвылъяськон ялӥзы. Со сярысь элькунысь Калыкъёслэн эшъяськон юртсылэн пресс-службаез ивортэ. Этнографиен тунсыкъяськись но мыло-кыдо адямиос элькунын трос. Вить ар ӵоже нырысьсэ Удмуртиысь котькуд улӥсь командалэн люкетэз луыны но Этнографияя бадӟым диктантлэн историяз аслэсьтыз «пытьызэ» кельтыны быгатэ! Вожвылъяськонэ пыриськон – со вордскем шаерлэн этнографиезъя тодон-валанъёсты возьматыны луонлык Юлия Лошкарёва, ужрадлэн валтӥсь координаторезВожвылъяськонэ пыриськон понна одӥг гинэ шонер валэктонэн тест амалэн одӥг яке кӧня ке юан малпано. Соос Удмуртиын улӥсь калыкъёслэн йылолъёсынызы, улон-вылонэнызы, кылэнызы, вӧсьлыкенызы но мукетыныз герӟаськемын луыны быгато. Озьы ик Удмуртилэн кунлыкезлы 100 ар тырмонэн, Удмуртиын улӥсьёслэн Быдӟым Атыкай ожын Вормонэ ватсэтэнызы, Ижкарлы 260 ар тырмонэн герӟаськем юанъёс дасяны луэ. Юанъёсты 2020-тӥ арын 31-тӥ гудырикошконозь [email protected] электрон почтая кутозы. Тужгес тунсыко но шонер юанъёс малпасьёсты синпель кузьымъёсын пусъёзы. Тодэ вайытом, Этнографияя бадӟым диктант Удмуртиысь йӧскалык политикая министерство кичӧлтэмен 2016-тӥ арысен арлы быдэ ортчытъяське. Нырысетӥяз ужрадэ 42 сюрс пала адями пыриськиз ке, кылем арын сӥзьыл диктантэз Россиын но кунгож сьӧрын 452 сюрс адями гожтӥз, Ижкарысь Калыкъёслэн эшъяськон юртазы гинэ 100-лэсь трос адями лыктӥз. Этнодиктантын тест амалэн 30 юанъёс, со пӧлысь кызез – вань пыриськисьёс понна, дасэз – котькуд улосвыллэн аслаз. Тегъёс: Мерлык Ижкар Удмуртия вожвылъяськон этнография йӧслыкъёс 100ар | Мерлык |
Майя Бывальцева 2020-тӥ арын Удмуртиын пуктэм улон интыос пӧлысь куиньмос люкетсэ – 288 сюрс квадрат метр - гурт ёросъёсын ӝутӥзы. Сос ярысь Удмуртстат ивортӥз. Улон инты пуктонэз йылтыны юрттӥз кылем арын быдэс Россиын ужаны кутскем «Гурт интывылэз котыр ласянь азинтон» («Комплексное развитие сельских территорий») кун программа Миым Сьӧлта ёросын 45 процентлы тросгес улон интыосты вуттӥзы, Вавож ёросын – 36 процентлы, Дэри ёросын – 24 процентлы. Троссэ коркаосты асьсэос гуртоос пуктӥзы – 96 процентсэ яке 277 квадрат метрзэ. Юридик огазеяськонъёс 10,7 квадрат метр гинэ ӝутӥзы. Алнаш, Вавож, Глаз, Кияса но Ува ёросъёсын соос коттедж порма коркаос но Дэри ёросын трос патеръем куинь юрт пуктӥзы. Огазеяськонъёсын ӝутэм коркаослэн одӥг квадрат метрез шорлыдын 40 сюрс 400 манет усиз. Каръёсын но каргуртъёсын ӵошатыса, со 2 сюрс 100 манетлы ӧжытгес. Тодэ вайытом, Дэбес ёросысь Тыловай черкогуртын «Культура» йӧскалык ӵектос улсын лулчеберет юрт пуктыны кутскизы. Нош «Огъя Россия» партилэн «Покчи шаерлэн лулчеберетэз» ӵектосэзъя элькунын 26 лулчеберет юртъёсты тупатъялозы. Тегъёс: Ижкар Удмуртстат улонинты Удмуртия гурт лэсьтськон | Лэсьтӥськон |
Майя Бывальцева 20-тӥ южтолэзе Москва улосвылысь Пересвет карын 2018-тӥ арын Пхёнчханын Паралимпи шудонъёсы пыртэм спорт амалъёсъя огъяросси усьтэм ӵошатсконъёс кутскозы. Со сярысь ивортэ Россиысь Паралимпи комитетлэн пресс-службаез. Вожвылъяськонъёсы 200 спортсменъёс пыриськозы. 22-тӥ южтолэзьысен следж-хоккеен шудонъя, суй-пыдзыя но синзыя сӧсыр атлетъёс пӧлын куасэн бызьылонъя но биатлонъя ӵошатсконъёс ортчозы. Шудонъёсты сӥё-дано усьтон 20-тӥ южтолэзе чакламын. Следж-хоккеен шудонъя турнире 7 командаос пыриськозы: «Удмуртия», «Югра», «Феникс» (Москва улосвыл), «Ястребы» (Оренбург улосвыл), «Башкирские пираты», Москвалэн но Санкт-Петербурглэн сборной командаоссы. Тодэ вайтом, Калыккуспо паралимпи коимтет Россилэсь следж-хокеен шудонъя сборнойзэ, озьы ик куасэн бызьылӥсь воргоронъёсты но биатлонистъёсты Пхёнчханэ паралимпи шудонъёсы пыриськыны ӧз лэзьы. Ӧтёнтэк кылизы Удмуртиысь Сочиын Паралимпи шудонъёслэн куасэн бызьылонъя но биатлонъя кык пол чемпионэз Владислав Лекомцев но азвесь медальёс утэм следж-хоккеистъёс. Тегъёс: Спорт Следж-хоккей Биатлон Удмуртия Россия куасэнбызьылон | Спорт |